ހަސްކާ – Esfiya\nއަހަރެންނަށް ހޭލެވުނީ ސިއްސައިގެން ގޮސްފައެވެ. ދޮރު ދާރައިން ގޭތެރެއަށް އެޅިފައި ވާ ރަން އަލި ފެނުމާއެކު އަހަރެންގެ ހިތް ތެޅިގަތީ އެހެނެއް ބަލާފައެއް ނޫނެވެ. އަވަސް އަވަހަށް ތެދުވެ އިސްތަށިގަނޑު އޮޅަލަމުން ހުޅިއެއް ޖަހާލީމެވެ. ގިފިއްޔަށް ވަދެ މޫނު ދޮވެލައި ހަދާލައިގެން ލިބާސް ރީތި ކުރަމުން ކިޔަވަން ގެންދާ ފިލާ ހިފައިގެން ހިނގައިގަތީމެވެ. އެއިރު އަދި ގޭގެ އެކަކުވެސް ހޭނުލައެވެ. ގޭގެ ބޮޑު އުނދޯލީގައި ބައްޕަ ގަދައަށް ނިދާފާ އޮތެވެ. މަންމަ އޮތީ ދިމާ އެނދުގައެވެ. ކޮއްކޮމެންވެސް ބޮޑު އެނދުގައި އެގޮތް މި ގޮތަށް ނިދާފައި ތިއްބެވެ.\nގޭތެރެ ބަލަން ވަގުތު ނެތުމާއެކު ލިބާސް ކޮށިކޮށްލަމުން އަހަރެން އަވަސް އަވަހަށް ހިނގައިގަތީ އެދުރު ގެއަށް ދިއުމަށެވެ. ގަޑި ޖެހިއްޖެ ނަމަ އަދަބު ލިބޭނެތީ އަހަރެންގެ ހިތް ވަނީ އަވަސް ވެފައެވެ. މިއާދެވެނީ އަދި ސައި ނުކައްކާކަން އަހަރެންގެ ހަނދަނަށް އައިއިރު އަހަންނަށް ހުރެވުނީ ގޭއާ ފުދޭވަރަކަށް ދުރުގައެވެ. އެހެންކަމުން ކުޑަކޮށް މަޑުވެސް ކޮށްލެވުނެވެ. ނަމަވެސް ކުރެވޭނެ އިތުރު ކަމެއް ނެތެވެ. އެއްކޮޅުން ޤުރުއާން ކިލާހެވެ. އަނެއްކޮޅުން ހެނދުނުގެ ސައެވެ. މި ދެކަންތަކުން އެންމެ ކަމެއް ނުކުރެވުނަސް އަހަންނަށް އަދަބު ހައްޤު ވާނެއެވެ. ބޮޑަށް ވޭން އަޅާނީ މަންމަ ދޭ އަދަބުގައި ކަން އަހަންނަށް އެނގެއެވެ. ނަމަވެސް އަހަރެން ހިނގައިގަތީ އެދުރު ގޯއްޗާ ދިމާއަށެވެ.\nއަވަސް އަވަހަށް ފިޔަވަޅުތައް އަޅަމުން މަގުމަތިން ހިނގާފައިދިޔައިރު، ކުނިކަހަން ނުކުމެ އުޅޭ ދެތިން އަންހެނުން ފެންނަމުންދިޔައެވެ. ރޭ ވެހުނު ވިއްސާރައިގެ ސަބަބުން، މަގުގެ ދެތިން ދިމާއެއްގައި ފެން ހެދިފައި ހުއްޓެވެ. ގަސްތަކުގެ ފަތްތަކުގައިވެސް ކޮންމެވެސް ވަރަކަށް ފެނުގެ އަސަރު ހުރުމުގެ ސަބަބުން މަންޒަރު ފެންނަމުން ދިޔައީ ނުހަނު ތާޒާ ކަމާއެކުގައެވެ. އަރައިގެން އައި އިރުގެ ރަން އަވިން މުޅި އަޑުމަތި އެކީ އެކައްޗަކަށް ވިރުވާ އަޅަމުން ދިޔައެވެ. ގަދަ ނޫކުލައާއި ރަން ކުލަ އެކުވެގެން އުފެދުނު ‘ކުލަ މަޖާ’ ގަނޑު، ބަލާލަން ކިތަންމެހާވެސް ހިތްގައިމެވެ.\nފަސްވަރަކަށް މިނެޓް ހިނގުނު އިރު އެދުރު ގޯތި ފެންނަން ހުއްޓެވެ. އަހަރެން އަދިވެސް އިތުރަށް ހިނގުން ބާރު ކޮށްލީމެވެ. އެއިރު މަޑުމަޑުން އެގެއިން ޤުރުއާން ކިޔެވުމުގެ އަޑު އިވެން ފަށައިފިއެވެ. އަހަރެން ދުއްވައިގަތީ އެހާ ހިސާބުންނެވެ.\nއެދުރު ގެއާ އަރާ ހަމަވީއިރު އަހަރެންނަށް ހުރީ މައި ނޭވާ ލެވިފައެވެ. ޖަހާފައި ހުރި ހުޅިވެސް އެއިރު ރޫޅިގެން އައިސް އަހަރެންގެ މޫނުމައްޗަށް އެޅިއްޖެއެވެ. އަތުން އިސްތަށިގަނޑު ހަމައަކަށް އަޅުވާލަމުން ލަދުވެތި ލަސް ހިނގުމެއްގައި އަހަރެން އެެތެރެއަށް ވަނީމެވެ. ހަރުއަޑުން ޤުރުއާން ކިޔަވަމުން ދިޔަ ހުރިހާ ކުދިންގެ ނަޒަރު އަހަރެންނަށް ހުއްޓުނެވެ. އެދުރުބެ ގެ ރުޅިވެރި ނަޒަރު އަހަރެންނަށް ހުއްޓުނީ އޭގެ ފަހުންނެވެ.\nއެދުރުބެގެ އަދަބު އަހަންނަށް ހައްޤު ވީއެވެ. ދަނޑިބުރިއަކުން އަހަރެންގެ އަތުގައި އެދުރުބެ ޖެހިއެވެ. ލޮލުން ކަރުނަ ހިލުނީ ނަގައިގަތް ދިލައެއްގެ ބޮޑުކަމުންނެވެ. ދަތް ކުނޑި ވިކާލަމުން އަހަރެން ކެތް ކުރީމެވެ. އެދުރުބެ އަހަރެންގެ ގައިގާ ޖެހީ އެންމެ ފަހަރަކު ނޫނެވެ. އަތުގައި ޖެހީ އެންމެ ފުރަތަމަ ފަހަރުއެވެ. ދެން ޖެހީ އުނަގަނޑުގައެވެ. ބަނޑުގައި ވެސް ޖެހިއެވެ. އަހަރެންނަށް ރޮއެ ގަނެވުނީ އެހާ ހިސާބުންނެވެ.\n“ގަޑި ނުޖެހި އަންނަން އެނގޭނީ މިހާވަރު ކުރީމަ! އަދިވެސް ގަނޑި ޖެހޭނަން؟؟؟ އޭނ؟؟” ފަހަރަކު ބޮނޑިއެއް އަޅަމުން ދިޔައިރު އަހަރެންނަށް ހުރެވުނީ ގިސްލަ ގިސްލާފައި ރޯށެވެ. ކުރެވޭނެ އިތުރު ކަމެއް އެބޮތް ހެއްޔެވެ؟ އަހަރެން ފަދަ ނިކަމެތި އަންހެން ކުއްޖަކު، އިދިކޮޅައް އެންމެ ބަހެއް ބުނެލިއަސް…….\nއަދަބު ދީ ނިމުނު ކަމުގައި ވިއަސް އަހަންނަށް ހުންނަން ޖެހުނީ ރޯ އަވީގައެވެ. މުޅި ގައިން ދިލަ ނަގަމުން ދިޔައެވެ. ދަނޑިބުރިން ޖެހި ކޮންމެ ތަނަކުން ލޭ ކޮށިފައި ހުއްޓެވެ.\nމިއީ އަހަރެންގެ އާދައެވެ. ކޮންމެ ދުވަހަކު އެތަށް ވޭނަކާ ކުރިމަތި ލާން ޖެހެއެވެ. މިއީ އަދި ދުވަހުގެ ފެށުމެވެ. ކުރިންވެސް ބުނި ފަދައިން، މަންމަ ގެ އަދަބު އަދި މާ ބޮޑު ވާނެއެވެ. މާ ވޭން އަޅާނެއެވެ. އެހެން ހިތަށް އެރުމާއެކުވެސް މުޅި ގައިން ހީބިހި ހިލުވާލިއެވެ.\nއަހަރެންގެ މަންމައަކީ ދަރިން ދެކެ ލޯބިވާ މަންމަ އެކެވެ. ނަމަވެސް ރުޅި އައިސްފި ނަމަ ކުރެވޭ ނުކުރެވޭ ކަމެއްވެސް ނޭނގޭނެއެވެ. އަތުގައި އެވަގުތަކު އޮންނަ އެއްޗަކުން މަންމަ ޖަހާފާނެއެވެ. އެއީ ބޮޑު ގާ ބުރިއަކަށް ވިޔަސް ވެހެވެ. އަހަރެންގެ އުމުރުން 12 އަހަރު ވެފައިވާއިރު، އެ ފަދަ ކިތަންމެ އަނިޔާ އަކާ މިހާރު ކުރިމަތި ލާފައި ހުންނާނެއެވެ.\nމަންމަ އުޅެމުންދިޔަ އަވަދިނެތި ދިރިއުޅުން ވަރަށް ކައިރިން އަހަރެން ދުށީމެވެ. ޅަ އުމުރުގައި ގިނަ ކުދިންތަކެއް ވިހެއުމުގެ ސަބަބުން މަންމަގެ ހަށިގަނޑު ވަރަށް ބަލިކައްޓެވެ. ކައިރި ކައިރިން ކުދިން ވިހެއުމުގެ ސަބަބުން މަންމަ އަށް ބަލަން ޖެހިފައިވަނީ ދާދި އެއް އުމުރެއްގެ ކުދިން ތަކެކެވެ. އަހަރެން މިއީ އެންމެ ދޮށި ކުއްޖާއެވެ. އަހަރެންގެ އިތުރުންވެސް މަންމަގެ6ކުދިން ތިބެއެވެ. މަންމަ ފެންނަ ކޮންމެ ފަހަރަކު އަހަރެންގެ ހިތް ހަމްދަރުދީއިން ފުރެއެވެ. އެއީ ހާދަހާ ވާ ކުޅަ ދާނަ މަންމަ އެކެވެ.\nކިޔަވާ ނިމުމައެކު އަހަރެން އަވަސް އަވަހަށް އެދުރުގެއިން ނުކުތީމެވެ. އެއިރު މުޅި ދުނިޔެ ވަނީ އިރުގެ ހޫނު އަވިން ދިއްލާލާފައެވެ.\nހަށިގަނޑުން ނަގަމުން ދިޔަ ދިލައަށް ސަމާލުކަމެއް ނުދީ އަހަރެން ހިނގައިގަތީ ގެއާ ދިމާއަށެވެ. ގެއަށް ވަދެވޭ ތަނުން ކުރިމަތި ވާނީ ކޮންފަދަ ހައިޖާނުގަނޑަކާކަން އަހަރެންނަށް އެނގެއެވެ. ނަމަވެސް އެންމެ ފިޔަވަޅެއްވެސް އަހަރެން ފަހަތަކަށް ނުޖެހެމެވެ. ނުވެސް ޖެހޭނަމެވެ. މަންމަ ގެ އަތުން ލިބޭ އަދަބަކާ އަހަރެން ކުރިމަތި ލާނީ ކެރިގެން ހުރެއެވެ. އަހަރެމެން ދުނިޔެއަށް އުފަން ކުރުމަށްޓަކައި އެ މަންމަ އުފުލިވަރުގެ ވޭނެއް އެހެން އެކަކަށްވެސް ނުއުފުލޭނެއެވެ. އަހަރެން ކެތް ކުރީ އެހެންވެގެންނެވެ. ސުވަރުގެ ވަނީ މަންމަގެ ފައިތިލަ ދަށުގައެވެ.\nގެ ހުރި ގޯޅިއަށް އެޅުމާއެކު އަހަރެންގެ ކަޅި ގޮސް ހުއްޓުނީ މަންމަގެ ރުޅިވެރި މޫނަށެވެ. ފާރުގައި އަތް ވިއްދައިގެން ހުރުމަށްފަހު މަންމައަށް އަހަރެން ފެނުމާއެކު އަވަސް އަވަހަށް އަހަންނާ ދިމާއަށް ހިނގައިގަތެވެ. މަންމަގެ އަތުގައި އޮތް ދާނި ދަނޑި އަހަންނަށް ފެނުނީ މާ ފަހުންނެވެ. ހިތުގައި ބިރުވެރިކަން ހިނގައިގަތެވެ. ނަމަވެސް އަހަރެންގެ ފިޔަވަޅުތަކަށް އެންމެ ބަދަލެއްވެސް ނުގެންނަމެވެ.\nމަންމަ އައިސް ހުއްޓިލީ އަހަރެންގެ ކުރިމައްޗަށެވެ. އަހަންނަށްވެސް މަޖުބޫރުވީ ހުއްޓޭށެވެ. އިސްޖަހައިގެން އަހަރެން ހުރީ މަންމަ ދޭ އަދަބެއް ދޭން ދޫކޮށްލައިގެންނެވެ.\nދާނި ދަނޑި އަތަށް ހެޔޮވަރުކޮށްލުމަށްފަހު ވަރުހުރި އެތިފަހަރެއް އަހަރެންގެ އުނަގަނޑުގައި މަންމަ ޖެހިއެވެ. ހީވީ މުޅި ދުނިޔެ ކުދި ކުދިވެގެން ފޭބިހެންނެވެ. މޫނުމައްޗަށް އަނދިރިވާން އުޅުނުހެން ވެސް ހީވިއެވެ. އަތުގައި އޮތް ޤުރުއާން ފިލާ ވެސް ވެއްޓުނެވެ. އަހަރެންނަށް އަތް ވިއްދާ ލެވުނީ ފާރުގައެވެ. ނުވެއްޓި އަހަރެން ސަލާމަތް ވީ އެހެންވެއެވެ.\nއަނެއްކާވެސް މަންމަ ޖެހިއެވެ. މިފަހަރު މަންމަގެ ހޫނު ހަމަލާ އެރީ އަހަރެންގެ ފަޔަށެވެ. ހިވީ ކަށިމަތިން ބިނދައިގެން ދިޔަހެންނެވެ. ޖެހުނުތަން އިސާހިތަކު ދުޅަވެ އަރައިފިއެވެ.\n“ހަޔާތް ކުޑަ!! ސައި ނުހަދާ ފިލައިގެން ރައްކާވާން ލަދެއްވެސް ނުގަތެއްނު! ހުރެބަލަ މިފަހަރު ކުޅި ދައްކާލާނަން!” ކަރު ބުޑުން މަންމަ ހަޅޭލަވައިގަތެވެ. އެއަށްފަހު މަންމަ ހިފީ އަހަރެންގެ ލިބާގުގެ ކަރުގައެވެ. ލުއްކެތް ޖަހާލުމާއެކު ލިބާސް ދެފަޅިއަށް ވީދިގެން ދިޔައެެވެ. އަހަންނަށް ބަޖުބޫރުވީ ދެއަތުގެ ހިމާޔަތުން އަހަރެންގެ ހަށިގަނޑުގެ އަބުރު ރައްކާތެރިކުރާށެވެ.\n“ފިލާ ގަނޑު ހިފައިގެން އަމާ ގާތަށް އަމާ ދަސްކުރަން ތަ މި ދުވަނީ؟؟ ސައި ނުހަދާ ކީއްވެ ނުކުމެގެން ދިޔައީ؟؟” މަންމަ އަނެއްކާވެސް ތަޅައިގަތެވެ. އަހަރެން ގިސްލަ ގިސްލާފައި ރޮމުންދިޔައިމެވެ. އެއިރު އަވައްޓެރިން ވެސް އެތަނަށް އެއްވާން ފަށައިފިއެވެ. ހާމައަށް އޮތް އަހަރެންގެ ހަށިގަނޑާ ދޭތެރޭވެސް މަންމަ ފަރުވަލެއް ނުބެހެއްޓިއެވެ. ދެ އަތް ހަށިގަނޑުގައި ވަށާލައިގެން އަހަރެން ހުރީ ގޮތް ހުސްވުމުގެ އިތުރުން ލަދުވެސް ގަނެފައެވެ.\n“ހައްވާ މޮޔަވީތަ؟” ދެލޯ ފިއްތާ ބާރުކޮށްގެން ހުރުމަށް ފަހު އަހަންނަށް ލޯ ހުޅުވާލެވުނީ އަވައްޓެރި ސަމީމަ ދައިތަގެ އަޑަށެވެ. އެއިރު ސަމީމަ ދައިތަ ހުރީ މަންމަގެ އަތުގައި އޮތް ދާނި ދަނޑީގައި ހިފަހައްޓައިގެންނެވެ. “ބަލަ އެއީ ބޮޑުވެފައި ހުރި އަންހެން ކުއްޖެކޭ، ތިޔަ ހެން ހަދާކަށް ނުވާނެ އެއްނު…”\nއެދުވަހު އަހަރެން ސަލާމަތް ކުރީ ސަމީމަ ދައިތައެވެ. ސަމީމަ ދައިތަގެ ގެއަށް ގެނެސް އަހަރެން ވެއްދިއިރުވެސް މަންމަ ކަރުބުޑުން ހަޅޭ ލަވާ އަޑު އަހަރެން އެހީމެވެ.\nއަހަރެން ކެތް ކުރީމެވެ. އެއީ އަހަރެންގެ މަންމަ އެވެ. މިއަދު އަހަރެންގެ ގައިގާ މި އެޅި ވޭނަށްވުރެ ވަރުގަދަ ބޮޑު ވޭނެއް މަންމަ ވަނީ އުފުލާފައެވެ. ވީއިރު މަންމަ އަށް އިޙުތިރާމް ކުރުން ނޫން އެހެން ގޮތެއް އެބަ އޮތް ހެއްޔެވެ؟\nމަންމަ އަހަރެންގެ ގައިގާ ތެޅި ތަންތަން ހުރީ ފަޅައިގެން ގޮސްފައެވެ. މުޅި ގައިން ދިލަ ނަގަމުން ދިޔައެވެ. ސަމީމަ ދައިތަ އަހަރެން ގެނެސް ވެއްދީ ގިފިއްޔަށެވެ. ފެން އަޅައިގެން ހަށިގަނޑުގައިވާ ލޭތަށް ސާފުކޮށް ބޭސް އަޅައިދިނީވެސް ސަމީމަ ދައިތައެވެ. އެ ދުވަހު ސަމިމަ ދައިތަ ގައިގާ ބައްދައިގަނެގެން އޮވެ އަހަރެން ރުއީމެވެ. ހިތުގައިވީހާ އުދާސްތަށް ބޭރުކުރީ ކަރުނައިގެ ސިފައިގައެވެ.\nއޭގެ ފަހުން ގަޑިއިރެއްވެސް ނުވިއެވެ. މަންމަ އަހަރެން ބަލައި އަތުވެއްޖެއެވެ. އަހަރެން ކުރިންވެސް ބުނިފަދައިން މަންމަ އަކީ ދަރިން ދެކެ ލޯބިވާ މަންމަ އެކެވެ. އެ ދުވަހު މަންމަ ރުޔެވެ. އަހަރެންގެ ގައިގާ ފިރުމީ ހަމަ އަހަރެންގެ ގައިގާ ތެޅި ދެ އަތުންނެވެ. ތަފަތަކީ، އެ ދެއަތުން މިހާރު އުތުރި އަރަމުން ދަނީ މައިވަންތަ ކަމުގެ ލޯބި ކަމެވެ. އަހަރެން ހިތާ ހިތުން މަންމަ އަށް މައާފް ކުރީމެވެ.\nއަހަރެން މިއަދު މިއީ5ކުދިންގެ މަންމަ އަކީމެވެ. އަހަރެންގެ މަންމަ އަހަންނަށް ކުރި އަނިޔާ ދުވަހަކުވެސް ހަނދާނެއް ނުނެތޭނެއެވެ. ނަމަވެސް އަހަރެން ހިތް ހަމަ ޖައްސާލަނީ އެ މަންމަ އަހަރެންގެ ގައިގާ ފިރުމި ދުވަސްތައް މަތިން ހަނދާން ކޮށްލައިގެންނެވެ. އެއިރު އެޅި ވޭނަށްވުރެ ފަހުން ފިރުމި ފިރުމުމުގެ އަރާމު މާ ބޮޑެވެ.\nމަންމަ އަހަންނަށް ދެއްކި ހަސްކާ، އަހަރެންގެ ދަރިންނަށް ދައްކާކަށް އަހަރެން ބޭނުމެއް ނޫނެެވެ. އުމުރުން 13 އަހަރުގައި އަހަރެން މީހަކާ އިނދެފީމެވެ. އަހަރެން ހީކުރީ އަހަރެން ކެތްކުރި ފަދައިން އަހަރެންގެ ކޮއްކޮމެންވެސް، މަންމަގެ އަނިޔާއަށް ކެތް ކުރާނެ ކަމަށެވެ. ނަމަވެސް އެހެންނެއް ނުވިއެވެ. އަހަރެންގެ ކޮއްކޮ ސިއާދާ ގެ ދިރިއުޅުމަށް ބަލައިލުމުން ނުހަނު ސާފުކޮށް އެކަން އެނގިގެން ދިޔައެވެ.\nސިއާދާ އަކީ ހަމަ ދެވަނަ ‘މަންމަ’ އެވެ. ހަމަ އެހާ ޒީލަ ގަދައެވެ. އެހާ ރުޅި ގަދައެވެ. އޭނާ ގެ ދަރިންތަކަށް އޭނާ ކުރާ އަނިޔާ އަހަރެން ދެކެމެވެ. ބައެއް ފަހަރު ކުދިން ރުޅިއައިސްގެން ގެއިން ނުކުމެގެން ދޭވެސްމެއެވެ. އަހަރެން ކިތަންމެ ފަހަރަކު ސިއާދާ އަށް ނަސޭޙަތް ތެރި ވީމެވެ. ނަމަވެސް ވީ ފައިދާ އެއް ނެތެވެ. މަންމަ ފަދައިން ސިއާދާވެސް ގިނަ ކުދިންތަކެއް ވިހެއެވެ. އަނެއް ކޮޅުން އޭނާގެ ފިރިމީހާއަކީވެސް އެހާ ޒީލަ ގަދަ މީހެކެވެ. ހުރިހާ ކަމަކާ ވިސްނަން ހަދައިގެން ސިއާދާގެ ބޯ ގޮވީއެވެ. ހުރިހާ ރުޅިއެއް ބޭލެނީ ދަރިން ތަކަށެވެ.\nއަހަރެންވެސް މީ ހަމަ އެ މަންމަ ގެ ދަރިއެކެވެ. ސިއާދާވެސް މެއެވެ. ނަމަވެސް ތަފާތަކީ ދެ މީހުންގެ ވިސްނުމެވެ. މަންމަ ސިއާދާއަށް ކުރި އަނިޔާގެ ދެ ގުނަ އަހަރެން ތަހައްމަލް ކޮށްފައިވާނެއެވެ. ނަމަވެސް އެންމެ ފަހަރަކުވެސް އަހަރެންގެ ދަރިއެއް ގައިގާ އަހަރެން ނުޖަހަމެވެ. ނަމަވެސް، ދަރިއަކަށް ކުރެވޭނެ ހުރިހާ އަނިޔާއެއް ސިއާދާ ދަރިންނަށް ކުރެއެވެ. އެކުދިންވެސް ބޮޑެތި ވެގެން އަންނައިރު އަޅާނީ ދެ މަގަކުންނެވެ. ހުރިހާ ކުދިންނަކީ އަހަރެން ފަދައިން ކެތްތެރިކަން އިޚްތިޔާރު ކުރާނެ ކުދިންނެއް ނޫނެވެ. ޤަބޫލު ކުރަން ކިތަންމެ ދަތިވިއަސް މީ ހަޤީޤީ ހާދިސާ އެކެވެ.\nAgain, here isashort story…. kamudhaane kamah umeedhu kuran…. 🙂\nvarah bodah sorry kalhu finifemmaa season2genes dhinun las vaathee…. aslu episode thah liyaakah time eh nulibey evarakah… ehenve short stories mi genes dhenee vex…..\nMi vahak vx vrh salhi…thnkw hoody nd keep it up….kalhu finifn maa season2ah nw inthizaru kurany\nVarah reethi. Kalhu finifenma nereba avahah.. Keep it up.. wwaiting..\nHehe.. its okayy\nHoodyge umuruga vx dhn dhe vana faharah 12 eh nukiyeveyne..\nBut story loyevidhaane.. so hoody ahnvaguthu v ma liuaanee\nN thnxx, nice story\nDhen hoody kuru vaahaka thh liyaa vaguthuthakugaa hama kiyehtha vaanny kalhu finifemaa2genes dhiniyyaa… vaahaka thh habeys but i wnt kalhu finifenmaa episode 2..plxx mak it fast\nIts ok hoody. Hoody ah vaa varakun genesdhineema rangalhu vaane.. btw story vara nice.. hama rovijje..hoody ur the best …. 🙂\nHoody mihaary ekakah ves dhuleh nukurey dhw jum\nVahaka varah reethi.. mi site falhu thanekey ehvaru….. vahaka eh up vany etha dhuvahaka fahu…. thnks hood for uploading ur stories….. nd varah ufaa vey ehen liyunthrina thafath v ma … all the best….. 🙂\nInthizaar kuran kalhu finifenmala ehgwy….butthis story als v nice\nYeah sheryn, alhugandu vex hithah eri yey thihen. but ehn hedheema vaane gotheh bunantha? 1 episode up koffa dhn Time nuvegen varah gina dhuvax fahun aneh episode up kuran veema kiyuntherin foohi vaane eh nu dhw… ehnve up nukuranee…. beynunvanee free veema kmme dhuvahakuvex episode eh up kuran… But dont worry, I’ll defntly Upload kalhu finifemmaa sesaon two as soon as I can… 😀\nHoooooodyy bro…! ❤ This is awesome…! Simply Love it…! Kuryge ideas genesdhyfa hunna goii is the best…. Thank you…! Love you..! Me\nhehe thnkx Me…. 🙂\ni love you hoodyyyy…. <3 :* mi vaahaka varah kamudhey.. bt plx kalhu finifenmmaa season2avahah genesdhyba… plx… hoody you are the best…. MMMMMMMMWWWWWAAAAAHHHHH!!!!!!!!!!!!!!! hehehe..\nhooodyyy black rose season 2… avahah genes dhyba… i mean kalhu finifenmmaa… hehhehe carn’t wait.\nHHHHHHHHHHHHHHHHHOOOOOOOOOOOOOOOOOODDDDDDDDDDDDDDDDYYYYYYYYYYYYYYYYYYY ……………… I CARN’T WAIT\nMi aslu vaes aey rugae vara ginakudhin tha hamal kuran jahunu vay nae alhu gandhuvaes kithamae dhuvahaku adhuru dhaitha gae iloshi fathee gae thadhu ihusaas kurin\nHoodyge miwaahaka ws wrh salhi .. keep it up\nVara Reethi. Hama Rovijje. All the best bro and keep it up\nhehe thnkx bro…..\nBTW, tissue eh beynuntha karuna fuhen…. :p\ney haska ge maana bune dheebala.\nI don’t think any mother can do this type of thing to her own child…. so this is an unbeleivable story… if this isareal story… thats so sad…\nHaska means rulhi\nHaskaa ge maana akee Aniyaa Or Rulhi……\nMeesh, this isareal story of my own mom…. That girl was my mom…. 🙁 And that furious women was my grandmother…..\nއޮންލައިން ވާހަކަ އަކަށް ކޮމެންޓްކުރި ފުރަތަމަ ފަހަރު .. ވަރަށްސަޅި. ކީއްވެ ސަން ގަޔާ ހަވީރުގެ ކުރުވާހަކަ ލިޔުމުގެ މުބާރާތުގަ ބައިވެރި ނުވީ ޔަގީނެ ވަނަ ލިބޭނެކަން….Keep it up bro\nhoddy Varah salhi. but then wait eh nukureveene avaha2ep nelabla.\nThnkx all! Aikko, mee kuruvaahaka ekey!!!\nreallyavery touching nice story 🙁\nOMG..mee real story ekey? Unbelieveable..and she’s your grandmom? How touching..?\nand siyaadha is…….. ??? dhw.. n i luv the story.. n sry fr reading it late. hama hoody ge vaahakathah kiyaa hiyy v ma mi feshy thankolheh kuryge vaahaka akun.. 😉 :'( n so touching..\nasluves hageegee haadhisaa eh dhw……………………varah salhi\ni thought mii kujakah kiyaa name eh kamah… intresting\nހިތާމަ ދީނީ ލޯބި November 29, 2019\nހިތާމަ ލޯބި April 13, 2019\nފިރިމީހާގެ ހައްޤުގައި (9)


އަފްޒަލް (އަށްވަނަ ބައި) — Ihavandhoo.com\nނުފެނެއޭ! އަން މިއޮތީ! ވެދާނެ ސިކުނޑިއަށް މާ ބުރަބޮޑުވީމަ ލޯ ވެސް ރެސްޓަކަށް ބޭނުންވީހެން! އައިނު އަޅަމާ!" އަފުޒަލްގެ ލޮލުގައި އޭނާގެ ނަމްބަރު އައިނު އަޅުވައިދެމުން ފަޔާޒު ހިނިތުންވެލި އެވެ. ކިހިނެއްހޭ ބުނާފަދައިންނެވެ.\nލޮލުގައި އައިނު އެޅުވުމުން މަޑުމަޑުން މަންޒަރުތައް ސާފުވަމުން ދިޔަ އެވެ. އެހެނަސް ކުރިއާ އަޅާ ބަލާފަ އެހާ ސާފުސާފެއް ނޫނެވެ. ހިސާބަކަށް ކުލަވީ ނަމަވެސް ފެންނަނީ ފުސްކޮށްނެވެ. އަފްޒަލަށް ބޭއިޚްތިޔާރުގައި ލޯމަރާލައި ދެލޮލަށް ބާރުކޮށްލެވުނީ އެހެންވީމަ އެވެ.\n"ކޮބާ ކިހިނެއް!" ފަޔާޒުގެ މޫނާއި އަތުން ހަރަކާތްކޮށްލަމުން އަހާލި އެވެ.\n"ނޮޓް ފިޓް! އެއްކޮށް ރަނގަޅެއް ނޫން!" އަފްޒަލްގެ އަޑު ބޭރަށް ނުނިކުތަސް ބުނީ ކީއްކަން ތުންފަތުގެ ހަރަކާތުން ފަޔާޒު ދެނެގަތެވެ.\n"ނަންބަރު ޗޭންޖުވީ ކަމަށްވާނީ! ކޮންމެ ވެސް ވަރެއް ވަންޏާ އެހެން..."\n"ފަޔާޒް ޑޮކްޓަރ ގޮވާލައްވާ އެބަ؟" ކައިރިއަށް އައި ނަރުސް ކުއްޖާ ފަޔާޒަށް ބަލާލަމުން ބުނެލި އެވެ. އަވަހަށް ފަޔާޒް ކޮޅަށް ތެދުވެ ހިނގައިގަތީ ޑޮކްޓަރުގެ ކޮޓަރިއަށެވެ. ފަސްދީ އެނބުރިލަމުން އަފްޒަލްގެ މޫނަށް ބަލާލި އެވެ. އެބައަންނަމޭ ބުނާ ފަދައިން ނެވެ.\nފަޔާޒާއި އަފުޒަލް މާލެ ދިޔުމަށްޓަކައި ރަށުން ފުރީ އެދުވަހުގެ މެންދުރު ފަހު އެވެ. ރޭގަނޑުގެ ފުލައިޓުން މާލެ ދިޔުމުގެ ބޭނުމުގަ އެވެ. ހަނިމާދޫ ވައިގެ ބަނދަރުގެ ފެހި މާހައުލަށް ނަޒަރު ހުއްޓާލަމުން އެމީހުންގެ ފޮއްޓާއި ދަބަސްލާފައިވާ ޓްރޮލީ މަޑުކޮށްލި އެވެ.\n"އަދި އެބައޮތެއްނު ލައްކަ އިރު! އަހަރެން ވަރަށް ހައިވެއްޖެ! އަފޫ ވެސް އަދި ތި ހުރީ ނުކައެއްނު. ހިނގާ މިހިރަ ތަނަށް ވަންނަމާ!" ކައިރީ ހުރި ރެސްޓޯރެންޓަށް އިޝާރާތްކުރަމުން ފަޔާޒު ބުނެލި އެވެ.\n"އޯކޭ ފަޔާ ބޭނުންގޮތެއް! މާލެ ދެވޭނީ ކިހާ އިރަކު؟"\n"މިރޭ އިލަވަން ކަންހާއިރު، ގޮސް މާދަމާރޭ ބޭރަށް ނައްޓާލާގޮތަށް! ނަސީބު އަފޫގެ ޕާސްޕޯޓް ވެސް ހައްދާފަ އޮތްކަން! އެހެންނޫންނަމަ ވަރަށް ލަސްވީސް! މިއަދު އެންމެންގެ ޕާސްޕޯޓް ލިބިއްޖެ! މިހާރު ނިހާއްކޮ ވެސް ކޮންމެވެސް ވަރަކަށް ރަނގަޅުކަމަށްވަނީ! އެކަމަކު ނިހާއްކޮ ވެސް ގޮވައިގެން އަފޫގެ މަންމަ ވެސް ބައްޕަ ވެސް ދާގޮތަށް، ބައްޕަ ހުރިހާ ކަމެއް އޮތީ ހަމަޖައްސާފަ!" ރެސްޓޯރެންޓާ ދިމާއަށް އެނބުރިލަމުން ކުރިއަށް ހިނގައިގަތެވެ. ދެމީހުން އެކުގަ އެވެ. ފަޔާޒު ދުއްވަމުންދިޔަ ޓްރޮލީގެ އެއްކަނުގައި އެއް އަތުން ހިފަހައްޓައިގެން ހުރެ އަފުޒަލް ހިނގައިގަތީ މަޑުމަޑުންނެވެ. ފަޔާޒު ވެސް ހިނގަމުން ދިޔައީ އަފުޒަލާ އެއްވަރަށް އެހާމެ މަޑުމަޑުންނެވެ. ހިނދުކޮޅެއް ތެރޭގައި ދެމީހުން ރެސްޓޯރަންޓް ތެރެއަށް ވަދެ އޯޑަރު ދިނެވެ.\n"ސަވީ! އަހަންނަށް ފެނޭ އަދި އިހަށް މަޑުކޮށްލަން! ފިޔާ ވެސް އެއީ އެހާ އަންޑަސްޓޭޑިން ދަށްމީހެއް ނޫންދޯ! އެހެން ނޫނަސް ފިޔާ އެއީ ސަވީގެ ފެމެލީ...؟" ހައްޖަ ވާހަކަދައްކަމުން ދިޔައީ ސަވީތާގެ ކޮޓަރީގައި އިނދެ އެނދުގައި އޮށޯވެ އޮތް ސަވީތާއާ އެވެ.\n"ހައްޖޫ އެއްކަލަ! މިހާރު ބުނެފީމެއްނު! އެއީ މައްސަލަ އެއްނޫނޭ! ފިޔާ ކިހާ ސްމާޓް އޭނާ ކިހާ ރީތި! އެހެން ނޫނަސް އޭނާ އަހަރެން ދެކެ ކުޑަ އިރުންސުރެ ލޯބި... އަހަރެން ލޯބި ނުވިޔަސް އޭނާގެ ޝަކުވާއެއް ނެތް! އަހަންނަށް އޭނާ ބަދަލުވުމަށް ފުރުޞަތުދޭ!"\n"އަހަރެން ކަންބޮޑުވަނީ ތިކަމަކާ ނޫނޭ!" ހައްޖަ ހިތްހަމަ ނުޖެހިފައި އިނދެ ބުނެލި އެވެ.\n"ދެން... ދެން ކޮންކަމަކާ! ޖޭ ވީތަ!" ސަވީތާ ވެސް ހަތިޔާރު ބަހައްޓާކަށް ބޭނުމެއް ނުވި އެވެ. އޮރެންޖު ކުލައާއި ހުދުކުލައިން ޖަރީވެފައިވާ ސަންގު އާއިލާގެ ބޮއްޔަށް ނަޒަރު ހުއްޓާލައިގެން އޮވެ އިނގިލިތަކުން އެ ބޮލީގެ ބިންވަޅުނެގިފައިވާ ކުރެހުންތަކުގައި ފިރުމަމުން ވާހަކަދައްކަމުން ދިޔަ އެވެ.\n"ކޮންމެވެސް ކަމެއްވީމަދޯ ދުރުން، ވީހާ ދުރަކުން ކައިވެނި ކުރުމަށް ދީނުގަ ވެސް އަންގަވާފަ އެވަނީ... އެއް އާއިލާއެއްގެ ތެރޭން ކައިވެނި ކުރީމަ ދިމާވާނެގޮތް ސަވީ ވެސް ކިޔެވީމެއްނު..." ހައްޖަ ބޭނުންވީ ސަވީތާއަށް ވިސްނައިދޭށެވެ.\n"ކޮބާ؟ ސައިންސްގެ ހުރިހާ ތިއަރީއަކީ މަ ޤަބޫލުކުރާ އެއްޗެއް ނޫން! އެހެންނޫނަސް ބަލާ މިހިރަ މަރިޔަނިކެ މުޙައްމަދާ މަރިޔަނިކެގެ ބޮޑުބޭބެގެ ހަނީފާއަކީ ވެސް އެއް އާއިލާއަކުން... އެމީހުންގެ ދަރިން ކިހާމޮޅު... އެއް ކުއްޖަކު އެހުރީ މުޅި ރާއްޖެއިން އެއްވަނަ ހޯދައިގެން... މިދިޔަ އަހަރު އޯލެވެލް ހެދި ނަސީރާ ވެސް އެ ހޯދީ އާޓުން ދުނިޔެއިން އެއްވަނަ... ނުވިތާކަށް އެއްވެސް އައިބެއް ނެތެއްނު ކުއްޖެއްގަ... ދެން!"\n"ސަވީ އެ މަރިޔަނިކެ އަކީ އުލިގަމު މީހެއްނު! އުލިގަމު މީހަކާ ހޯރަފުށީ މީހަކާވީމަ... އެހެންވީމަ ޖެނެޓިކަލީ އެދެމީހުންގެ ދަރިންގެ ވަރަށް ތަފާތުވާނެ! ސަވީ މިހާރު ދީނީކަންކަމަށް ވެސް ޖޯކުޖަހަން..."\n"ނޫނޭ! އަސްލު އެޒަމާނުގަ އެގޮތަށް އަންގަވާފަ އެއޮތީ މުސްލިމުންގެ އަދަދު އިތުރުކުރަން! މުސްލިމުންނާ ގުޅުންހުރި އާއިލާތައް އެކިތަންތަނުގަ އިތުރުކުރަން! މީ މަ ދައްކާ ވާހަކައެއް ނޫނެއްނު! ސަރ ވެސް..."\n"ނުވާނެ! ދީނުގައި އަންގަވާ ނަހީކުރައްވާ ނުނީ މުންކަރާތެއް ނަމައީ ވެސް އެކަމުން ކޮންމެވެސް ފިލާވަޅެއް އޮންނާނެ، އަދި އަހަރުމެންނަށް އެވަރަށް ނުކިޔެވެނީ.." ހައްޖަ ދޫކުރާކަށް ބޭނުމެއްނުވި އެވެ.\n"އަހަރެން ނުބުނަން ދޯ ތި ނޫނެކެކޭ!" ސަވީތާ އެންމެ ފަހުން ގޮތްދޫކޮށް ހައްޖައާ އެއްބައިވެލި އެވެ. ހައްޖަ ދޫނުކުރާނެ ކަން އެނގުމުންނެވެ.\n"ފަޔާ! ކޮންތާކަށް ދަނީ!" އަފުޒަލް ޓިޝޫއަކުން މޫނު ފުހެލަމުން އަހާލި އެވެ.\n"ވެސްޓް ޔުނައިޓަޑް ސްޓޭޓްގެ ސޯލްޓް ލޭޓް ސިޓީއަށް! އެތަނުގަ އެބަހުރިކަމަށްވަނީ ވަރަށް ރަނގަޅު ޖެނެޓިކް އިންސްޓިއުޓެއް! އިންޓަރ މައުންޓައިން ހެލްތްކެއަރ! އެއީ އާއިލީ މިފަދަ ބަލިތަކަށް ރަނގަޅު ފަރުވާދޭ ތަނެއް ކަމަށްވަނީ!" ފަޔާޒް ހުއްޓާލީ އަފުޒަލް ހައިރާންކަމާއެކު އޭނާގެ މޫނަށް ބަލާލުމުންނެވެ.\n"އަހަރެން ކޮންކަހަލަ! ކީއްވެ ޖެނެޓިކް...؟ އެހާ ދުރަށް؟"\n"އަފޫ! އަހަރެން ނެތިން އޮޅުވާލާކަށް! އަފޫ ވެސް ތިއީ މިހާރު ކޮންމެވެސް ވަރަކަށް ބަލި މީހެއް! ކޮންމެ އިންސާނަކަށް ވެސް ބަލި ޖެހިދާނެ! އެއީ މައްސަލަ އެއްނޫން! އަހަރުމެން ސަލާމަތުން ތިބި މީހުންގެ ވާޖިބަކީ ބަލިމީހުންނަށް އަޅާލާ އޯގާތެރިވުން! ފައިސާ ގެންގުޅޭ މީހުންގެ ޒިންމާއަކީ އެ ފައިސާއިން ޚަރަދުކޮށް އެހީތެރިކަން ފޯރުކޮށްދިނުން! ދުނިޔޭގެ ކޮންމެތަނަކުން ނަމަވެސް! އެއީކީ ކުޅިވަރުކުޅޭކަށް މަޖާ ނަގާކަށް ޕާޓީއަށް ޚަރަދުކުރަން ދެއްވާ އެއްޗެއް ނޫން! ފައިސާއަކީ ފަޤީރުންގެ ޙައްޤު އޭގައި އެކުލެވޭ އެއްޗެއް!" ފަޔާޒު ވާހަކަދެއްކީ މަޑުމައިތިރިކަމާ އޯގާތެރިކަމާއެކުގަ އެވެ. އޭނާގެ ވާހަކައިން އޭނާގެ ތަރުބިއްޔަތާއި ވިސްނުން ހާމަވަމުން ދިޔަ އެވެ.\n"އެކަމަކު!" އަފުޒަލް އަނގަބަންދުވީ ކަހަލަ އެވެ. ބުނަން އުޅުނު ވާހަކަ އަނގައިން ބޭރު ނުވީކަންނޭނގެ އެވެ.\n"އެނގޭ! ހިތަށް އަރާނެ ވަރަށް ތަފާތު ކަންތައްތައް! އަފޫ އަހަރެން ގާތު ބުނަމެއްނު! އަފުރޭގެ ކަންތަކާ ހުރެ ތިޔަ އާއިލާ ވަނީ މުޖުތަމައުން އެކަހެރި ވެފައޭ! ބާކީވެފައޭ! ޚުދު އަހަންނަށް ވެސް އެކަން އިޙްސާސްވޭ! އެއީ އަހަރެން މިބުނާ މައްސަލައަކީ! އަހުރުމެން އެބަ ވެއްޖޭ ނިކަން ތަހުޒީބުވާން! ނިކަން ވިސްނޭ ބަޔަކަށްވާން! މީހާގެ ހުންނަ އެންމެ ކުޅެދުންތެރިކަމަކަށްވުރެ މީހާގެ އެތައް ނުކުޅެދުންތެރިކަމެއް ހުންނާނެކަން ޤަބޫލުކުރަން! ޚާއްޞަ އެހީއަށް ބޭނުންވާ ކޮންމެ މީހަކަށް އެހީވުން އެއީ އުފަލެއް ކަމުގައި ދެކެން! ކާކަށް އެނގޭނީ މާދަމާ އަހަރެން އެހެންމީހެއްގެ އެހީއަށް ބޭނުން ނުވާނެކަމެއް؟ ކާކަށް އެނގޭނީ އަހަރެން މުޅި އުމުރަށް ފުރިހަމަ މީހެއްގެ ގޮތުގައި ހުރެވޭނެ ކަމެއް؟"\n"ފަޔާހެން އެންމެންނެއް ނުވާނެ! ފަޔާ ވެސް އަހަރުމެން ގޭގަ އުޅޭތީ ތިގޮތަށް ތިބުނަނީ! ބޭބެ ވެސް އެގޮތަށް އެ ބަދަލުވަނީ ވެސް ރަށުމީހުން އޭނާއާ ދިމާކޮށް، ފާޑުފާޑުގެ އެއްޗެހި ކިޔާ ގޮއްވާތީ! ހަމައަށް ހުންނަ މީހާއަށް ވެސް މީހުން އަބަދު އެއްޗެހިކިޔާ ފާޑުފާޑުގެ ގޯނާ ކުރަންޏާ ކަޑަވާނެ!" ބަލިކަށި އަޑަކުން ހުއްޓަމުން ހުއްޓަމުން ވާހަކަ ދައްކަމުން ދިޔަ އަފުޒަލް ފެންކަޅިވި އެވެ. ކަޅުކުލައިގެ ފަލަ ދުނިގަނޑުން ފަރުމާކުރެވިފައިވާ އޭނާގެ ރަސްމީ އައިނު ނަގަމުން ދެލޯ ފުހެލި އެވެ.\n"ތީދޯ މިބުނާ ވާހަކައަކީ! އަދި ރަނގަޅުވާނެ! އަސްލު ރަށްފުށުގަ މިކަން މާބޮޑު! މާލޭގަ ބަޔަކު، މީހުންމަރާ، މަސްތުވެގެން އުޅެ ހެއްދެވިހާ ނުބައިކަމެއް ކުރިޔަސް، ދިމާކުރުމާ މަލާމަތްކުރުމުގެ ބައި ވަރަށް މަދުކަންނޭނގެ!" ފަޔާޒު ވާހަކަ ހުއްޓާލީ އެމީހުން އޯޑަރު ދިން ކާތަކެތި ގެނައުމުންނެވެ. ކާނާތައް ގެނައުމުން ހަމަޖެހިލަމުން ކެއުމަށްތައްޔާރު ވެލި އެވެ.\n"މާދަމާ ހަވީރު ވެސް އަންނަންވާނެ ދޯ! އެކަމަކު ދެމީހުން އެކަނި! މިހާރު މަ ބޭނުމެއް ނޫން ފިޔާޒާ ތިން މީހުން އެއްކޮށް އަންނާކަށް!" ހައްޖަ ވާހަކަދައްކަމުން އަތުގައި އޮތް ހުއިގަހުގެ ކުރީގައި ފޮޅިފައިވާ މާ ތަކާކުޅެމުން އެއްގަމާ ވީކޮޅަށް ހިނގަމުން ދިޔަ އެވެ. ތުނޑިން ނެވެ. ތުނޑީމަގުގެ މެދަކާ ހިސާބުންނެވެ.\n"އެކީއްވެ؟" ސަވީތާގެ ސުވާލު އަމާޒުވީ ކައިރީހުރި ހައްޖަ އަށެވެ.\n"އެ ދޯ! މަ ވަރަށް ފޫހިވެއްޖެ! ތި ދެމީހުން ރަށްޓެހި ވީމަ! މަށަށް ވަނީ އެހެންގޮތެއް ތި ދެމީހުން އެއްކޮށް އުޅޭތަން ފެނުނީމަ! ފާޑަކަށް މޭނުބާ ކުރަނީ! އަސްލު ވެސް އެހެންވެ..!" އެމީހުންގެ ހަވީރީ މަންޒިލު ކަމުގައިވާ ތުނޑީ މަގާ އިންވެގެން އޮތް ގޯޅިއަޅަމުން ހައްޖަ ބުނެލި އެވެ. ފަހަތުން ސަވީތާ ވެސް މަޑުހިނގުމެއްގައި ކުރިއަށް ދިޔަ އެވެ.\n"ދެން!" ސަވީތާ ނުރުހުންވީ ކަން އަންގާލި އެވެ.\n"އޯކޭ! ބުނަންވީ އެއްޗެއް ބުނަންވީ މީހާ ކައިރީ އަހަރެން ބުނާނަން! ހެޔޮ ރުޅިއަޔަސް ހިނި އަޔަސް!"\n"އާތް! މަންމާ!" ހައްޖައާ ސަވީތާއަށް އެއްފަހަރާ ހަޅޭލައިވައި ގަނެވުނީ މީހަކު އެމީހުންގެ ކުރިމައްޗަށް ޖެހިގަތުމުންނެވެ. މަގުގެ އެއްފަރާތުގައިވާ ބޯކަށިކެޔޮ ހޭޅިގަނޑުގެ ތެރެއިންނެވެ. ފެހިކުލައިގެ ގޮޅިޖެހި އަތްދިގު ގަމީހެއް ލައިގެން ހުރި މީހެކެވެ. ބޮލުގެ އިސްތަށިގަނޑު ވަނީ ބޮލުގެ އެތެރެ ހާމަވާވަރަށް ތުނިކޮށް ކޮށާފަ އެވެ. މޫނުމަތީގެ ހަންގަނޑު އަލިވެފައި އޮމާންކަމަށް ދެއްކިޔަސް އެ މޫނުގައިވަނީ ބަލިމަޑުކަމުގެ އަސަރުތަކެވެ. ދެލޯވަނީ ވަޅު ވަދެފަ އެވެ. ލޯކައިރި ވަނީ ކަޅުވެފަ އެވެ. ކޯތާފަތް ވަނީ ހިނދިފަ އެވެ. ލިބުނު ކުއްލި ސިހުމާއެކު ހައްޖަގެ ގައިގާ ސަވީތާއަށް ބާރުބާރަށް ބައްދާލެވުނެވެ.\n"ނޫން! ނޫން! ނޫން..." ސަވީތާ ބިރުން ތުރުތުރުލާން ފެށި އެވެ. އެކަން ހައްޖަ ދެނެގަތެވެ. ހައްޖަ ވެސް ހިމޭންވެލަމުން ހަމަޖެހިލި އެވެ. މަގުގެ ދެކޮޅަށް ނަޒަރު ހިންގާލެވުނެވެ. އެއްވެސް މީހަކު ފެންނާކަށް ނެތެވެ. އެމީހުންނަށް ތިބެވުނީ އެ ދިގު މަގުގެ މެދުގަ އެވެ. ވަށައިގެން ދެފަރާތުގައިވަނީ ޖަންގައްޔެވެ. ރަށާ ތަންކޮޅެއް ދުރުގައި ރަށުގެ ބޮޑުމަގާ އިންވެގެން އޮތް ހަނި މަގަކަށް ވުމުން މަގުގެ ދެކޮޅުވަނީ ބެދިފަ އެވެ.\n"އަފުރޭ ޕްލީޒް... ޕްލީޒް އަހަރުމެންނަށް...!" ހައްޖައަށް ބޭއިޚްތިޔާރުގައި ބުނެލެވުނެވެ.\n"އަހަރެން ނެތިން އެއްވެސް އަނިޔާއެއް ދޭކަށް! އަހަރެން މިތަނަށް މިއައީ ވާހަކައެއް ބުނެލަން!" އަފުރާޙް ހަމަޖެހިލަމުން ވާހަކަދެއްކި އެވެ.\n"ކޮން؟" ހައްޖަ ނޭވާ އަވަސްވަމުން ދިޔަ އެވެ.\n"ސަވީ!" އަފުރާޙު ބަލާލީ ސަވީތާއަށެވެ. ބޮނދާފައިވާ ކަނބިއްޔެއް ފަދައިން ހައްޖަގެ ފަހަތުގައިވާ އޭނާގެ އެންމެ މަޤްބޫލު ރާނީ އަށެވެ. ފުން ނަޒަރަކުންނެވެ.\n"އަހަރެން މިއައީ މަޢާފަށް އެދެން!"\n"ކޮންކަމަކާ!" ހައްޖަ އަހާލި އެވެ. ހީވަނީ ސަވީތާގެ ފުށުން ވަކާލާތުކުރާ ވަކީލެއް ހެންނެވެ.\n"އަހަރެންގެ ސަބަބުން ބޭބެގެ ލައިފަށް ހުރަސް އެޅުނީތީ!" އަފްރާޙް އިސްޖަހާލި އެވެ.\n"ބޭބެގެ ލައިފޭ!" ހައްޖަ ބޭނުންވީ ޔަޤީންކުރާށެވެ. އަފުރާޙު ހުރީ ހަމަހޭގަތޯ އެވެ.\n"އާނ! އަހަންނަށް ނޭގި އިޚްތިޔާރުން ބޭރުގަ! ސަވީއަށް އުނދަގޫ ކުރެވުނީތީ! އެކަމުން ބޭބެ އަށް އެހެންވީމަ...! ސަވީ ޕްލީޒް ފޮގިވް!" އަފުރާހް ދެރަވެލާފައި އަސަރުން ފުރިފައިވާ ނަޒަރަކުން ސަވީތާއަށް ބަލާލި އެވެ.\n"މަޢާފުކުރާށޭ! ކޮބާތަ ކަލޭގެ ލަދު ހަޔާތް؟ ކޮބާތަ ކަލޭގެ އަގަލު؟ އަހަރެންނަށް ބޭނުންހާ ކަމެއްކޮށްފަ! ބޭނުންހާ ގޮތެއް ހަދާފަ، އަދި ބުނެފިއެއްނު މަޢާފުކުރާށޭ! ބަލާބަ ހުންނަ ގޮތް ކުޑަކަން!" ސަވީތާ މޫނު މަތި ފުފިގަތެވެ. މޫނުގެ ކުލަވަރު ބަދަލުވި އެވެ. ދެބުމަ ގޮށްޖެހުނެވެ. ބިރުވެރިކަން ކެހިގެން ފިލައިގެން ދިޔަ އެވެ. އޭނާގެ ހަށިގަނޑު ރުޅިވެރިކަމުގެ އަސަރުތައް ފާހަގަވަމުން ނޭނގޭ ތުރުތުރެއް ދައުރުވަމުން ދިޔަ އެވެ.\n"ސަވީ..!" ހައްޖަ ބޭނުންވީ ސަވީތާ ކޮންޓްރޯލް ކުރުވާށެވެ. އޭނާ ހަމައިން ނައްޓަމުން ދާކަން ޔަޤީންވެގެންނެވެ.\n"ހިފައްޓާނެ ކަމެއް ނެތް! އަހަރެން ކެތްކޮށްފިން! ކަލޭގެ ސަބަބުން އަހަރެންގެ މުޅި ހަޔާތް ބަރުބާދު ވެއްޖެ! ކަލޭގެ ސުންޕާކަމުން.... ކަލޭގެ ބޭބެއަށް އެހާލު ޖެހުނީ ވެސް ކަލޭގެ ނުލަފާ ޖާހިލުކަމުން! ކަލޭއަށް އެނގޭތަ ކަލޭ އަހަންނަށް ހަދާލިގޮތް! ހަނދާންވޭތަ؟" ސަވީތާގެ ތުންފަތް ތުރުތުރުލަމުން ދިޔަ އެވެ. ދެއަތުގެ އިނގިލިތައް ބުޅިކުރަމުން އަފްރާޙުގެ މޫނަށް އަމާޒުކުރަމުން ދިޔަ އެވެ. ހައްޖައަށް ހުރެވުނީ ސަވީތާގެ ގައިގައި ހިފަހައްޓާލެވިގެން މަންޒަރު ބަލާށެވެ.\n"ސަވީ! އަހަރެން ގަސްތުގައި އެއްވެސް ކަމެއް ނުކުރަން! އަހަރެންނަށް ކުރެވިފައިވާ ކަމެއް ކުރެވުނީ އިޚްތިޔާރުން ބޭރުގައި ހުރި ގަޑިއެއްގަ!" އަފުރާޙް ހިމޭންވެލި އެވެ.\nއަފްރާހުގެ ވާހަކަތަކުން ސަވީތާގެ ރުޅިގަނޑު އިންތިހާއަށް ދިޔަ އެވެ.\n"އިޚްތިޔާރުން ބޭރުގައޭ! އެހެން ބުނެލީމަ އެވީދޯ! ކަލޭއަށް އެނގޭތަ ކަލޭގެ ސަބަބުން އަހަރެންނަށް ހަމަ ނިދި ނުލިބޭތާ ތިން އަހަރު ވެގެން މިދަނީ! ކަލޭގެ ނުބައި ޖާހިލުކަމުން، ހަމަޖެހުމުގެ ނޭވާއެއް ނުލެވޭތާ ކިތައް ދުވަސް! ކަލޭގެ ދުއްތުރާތައް ނުޖެހޭނެ ކަމަށް މަގުގައި އެކަނި ހިނގާ ނުލެވޭތާ ކިތައް ދުވަސް! ނިކަން ވިސްނާލަބަލަ އަހަރެން މީ އިންސާނެކޭ! މަގަކުން އެކަނި ހިނގާނުލެވޭތާ، ހިތްހަމަ ޖައްސާލަން ގެއިން ބޭރަށް ނިކުމެނުލާ އުޅެން.... ދެން ބުނަންވީތަ މަޢާފުކުރާށޭ! ނުވާނެ! ކަލޭއަށް އަހަރެންގެ ހިތް ހަލާލުކަން ހަރާމް! ދުވަހަކު ވެސް ނުވާނެ! މިބުނީނު ނުވާނޭ!" ސަވީތާ ހިނދުނެވެ. ރުޅިއައިސް ހުރިވަރުން ދެލޯ ރަތްވެ މީހާގެ ގައިގެ ބާރު ދޫވަމުން ދިޔަ އެވެ. ހަށިގަނޑުގައި އުފެދިފައިވާ ތުރުތުރު އިތުރަށް ބާރުވަމުން ދިޔަ އެވެ.\n"ދުރަށްދޭ! އަހަރެންގެ ކުރިމަތިން މިހާރު ދުރަށް... މިބުނީނު ދާށޭ!" ސަވީތާ ހިމޭންވެލީ އޭނާގެ ނޭފަތުން ދަވަ ނުކުންނަން ފެށުމުން ސާފުކޮށްލުމަށެވެ.\nސަވީތާގެ ބަސްތަކުން އަފުރާޙްގެ ނަފުސު ކޮންޓްރޯލުން ނައްޓަމުން ދިޔަ އެވެ. އޭނާގެ ކަންފަތުގައި ސަވީތާގެ ރުޅިވެރި ބަސްތައް ގުގުމަމުން އެއަޑުތައް ފަހަރަކަށްވުރެ ފަހަރެއް ބާރުވަމުން ތަކުރާރުވަމުން ދިޔަ ކަހަލަ އެވެ. އޭނާގެ ތިރިކޮށްލެވިފައިވާ ދެއަތް މުށްކަވާލެވުނީ އެހެންވީ މަ އެވެ. ދެބުމަ ގާތްކޮށްލާ ތުންފަތަށް ހަރަކާތްތަކެއް އަންނަން ފެށީ އެ ސަބަބާހުރެ އެވެ. ހަށިގަނޑުގައި ދައުރުވަމުންދިޔަ ލެޔަށް ހޫނުކަން ވެރިވަމުން ދިޔަވަރަކަށް މީހާގެ ރުޅިވެރިކަން އިންތިހާއަށް މައްޗަށް ދިޔަ އެވެ.\n"ސަވީ.... ޕްލީޒް" އަފްރާޙް ހަމައިން ނެއްޓެމުން ދިޔަ އޭނާގެ އަމިއްލަ ނަފުސު ހަމައަކަށް އެޅުވޭތޯ މަސައްކަތް ކުރި އެވެ.\n"ކަލޭގެ ސުންޕާ... ކަލޭގެ މުޑުދާރު ދުލުން އަހަރެންގެ ނަން ކިޔައިގެން ވެސް ނުވާނެ..." ސަވީތާ ގޮތްދޫކުރާކަށް ބޭނުމެއް ނުވި އެވެ. ފުރުޞަތު ލިބުމުން ހުރިހާދުވަހުން ރައްކާކުރެވިފައިވާ ވިއަރިގަނޑު ބޭލި އެވެ.\n"މަންމާ...!" ސަވީތާގެ ކަންކަށިމައްޗަށް އަފުރާޙްގެ އަތްދޮވެލި އެވެ. ރުޅިއައިސްފައިވާ ސަވީތާ ވިއްސައިގެން ގޮސް ބިންމައްޗަށް ގުޅަވެގެން ދިޔައީ ހައްޖަ ވެސް ނުވިސްނާ ހުއްޓާ އަފުރާޙް ގެނައި އެފަދަ ކުއްލި ހަރަކާތެއްގެ ސަބަބުންނެވެ.\n"އަދި އެއްފަހަރު ބުނެބަލަ؟ ކަލޭ...! ކަލޭތީ... ކަލޭތީ އަހަރެންގެ މީހެއް! އަހަރެން ބޭނުން ކަމެއް ކަލެއަށް ކުރެވޭނެ! ކަލޭ ލަދުގަންނަން ޖެހޭ އެއްވެސް ކަމެއް ނުކޮށް މި މަޑުކުރީ ކަލޭތީ އަހަރެން އެންމެ ލޯބިވާ މީހާއަށްވާތީ! ކަލޭ ނިކަން... ނިކަން..." ސަވީތާކައިރިއަށް ގުދުވެލަމުންގެ ދަތްދޮޅީގައި ހިފާ ފިތާލަމުން އަފުރާޙް ރުޅިވެރިކަމާއެކު ވާހަކަދެއްކި އެވެ.\nހައްޖަ މަސައްކަތް ކުރަމުންދިޔައީ ސަވީތާއާއި އަފުރާޙް ދުރުކުރެވޭތޯ އެވެ. ސަވީތާއާ ދިމާއަށް ގުދުވެފައި އޮތް އަފުރާޙުގެ ގައިގާ އަތްއަޅާ ހައްޖަ ކޮށްޕާލީ އެނޫން ގޮތެއް ނެތިގެންނެވެ. އަފުރާޙްގެ ނިކަމެތި ހަށިގަނޑަށް ލިބުނު ކުއްލި ސިހުމާއެކު ކައިރީއޮތް މިރިހި ހޭޅިއަށް ގުޅަވި އެވެ. އެއާއެކު ސަވީތާގެ ދެއަތުގައި ހިފާ ހައްޖަ ނެގި އެވެ. ބާރުބާރަށް ދުއްވާގަތެވެ. ސަވީތާގެ އަތުގައި ހިފާ ދަމައިގަންނަމުންނެވެ. ސަވީތާ ވެސް ފަހަތަށް އެނބުރި ބަލަމުން ހައްޖައާ އެއްވަރަށް ދުވަމުން ދިޔަ އެވެ.\nއަފުރާހް ރުޅިވެރި ކަމާއެކު އެދެމީހުންނަށް ބަލައިލި އެވެ.\n"އާން! ބޭބޭ މިކަހަލަ ހަމަ ކޮންމެ ކަމެއް މި ދިމާވަނީ ވިސްނަންވީ ވަރަށް ނުވިސްނުމުން! ޒުވާންކަމުގެ ޖޯޝްގަ ކުރެވޭ ކަންކަމުގެ ސަބަބުން މުޅި އުމުރަށް ތަހައްމަލު ކުރަން ޖެހޭ މިފަދަ ބޮޑު ވޭނެއް ކުރިމަތިވެދާނެ ކަމަކަށް އެކަކަށްވެސް ނުވިސްނޭ..." ފަޔާޒް ވާހަކަދައްކަމުން ދިޔައީ އެމެރިކާގައި އެމީހުން ތިބޭ ގޭގެ ބަގީޗާގައި ތައްޔާރުކޮށްފައިވާ ކޮފީ މޭޒުކައިރީ އިން އަފުޒަލުގެ މަންމަ އާއި ބައްޕައަށް އިޝާރާތްކޮށެވެ. އެންމެން ތިބީ ހިމޭން ވެފަ އެވެ. މޫނުމަތިން ފެންނަމުން ދިޔައީ މާޔޫސީ އަސަރުތަކެވެ. އިބްރާހިމްގެ މޫނުމަތިން ސުވާލުގެ އަސަރުތައް ހާމަވަމުން ދިޔަ އެވެ.\n"ބޭބެއަށް ތިބުނާ އެއްޗެއް ނުވިސްނޭ!" އަފުޒަލްގެ ބައްޕަ އިބްރާހިމް ސުވާލުގެ ނަޒަރަކުން ބަލާލަމުން ވާހަކަކުރިއަށް ގެންދިޔަ އެވެ.\n"ބޭބޭ މިކަމުގައި ހުރިހާކަމެއްގެ ޒިންމާ... ބޭބެ އާ ދައްތަ ތީ ކިހާ ކައިރިން ކައިވެނިކޮށްގެން ތިބި ދެމީހުން! މިބުނީ އާއިލީ ގޮތުން ކިހާ ގާތް ދެމީހުންހޭ؟" ފަޔާޒް ބޭނުންވީ އޭނާއަށް ނޭގިވާ ހަޤީޤަތްތައް ސާފުކުރާށެވެ.\n"ތީ...! ތީ...!" އިބްރާހިމް އާނގަންނަ ގޮތްވި އެވެ.\n"ބޭބޭ! އާއިލާއަށް ދިމާވެގެން މިއުޅޭ ކަންކަމާ އެކަމާ ގުޅުމެއް! ސާފުކޮށް ބުނެދީ އޭރުން...! ޑޮކްޓަރު ދެއްކި ހުރިހާ ވާހަކައެއް ވެސް ގޮސް ޖެހެނީ ހަމަ އެތަނަށް!" ފަޔާޒު ސީރިއަސްކަމާއެކު ވާހަކަ ކުރިއަށް ގެންދިޔަ އެވެ.\n"އަފުޒަލްގެ ބަލި... ނިހާ! ކީކޭތަ ޑޮކްޓަރުން ބުނަނީ؟" އިބްރާހިމް ބޭނުންވީ މައުޟޫޢު ބަދަލުކޮށްލާށެވެ.\n"ޑޮކްޓަރުން ބުނަނީ ހަމަ އެކައްޗެއް! ޖީންގެ މައްސަލަތަކެއްގެ ސަބަބުން ދިމާވާކަމެކޭ! އަފޫ އަށް މިހާ އަވަހަށް ފަރުވާ ކުރެވޭތީ އިރާދަކުރެއްވިއްޔާ ރަނގަޅުވާނޭ! ނިހާ ވެސް ފުރަތަމަ ސްޓޭޖްވީމަ މާ ގޯހެއް ނޫނޭ! އެކަމަކު ދުވަސް ގަނޑެއް ވަންދެން ބޭސްކާން ޖެހިދާނޭ! އަފޫގެ ޓެސްޓްތަކުގެ ނަތީޖާ ލިބުނީމަ ދެން ފުރަންވީ!" ކޮފީތަށީގައި ތުން ޖަހާލަމުން ކަން ހިނގަމުން ދިޔަގޮތް އަފުޒަލްގެ ބައްޕައާއި މަންމައަށް ސާފުކޮށްދެމުން ދިޔަ އެވެ.\n"ދެން ޑޮކްޓަރުން ވަރަށް ޔަޤީންކަންދިނީމަ މިއައީ! ބޭސްކާން ފެށީމަ އަފޫ ހަމައަކަށް އެޅިއްޖެ! އޭގެފަހުން ނިހާ ވެސް ހަމަ އޯކޭއޭ ބުނެވޭނީ! މިކަމުން އަހަރުމެންނަށް ވަރަށް ރަނގަޅު ފިލާވަޅެއް ލިބެމުން އެބަދޭ!" ފަޔާޒް ވާހަކަދައްކަމުން ދިޔައީ ފެންނާ ގޭގެ ސިޓިން ރޫމުގައި އިނދެ އެވެ. ފަޔާޒުއާ އިންވެގެން ހަމަ އެސޯފާގައި ހައްޖަ އިށީނދެގެން އިނެވެ. ކުރިމަތީހުރި ސޯފާގައި ފިޔާޒާއި ސަވީތާ ޖެހިފިތި ބާރުވެގެން ކަހަލަ ގޮތަކަށް ފަޔާޒަށް ނަޒަރު ހުއްޓާލައިގެން ތިއްބެވެ. އަފުޒަލްގެ ބޭހަށް ބޭރަށް ދިއުމަށްފަހު ޑޮކްޓަރުންގެ ލަފަޔާ ޚިޔާލުތައް އެމީހުންނަށް ހިއްސާކުރަމުން ކަންކަން ވީގޮތް ކިޔައިދިނުމުގައި ފަޔާޒު ސީރިއަސްވެ އިނެވެ.\n"ދެން! އަފޫއަށް! މުޅިން... އޯކޭ!" ސަވީތާ ޖެހިލުންވެ އިނދެ ސުވާލުކޮށްލި އެވެ.\n"އާނ! އަފޫ ހަމަ ރަނގަޅު! ހަމަސް ވާއިރު އެއްވެސް ކަމެއް ދިމާ ނުވަންޏާ ދައްކަން ބުނެފަ އޮތީ! އޭރުން ޔަޤީންކަން ދޭނަމޭ ޑޮކް ބުނީ! މިހާރު ވެސް ހަމަ ކުރިއެކޭ އެއްގޮތް! އަސްލު އަހަރެން މިރަށަށް އެހާވަރެއްކޮށް މިއައީ ވެސް މިކަމުގަ!" ފަޔާޒު ބަލާލީ ހައްޖަގެ މޫނަށެވެ.\n"ބުނަން ތިއުޅެނީ...!" ސަވީތާގެ ގައިގައި ޖެހިފިތި ބާރުވެގެން އިން ފިޔާޒު ކަނާއަތް ނަގާ ސަވީތާގެ ފުރަގަހުން ސޯފާގެ ހުރަސް ދަނޑީގައި ބާއްވާލަމުން، ފަޔާޒުގެ މޫނަށް ފަރުވާތެރިކަމާއެކު ބަލާލި އެވެ.\n"މި ދައްކަނީ ޤަބޫލުކުރަން ވަރަށް އުނދަގޫ ވާހަކައެއް! އެކަމަކު އަހަރުމެން ކިޔަވައިގެން ތިބި މީހުންނަށް މިކަން ނަގައިގަންނަން އެގެންވާނެ! މީ މިހާރަކަށް އައިސް މަދުން ނަމަވެސް އަހަރުމެންގެ މުޖުތަމައުން ވެސް ފެންނަ ކަމެއް! މިފަދަ ތަހުޒީބީ ޒަމާނެއްގަ ނިކަން ފަރުވާތެރިކަމާއެކު ވިސްނަން ވެއްޖެ ކަމެއް މީ ވެސް!" ފަޔާޒު ހުއްޓާލީ ސަވީތާގެ މަންމަ ހައްވާމަނިކެ ސިޓިންރޫމަށް އަންނަތަން ފެނުމުންނެވެ.\nހައްވާމަނިކެ ސަމާލުވީ އެވެރިން މާ އޮލަވާހަކައެއް ދައްކަން ތިބުމުން އެއީ ކޮންކަމެއްތޯ ސާފުކުރުމަށެވެ.\n"އަސްލު އާއިލީގޮތުން ގާތް ދެމީހުން ކައިވެނީގެ ގޮތުން ގުޅުމުން އެކަމުގެ ނޭދެވޭ އަސަރު ލިބޭ ދަރިންނަށް ވަރަށް ބޮޑަށް ކުރޭ! ގިނަފަހަރު ލިބޭ ދަރިންގެ ޖިސްމާނީ އައިބުކަން ހުރޭ! ބައެއް ފަހަރު ހަށިގަނޑުގެ ގުނަވަންތައް އައިބުވެ ނުކުޅެދޭ ކުދިން ލިބޭ! އާއިލީ ގޮތުން ގުޅުން ހުރި ދެމީހުންނަށް ލިބޭ ދަރިންގެ ތެރެއިން ދިރާސާތަކުން ދައްކާގޮތުގަ 95 ޕަސަންޓް ކުދިންނަށް ޖިސްމާނީ ނުކުޅެދުންތެރިކަން ފެންނަން ހުންނަކަމަށް އަފޫ ބެލި ޑޮކްޓަރު ކިޔާދިން! އަނެއްކާ ބޭރުފުށުން ސިއްޙަތު ސަލާމަތުން ހުރި ކުއްޖެއް ކަމަށް ފެނުނަސް ހަށިގަނޑުގެ އެތެރޭގަ ވެސް އައިބުކަން ހުރެދާނެ ކަމަށްވަނީ... މިސާލަކަށް ގޮހޮރުގެ މައްސަލަ... އެތެރޭގެ ގުނަވަންތައް ބޮޑުވަންވީ ވަރަށް ބޮޑު ނުވާ މައްސަލަ... ގިނަފަހަރަށް ކުއްޖާގެ ޖީންތަކުގަ މައްސަލަ ހުންނަކަމަށްވޭ! އަހަރުމެން ސްކޫލުގަ ވެސް ކިޔަވީމެއްނު ޖީން އަކީ ޕެއަޒްގެ ގޮތުގަ ވާރުތަވާ އެއްޗެކޭ! ބައްޕަ ފަރާތުން ޖީނަކާ މަންމަ ފަރާތުން ޖީންއަކާ! މިސާލަކަށް މަންމަ ފަރާތުން ވާރުތަވާ ޖީންއަކީ ފޯލްޓީ ޖީންއަކަށްވެފަ ހަމަ އެފަދަ ޖީންއެއް ބައްޕަ ފަރާތުން ލިބިއްޖެނަމަ ދެން އެ ޖީން ފަންކްޝަންއަށް....!" ފަޔާޒު ހުއްޓާލީ އެންމެންގެ ސަމާލުކަން އިންތިހާއަށް ގޮސްފައިވާތީ އެވެ. ފަޔާޒު ހުއްޓާލުމުން ވާހަކަ ފެށުމަށް ނިތުގެ އިޝާރާތުން ހައްޖަ އެދުނެވެ.\n"އަހަރުމެން އެންމެންގެ ވެސް ހަށިގަނޑުގަ ފޯލްޓީ ޖީން ނުނީ ބަލި ޖީން ހުންނާނެ! ޖީން އަކީ މަންމަ ފަރާތުން ނޫނީ ބައްޕަ ފަރާތުން ދަރިންނަށް ވާރުތަވާ އެއްޗެއް! އެހެންވީމަ އެއް އާއިލާއެއްގެ ތެރޭގަ ހުންނާނީ ގާތްގަނޑަކަށް އެއްކަހަލަ ޖީން އެއް! އާއިލީ ގޮތުން ގުޅުންހުރި ދެމީހުން، މިސާލަކަށް ފަސްޓް ކަޒިންއެއް މެރީކޮށްފި ނަމަ ލިބޭ ދަރިންގެ ޖިސްމާނީ ނުކުޅެދުންތެރިކަން ނުހުރެ ނުދާނެ ކަމަށް ޑޮކްޓަރުން ބުނި! އަނެއްކާ އަހަރުމެންގެ ދީނުގައި ވެސް މިކަމަށް ނުހަނު ބާރުއަޅާ! މިބުނީ ކައިވެނި ކުރާއިރު ވީހާ ދުރުން ކައިވެނި ކުރަން! އެވެސް މި ސަބަބުތަކަށްޓަކައި!" ފަޔާޒު ހިތް ހަމަ ޖެހިލުމުގެ ނޭވާއެއް ދޫކޮށްލީ ސަވީތާގެ މޫނުމަތިން އާދަޔާ ޚިލާފު ހިމޭން ކަމެއް ފާހަގަވުމުންނެވެ.\n"ފަޔާ ތިބުނަނީ ވެސް ދޮގުވާހަކައެއް ނޫން! އަހަރެން ވެސް ތިކަން ޤަބޫލުކުރަން! އެކަމަކު ތިކަމަކާ އަފޫއާ ހުރީ ކޮން ގުޅުމެއް!" ފިޔާޒު އިސްއުފުލާލަމުން ފަޔާޒަށް ސުވާލު އަމާޒު ކޮށްލި އެވެ.\n"ތީ އަސްލު މިވާހަކަތައް ދެއްކުމުގެ ބޭނުމަކީ! ހައްޖަ ދޭބަލަ ޖޯލީ އޮތް! އަފޫ ގޮވައިގެން އަންނަން އަހަރެން ބޭނުންވަނީ އަފޫގެ އަނގައިން ތިކަންތައް ކިޔައިދޭން!" ފަޔާޒު ހައްޖައަށް ބަލާލަމުން ނިތްއަރުވާލި އެވެ.\nތަނަށް ވެރިވެފައިވަނީ ހަމަ ހިމޭންކަމެވެ. އެކަކު އަނެއްކަށް ބަލާ ވެސް ނުލައި އެންމެން ތިބީ އިސްޖަހާލައިގެންނެވެ. މުށިގަނޑަށް ނަޒަރު ހުއްޓާލައިގެންނެވެ. ހީވަނީ ކޮންމެ ވެސް ބޮޑުކަމެއް ލައިގަނެގެން މުށިގަނޑަށް ބަލަން ތިބިހެންނެވެ. މީހެއްގެ ހިޔަނިވިހެން ހީވުމުން ފަޔާޒް ބަލާލީ މައިދޮރާ ދިމާއަށެވެ.\n"އާދޭ! އަފޫ ކިޔައިދީބަ ޑޮކްޓަރު ދެއްކި ވާހަކަތައް! އަފޫއަށް ތިގޮތަށް ދިމާވީ...!" ފަޔާޒު ވާހަކަ ފުރިހަމަ ނުވަނީސް އަފުޒަލް ފެށި އެވެ.\n"އަހަރުމެންގެ އާއިލާއަށް ދިމާވެގެން މިއުޅެނީ މަންމަ އާއި ބައްޕަގެ ފަރާތުން ވާރުތަވެގެން އުޅޭ ކަމެއްކަމަށް ޑޮކްޓަރު ބުނީ! ކޮންމެ ދަރިއަކަށް ވެސް މިފަދަ ގޮތްތަކެއް މި ދިމާވަނީ އާއިލީގޮތުން ވާރުތަވަމުން އައި ފޯލްޓީ ޖީންތަކެއްގެ ސަބަބުން ކަމަށް! އަހަރުމެންގެ އާއިލާގަ މިހާރު ތިބި ތިން ކުދިންގެ ބޭރުފުށުން ޖިސްމާނީ އައިބު ކަމެއް ނެތަސް އެތެރޭގަ... އެތެރޭގަ ހުރި ގުނަވަންތަކުގަ ކޮންމެވެސް ވަރެއްގެ އައިބު ކަމެއް އެބަހުއްޓޯ! އަދި ޖީންތަކުގަ ވަރަށް ބައިވަރު މައްސަލަތައް އެބަހުރިކަމަށް ޓެސްޓްތަކުން ދައްކަނީ... އެހެންވެ މަންމައާއި ބައްޕަގެ ޓެސްޓްތައް ވެސް އެކޮޅުން ހެދިން! މިބުނާ އެއްޗެއް ދިމާވާކަން ނޫނީ ނޫންކަން ސާބިތުކުރުމަށް!" އަފުޒަލް ހިމޭންވެލަމުން އެމީހުންގެ ކުރިމަތީގައި ކޮޅަށް ހުރެ ހަމަޖެހިލަމުން ވާހަކަމެދުކަނޑާލި އެވެ. އޭނާ ފެންކަޅިވަމުން ދާތީ އެކަން ހުއްޓުވުމުގެ ބޭނުމުގަ އެވެ. ސަވީތާ ކަޅި ޖަހާނުލާ ބަލަހައްޓައިގެން އިނީ އަފުޒަލްގެ މޫނަށެވެ. އޭނާގެ ދެ ލޮލަށެވެ.\n"އަހަރުމެންގެ އާއިލާއަށް ލިބުނީ އަހަރުމެން ތިން ބެއިންނެއް ނޫން! މަންމަ ކިޔާ ދިން ގޮތުން ބޭބެ ލިބުމުގެ ކުރިން ދެ ކުދިން ލިބުނު! އެއް ކުއްޖަކު ވިހާފަ ދެ ދުވަސް ނުވަނީސް މަރުވީ! އެ ކުއްޖާ ވިހޭ އިރު އޮތީ ކަކުލާ ހަމައަށޯ! ދެން ވިހޭ ކުއްޖާ ވެސް ވިހޭތާ ތިން ގަޑިއިރު ނުވަނީސް މަރުވިކަމަށްވަނީ އެފަހަރު ވިހެއީ ވެސް ދުވަސް ނުފުރާ! އެކުއްޖާ ވެސް އެއްކޮށް ފުރިހަމައެއް ނޫނޯ! އަތާ ފައި އޮތީ ހަށިގަނޑާގުޅި ވަކި ނުވާގޮތަށޭ ބައްޕަ ބުނީ! އޭގެ ފަހުން ޑޮކުޓަރުންގެ ލަފާގެ މަތިން ބޭސްކޮށްގެން އަހަރެއް ވީއިރަށް ބޭބެ ލިބުނީ! އަހަރުމެން ތިން ބެއިންނަކީ މީ ޑޮކުޓަރުންގެ ބެލުމުގެ ދަށުން ސީދާ ބޭސްކޮށްގެން އުފަންވި ތިންމީހުންނޭ ބައްޕަ...!" އަފުޒަލް ފުންނޭވާއެއް ދޫކޮށްލި އެވެ. ކޯތާފަތްމަތިން ކަރުނައިގެ އަސަރު ހިސާބަކަށް ހާމަވަމުން ދިޔަ އެވެ.\n"އާނ! ދަރިފުޅާ އަފަޒަލް އެބުނަނީ ތެދެއް! އެމީހުންނަށް ލިބުނު ދެ ކުދިން ވެސް އޮތީ އެކަހަލަ ގޮތަކަށް! އެދުވަސްވަރު މީހުން ވަރަށް ފާޑުފާޑުގެ ވާހަކަ ވެސް ދައްކާ އުޅުނު! އެއީ ޖިންނި ނަސްލޭ ފަންޑިތަ ހަދައިގެން ވާގޮތެކޭ ކިޔާ..." ހައްވާމަނިކެ ވެސް އަފުޒަލާ އެއްބައި ވެލި އެވެ. އެއާއެކު އެންމެ ހިމޭންވެލި އެވެ.\nފަޔާޒުގެ އިޝާރާތެއް ވެލުމުން އަފުޒަލް ވާހަކަފެށި އެވެ.\n"އަހަރެން ނޭދެން އަހަރެން މި ދުނިޔެ މަތީހުރި އެންމެ ލޯބިވާ މީހާއަށް މިފަދަ ނިކަމެތި ގޮތްތަކެއް ވާހަކަށް! ސަވީ ތިއުޅެނީ ފިޔާޒުއާ އެކު! ސަވީއާ ފިޔާ ތީ އެއް އާއިލާއެއްގެ އެކަކަށް ކާފަ ކިޔާ ދެބެއިން! ހިތަށް އަރާފާނެ އަހަންނަށް ސަވީ ނުލިބިގެން އެކަމުގެ ބަދަލުގައި ޖައްސާ ގޭމެކޭމީ! އެހެންވެ އަހަރެން މިއައީ ޑޮކްޓަރު އަހަންނަށް ދިން މައުލޫމާތު ޝީޓުތަކުން ބައެއް ވެސް ހިފައިގެން! ފިޔާ ބޭނުމިއްޔާ އަދިވެސް އިތުރަށް މިކަމާ ގުޅޭ މައުލޫމާތު އަހަރެން ވެސް ފަޔާ ވެސް ދޭނެ! އެހާވަރަށް މިކަމުގެ ތެރޭ ފީނައި ކަންކަން ސާފުކޮށްގެން ރާއްޖެ މިއައީ!"\n"އާނ! އަހަރުމެން ބޭނުމެއް ނޫން މި ރާއްޖޭގަ އާއިލީ ގޮތުން ގުޅުންހުރި ދެމީހުން ގުޅިގެން ލިބޭ ދަރިންނީ ޖިސްމާނީ ނަފްސާނީ އަދި ޖެނެޓިކް މައްސަލަތަކުގެ ސަބަބުން ހަޔާތް ބަރުބާދުވާ ބަޔަކަށްވާތަން ދެކޭކަށް!" ފަޔާޒު ހިތްހަމަޖެހިލީ ފިޔާޒު އޭނާގެ މޫނަށް ބަލާލުމުންނެވެ. އެބަލާލުމުގައި އެތަކެއް މާނަތަކެއް ފޮރުވިފައިވާކަން ހާމަވަމުން ދިޔަ އެވެ. ހީވާކަހަލަ އެވެ. ފިޔާޒު އެމީހުން ދެއްކި ވާހަކަތައް ޤަބޫލުކޮށް އެމީހުންނާ އެއްބައިވީ އެވެ.\n"އަފޫ އަހަރެން މިއަދު އަފޫއާއި ފަޔާ ތިޔަ ދެއްކި ވާހަކަތައް ވަރަށް ކަނުލާ އަހައިފިން! އަހަރެން ވެސް ނޭދެން އަހަރެން އެންމެ ލޯބިވާ އަހަރެން އެމީހަކު ދެކެ އިންތިހާއަށް ހިތް ކިޔާ މީހަކީ ތިޔަ ބުނާ ފަދަ ދަރިންތަކެއް ލިބި އެކަމުގެ ވޭނުގައި އުޅޭ މަޔަކަށްވާތަން ދެކޭކަށް! އަހަރެން މި އަދު ގޮތެއް ނިންމައިފިން!" ފިޔާޒަށް ބަލާލެވުނީ ސަވީތާގެ މޫނަށެވެ. އޭނާއަށް އެމޫނުމަތިން ފެންނަމުން ދިޔައީ މަޑުމޮޅިކަމެވެ. މަންޒިލު ގެއްލިފައިވާ މުސާފިރެއްގެ މޫނުމަތިން ފެންނަ ފަދަ މާޔޫސްކަމެވެ. ހަދަންވީ ގޮތެއް ކުރަންވީ ކަމެއް ނޭނގިފައިވާ ކަހަލަ ފިކުރެއްގެ މަތީގައި ސަވީތާ އިން މަންޒަރެވެ.\n"އަހަރެން ޤަބޫލުކުރަން އަހަރެންމީ ސަވީތާ އާއި އަފުޒަލްގެ ލޯބީގެ ބާބަށް އިތުރުވި ސަފްޙާއެއް ކަމަށް! އެކަމަކު މިއަދު އަހަރެން ބޭނުމެއް ނޫން އަހަރެންގެ އަތުން އަހަރެންގެ ނަން ހިމަނައިގެން ތިޔަ ލޯބީގެ ފަސާނާ އިތުރަށް ކިލަނބު ކުރާކަށް! އަހަރެން އެދެނީ ތިޔަ ދެލޯބިވެރިންނަށް ދާއިމަށް އަރާމާއި ލޯބި ލިބުން!" ސަވީތާގެ މޫނަށް ނަޒަރު ހުއްޓާލައިގެން އިނދެ އޭނާގެ ހިތުގައި ތެޅިތެޅި އޮތް ހިތުގައި އޮބަހައްޓާލަމުން ފިޔާޒު ވާހަކަދައްކަމުން ދިޔަ އެވެ.\n"އަހަރެން...! އަހަރެން ވެސް...!" ސަވީތާއަށް ބަލާލެވުނީ އޭނާގެ މަންމަގެ މޫނަށެވެ. އެމޫނުމަތިން ފެންނަމުން ދިޔައީ އޯގާތެރިކަމެވެ. ލޯތްބާއި ހަމްދަރުދީ އެވެ. ބުނާކަހަލަ އެވެ. ދަރިފުޅު އެދޭ ކޮންމެ ކަމަކަށް މިމަންމަ ރުހި ޤަބޫލެވެ.\n"އާނ! ދަރިފުޅާ! މަންމަ ވެސް ނޭދެން އެފަދަ ގޮތެއް ދަރިފުޅަށް ދިމާވާކަށް! ދަރިފުޅު އަވަހަށް އަފުޒަލްގެ ކިބައިން މަޢާފަށް އެދޭ! އަފުޒަލަށް އެހުރީ ވާނުވާ ނޭނގި ދަރިފުޅާ..." ހައްވާމަނިކެ މަޑުމައިތިރިކަމާ އޯގާތެރިކަމާއެކު ވާހަކަދައްކަމުން ދިޔަ އެވެ.\n"ނޫން މަންމާ! އަހަންނަށް މިހާރު ހުރިހާކަމެއް އެނގިއްޖެ! ސަވީ އަހަރެންނާ ވަކިވީ ކީއްވެކަން ވެސް އެނގޭ! އެއީ އަހަރެން ނަމަވެސް ކަން ދިމާވެދާނެ ގޮތެއް! އެކަމަކާ އަހަރެންގެ އެއްވެސް ޝަކުވާއެއް ނެތް! ބޭބެގެ ފަރާތުން ދިމާވި ކަންކަމަށް އަހަރެން މަންމަ އާއި ސަވީގެ ކިބައިން ނިހާޔަތަށް މަޢާފަށް އެދެން! އަހަރެން ނެތިން ސަވީގެ ނުޤަބޫލުގައި ސަވީގެ ހަޔާތަށް އަންނާކަށް!" އަފުޒަލް ވާހަކަދައްކަމުން ދިޔައީ ހަރުދަނާކަމާ އެކު އެވެ. އޭނާގެ ހިތުގައި ބިންވަޅު ނެގިފައިވާ ލޯބި އަލުން ލިބޭނެ ކަމުގެ ފުރިހަމަ ޔަޤީންކަމާ ވެސް އެކުގަ އެވެ.\n"އަފޫ! އަހަންނަށް... އަހަންނަށް... އަހަންނަށް... މަޢާފު..." ސަވީތާއަށް ބޭއިޚްތިޔާރުގައި ކޮޅަށް ތެދުވެވުނެވެ. އަފުޒަލްގެ ގައިގާ އޮޅުލައިގަތެވެ.\n"ޕްލީޒް އަހަރެން ދޫކޮށްފައި ނުދާތި! އަހަރެން އަފޫ ދެކެ އިންތިހާއަށް.... އިންތިހާއަށް ލޯބިވޭ!" އަފްޒަލްގެ މޭގައި ބޮނޑިވެލަމުން ސަވީތާ ރޯންފެށި އެވެ.\n"އަދި ރޯކަށް ނުވޭ! ހުއްޓާލަ އަވަހަށް ހުއްޓާލާ! މީ ރޯންވީ ގަޑިއެއްނޫން!" ފިޔާޒުކޮޅަށް ތެދުވަމުން އަފުޒަލްގެ މޫނަށް ބަލާލަމުން ގަދަކަމުން ހިނިތުންވުމެއް ވެރިކޮށްލަމުން ސަވީތާއަށް ބުނެލި އެވެ.\n"ފިޔާ އަހަރެން... އަހަރެން ފިޔާގެ ފަރާތުން މައާފަށް...." އަފްޒަލް ހުއްޓާލީ ފިޔާޒު ފެށުމުންނެވެ.\n"ނޫނޭ އަފޫ! މިއަދު ފަޔާ އަދި އަފޫ ތިޔަ އަދާކުރީ ތިޔަ ދެ މީހުންގެ ވާޖިބެއް! އެހެންނޫންނަމަ އަހަރުމެންގެ ދިރުއުޅުމުގެ ނައު ވީދި ވިއްސިވިހާލި ވާއިރު ވެސް އަހަރުމެންނަށް ތިބެން ޖެހޭނީ ވާނުވާ ނޭގިފަ! އަހަރެން މިއަދު ވަރަށް އުފާކޮށްފިން! އަފުޒަލް ފަދަ މާތް ހުލްޤުހެޔޮ ރަނގަޅު ބައިވެރިއެއް ސަވީގެ ހަޔާތަށް އައީމަ! މިއަދު އަހަންނަށް ޤަބޫލުކުރެވޭ ސަވީގެ ހަޔާތަށް އައުން އެންމެ މުނާސަބު މީހަކީ އަހަރެން ނޫންކަން! އަފުޒަލްކަން! މިއަދު އަފުޒަލް ތިޔަވީ ޤުރުބާނީގެ އަގު އަފުޒަލަށް ޙައްޤު" ފިޔާޒު ހިނިތުންވާން މަސައްކަތްކުރަމުން އަފުޒަލަށް ބަލާލި އެވެ.\nސަވީތާ ވެސް އަފުޒަލްގެ މޭގައި ތަތްވެގަނެގެން ހުރެ ފިޔާޒަށް ބަލާލި އެވެ. އަދި ތުންފަތުން "ސޮރީ" އޭ ބުނެލި އެވެ. ޖަވާބުގައި ފިޔާޒު ބޯ ހޫރާލަމުން ތުންފަތްމައްޗަށް ހިނިތުންވުމެއް ވެރިކުރުވީ ގަދަކަމުންނެވެ. މަރުޙަބާ އޭ ބުނާ ބީދައިންނެވެ.\n"ތޭންކްސް ފަޔާ! އަހަރެން މިއަދު ފަޔާއަށް ޝުކުރު އަދާކުރާނެ ގޮތެއް ވެސް....! ފަޔާ ނެތް ނަމަ މިއަދު އަހަރެން....!" އަފުޒަލް ފަޔާޒުގެ މޫނަށް ބަލާލަމުން ހިނިތުންވެލި އެވެ.\n"ނޫނޭ! އަހަރެން މީހަކަށް ހަދައިދީ ފަޔާޒު، ފަޔާޒުގެ މަގާމަށް ގެނެސްދިން މީހަކީ ތީ! އެދުވަހު އަހަންނަށް އަފޫގެ އޯގާތެރިކަން ނުލިބުނު ނަމަ އަހަރެން ވެސް ވީ ހީ މީހުން މަރާ، މާރާމާރީ ހިންގާ، މަސްތުވާތަކެތީގެ ހާއްޔެއްގެ ތެރޭ ހުންނާނެ މީހަކަށް! މި އަދު އަހަންނަށް ވިސްނިއްޖެ! ކޮންމެ ސޯސަލް ނެޓްވޯކެއް ވެސް ހެޔޮގޮތުގައި ބޭނުން ކޮށްފި ނަމަ އެކަމުގެ މަންފާ ކުރާނެކަން! އާނ! އަހަރެން މިރަށަށް ބަދަލުވީ، އަފޫ އަހަންނަށް ހިތްވަރުދީ އަހަރެން ގޯސް މަގުން ދަނިކޮށް އެކަން ހުއްޓުވުމަށް އެހީވާނެ ކަމުގެ ޔަޤީންކަން ދިނީމަ! އަހަރެންގެ އާއިލާއިން ނުލިބިވާ އާއިލީ ލޯބި ދޭނެކަމަށް... އަހަރެން މީ އަފޫ އަށް ފޭސް ބުކުން ދިމާވި...!" ފަޔާޒުގެ ވާހަކަތައް އަހަން ތިބި އެންމެން ހައިރާންވެ ބަސްހުއްޓިފައިވާ މަންޒަރު ފެނުމުން އޭނާ ހުއްޓާލި އެވެ.\n"އެހެންވީމަ އަފޫ މީ އަހަރެން މީހަކަށް ހަދައިދިން އަހަރެން ހީރޯ! އަދި ސަވީގެ މިކަމުގައި އަފޫ ވީ ޤުރުބާނީ އެއީ މިއަދު އަފޫ އަހަންނަށް ދައްކުވައިދިން މިސާލެއް! އަހަރެން މީ އެކަމުގައި އަފޫއަށް ހަމަ އެކަނި ހިތްވަރުދިން މީހާ! މިކަމުގައި އަހަރެންގެ ދައުރު ބޮޑުކަމަށް ފެނުނަސް، މިކަމުގެ ތެރޭގައި އެންމެ ބޮޑަށް ފީނިމީހަކީ ވެސް އަފޫ! އެހެންވީމަ ސަވީގެ ބަޠަލަކަށް ވާން ޖެހޭނީ ވެސް މިއަދު އަފޫ! އަހަރެން ޤަބޫލުކުރަން އަފުޒަލް މީ ހަރުދަނާ މީހެއްކަން! ކަންކަމާ ކުރިމަތިލާން ކެރޭ ހެޔޮލަފާ ބޭބެ އެއްކަން!"\nއަފްޒަލްގެ ލޮލުން އުފާވެރިކަމުގެ ކަރުނަ ނިރާލި އެވެ. އޭނާގެ ދެލޯ ނޭދި އެދޭ ރަޙްމަތްތެރިއާއަށް އަސަރާއެކު ބަލާލި އެވެ. އޭނާގެ ޚިދުމަތްތަކުގެ އަގުވަޒަން ކުރާކަން ލޮލުން އަންގާލަމުންނެވެ. ބަދަލުގައި ފަޔާޒާއި ހައްޖަ ހިނިތުންވެލަމުން މަރުޙަބާއޭ ބުނެލި އެވެ. އަފުޒަލް ދެލޯމަރާލި އެވެ. އުފާވެރިކަމުގެ ކަރުނަތައް ލޮލުތެރެއަށް ހިންދާލުމަށް މަސައްކަތް ކުރުމަށެވެ. އޭނާ ބޭނުންވަނީ އުފަލާ އަރާމުގައި ސަވީތާއެކު މުޅި ހަޔާތް ވޭތުކުރާށެވެ. ލޯބިން ފުރިގެންވާ ހަޔާތެކެވެ. މަޖަލާ އަރާމުގައި ދުވަސްތައް ހޭދަކޮށްލާށެވެ. ހަޔާތުގެ ސަފުހާތަކުން ކިޔުނު ފިލާވަޅުތަކުން ޢިބްރަތް ލިބަގަންނަމުންނެވެ. ހަޔާތުގެ ފަންސިގަނޑު ބެހުނަނުދީ އަމާންކަން މަތީ އަބަދަށް ދަތުރުކޮށް ހަޔާތުގެ ކުޅިފަސް ހޯދުމަށެވެ.


Mexico-America viyafaareege aa ehbasvumakah\nމެކްސިކޯ އާއެކު ވިޔަފާރީގެ އެއްބަސްވުމަކަށް އާދެވިއްޖެކަމަށް ޓްރަމްޕް ވިދާޅުވެއްޖެ\nޓްރަމްޕް އޭނާގެ މޮޓޯކޭޑްގައި.\nވޮޝިންގްޓަން (އޯގަސްޓް 27) - އަވަށްޓެރި މެކްސިކޯ އާއެކު ވިޔަފާރީގެ އެއްބަސްވުމަކަށް އާދެވިފައިވާކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nމީގެ 25 އަހަރު ކުރިން ތިން ގައުމެއް ހިމެނޭގޮތަށް ސޮއި ކުރެވިފައިވާ ނޯތު އެމެރިކާ ފްރީ ޓްރޭޑް އެގްރީމަންޓް (ނަފްޓާ) އަލުން މުރާޖައާ ކުރަން ޓްރަމްޕްގެ ސަރުކާރުން ފެށި މަސައްކަތަށް އަލިމަގެއް ފެނިފައިވާ ކަމަށް ޓްރަމްޕް ހާމަކުރެއްވީ، އެ އެއްބަސްވުމާއި ގުޅިގެން ނުތަނަވަސްކަން އުފެދިފައިވާ ދަނޑިވަޅެއްގަ އެވެ.\nއެއްބަސްވުމުގައި ހިމެނޭ ކެނެޑާ އާއެކު މަޝްވަރާތައް އަންގާރަ ދުވަހު ކުރިއަށް ގެންދިއުމަށް ވަނީ ހަމަޖެހިފަ އެވެ. ނަފްޓާގެ ސަބަބުން އެމެރިކާ ރައްޔިތުންނަށް ވަޒީފާގެ ފުރުސަތުތައް ހަނިވެފައިވާ ކަމަށް ބުނެ، އެ އެއްބަސްވުން އަލުން މުރާޖައާ ކުރުމުގެ ފެށީ މީގެ އެއް އަހަރު ކުރިންނެވެ.\nމެކްސިކޯ އާއެކު އެއްބަސްވުމަކަށް އާދެވިފައިވާކަން އިއުލާނު ކުރައްވަމުން ޓްރަމްޕް ވިދާޅުވީ ކެނެޑާއަށް ވެސް އެ ހުށަހެޅުންތައް ހުށަހަޅުއްވާނެ ކަމަށެވެ. ނަމަވެސް، ކެނެޑާ އާއެކު އެއްބަސްވުމަކަށް ނާދެވިއްޖެނަމަ، ތަފާތު އެއްބަސްވުމެއް ހެދުމުގެ އިޝާރާތެއް ވެސް ޓްރަމްޕް ވަނީ ދެއްވާފަ އެވެ.\nނަފްޓާ އެއްބަސްވުމުގެ ދަށުން، ތިން ގައުމުގެ މެދުގައި އަހަރަކު އެއް ޓްރިލިއަން އެމެރިކާ ޑޮލަރުގެ ވިޔަފާރި ކުރެވެ އެވެ. މެކްސިކޯ އާއެކު ކުރެވުނު މަޝްވަރާތަކުގައި، ޑިއުޓީ މައާފު ކުރެވޭނީ އެ ގައުމެއްގައި މުދަލެއްގެ 75 ޕަސަންޓް އެ ގައުމުގައި އުފައްދާނަމަ އެވެ.


Bodu bayakah 24 gadi iruge vissaara ebaoyi\nބޮޑު ބަޔަކަށް 24 ގަޑިއިރުގެ ވިއްސާރަ އެބައޮތް\nމިދުވަސްވަރު ރާއްޖެއަށް ވިއްސާރަ ކުރަމުންދާއިރު މިހާރު ހިނގަމުން ދަނީ ހުޅަނގުގެ ހިތަ ނަކަތް: މާދަމާގެ ހެނދުނު 10:00 ޖެހުމާ ހަމައަށް ވެސް މޫސުން ބަނަވާނެ\nމިއަދު ހެނދުނު 10:00 އިން މާދަމާގެ 10:00 އާ ހަމައަށް މޫސުން ގޯސްވެ ބޯކޮށް ވިއްސާރަ ކުރާނެ ކަމަށް މޫސުމާބެހޭ ގައުމީ އިދާރާ، މޯލްޑިވްސް މީޓިއޮރޮލޮޖިކަލް ސާވިސް އިން ފޯކާސްޓް ކޮށްފި އެވެ.\nސައުވީ ގަޑި އިރުގެ މެޓް ފޯކާސްޓްތައް ހިމަނައި އެ އިދާރާއިން ހިއްސާ ކޮށްފައިވާ ފެކްޓް ޝީޓްގައިވާ ގޮތުން ރާއްޖޭގެ އެކިހިސާބަށް ވިއްސާރަކޮށް ގުގުރާނެ އެވެ. އަދި ރާއްޖޭގެ މެދު އަތޮޅުތަކާއި ދެކުނުގެ އަތޮޅުތަކުގެ ބައެއް ރަށްތަކަށް ބޯކޮށް ވާރޭ ވެހޭނެ އެވެ.\nރާއްޖޭގެ ދެކުނުގެ އަތޮޅުތަކަށް ދެކުނާއި ހުޅަނގު ދެކުނުން ގަޑިއަކު ފަސް މޭލާއި 15 މޭލު ދެމެދުގެ ބާރު މިނުގައި ވައި ޖެހޭނެ އިރު އެހެން ހިސާބުތަކަށް ހުޅަނގާއި ހުޅަނގުއުތުރުން ގަޑިއަކު އަށް މޭލާއި 18 މޭލު ދެމެދުގެ ބާރުމިނުގައި ވައިޖެހޭނެ އެވެ. ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައި ގަދަވާނެ އެވެ،\nރާއްޖޭގެ ކަނޑުތައް ދެކުނުގައި މަޑުވި ނަމަވެސް އެހެން ހިސާބުތަކުގައި އާދައިގެ ގަދަ ވާނެ އިރު، ރާޅުގެ އުސްމިން: ތިން ފޫޓާއި ހަ ފޫޓަށް އުފުލޭނެ އެވެ.\nހުޅަނގު މޫސުމުގެ ހިތަ ނަކަތާއެކު ރާއްޖެއަށް ބަނަވެ، މޫސުން ގޯސްވެފައި ވާތީ ހުރިހާ ފަރާތްތަކުން މޫސުމަށް ސަމާލު ވާން މޫސުމާބެހޭ އިދާރާއިން އެދެ އެވެ. ހާއްސަކޮށް ކަނޑުދަތުރުތަކަށް ސަމާލުވާން އެދިފައި ވެއެވެ.\nކަނޑަށް ވެއްޓުނު ދެ ކޮންޓެއިނާ ފީވަކަށް ގެންގޮސްފި


Rape mahsala gai ithuru meehaku hayyaru kohfi\nރޭޕް މައްސަލާގައި އިތުރު މީހަކު ހައްޔަރުކޮށްފި\nމިދިޔަ ބުރާސްފަތި ދުވަހުގެ ރޭ މާލޭގެ ގެސްޓް ހައުސްއެއް ތެރޭގައި އަންހެނަކު ރޭޕް ކުރަން އުޅުނު މައްސަލާގައި އިތުރު މީހަކު ހައްޔަރުކޮށްފި އެވެ.\nމާފަންނު ގެސްޓް ހައުސްއެއްގެ ތެރޭގައި އަންހެނަކު ރޭޕް ކުރަން އުޅުނު ކަމުގެ ތުހުމަތުގައި މިއަދު ހައްޔަރު ކޮށްފައި ވަނީ 33 އަހަރުގެ މީހެކެވެ. އޭނާއަކީ އެ ރޭ ފުލުހަށް ފިލި ދެ މީހުންގެ ތެރެއިން އެކަކެވެ. އޭނާ ހައްޔަރު ކޮށްފައި ވަނީ މާލެއިންނެވެ.\nއެ ގެސްޓް ހައުސްގައި އަންހެން މީހާ ރޭޕް ކުރަން އުޅުނީ ހަތަރު މީހުން ވެގެން ކަމަށް ފުލުހުން ވަނީ ބުނެފަ އެވެ. އޭގެ ތެރެއިން ދެ މީހުން އެ ރޭ ފިލިއިރު، އަނެއް ދެ މީހުން ހައްޔަރުކުރި އެވެ. އެ ރޭ ހައްޔަރުކު ރީ 33 އަހަރުގެ ފިރިހެނަކާއި 32 އަހަރުގެ ފިރިހެނެކެވެ.\nއޭގެ ތެރެއިން 32 އަހަރުގެ މީހާ ވަނީ އިއްޔެ ދޫކޮށްލަން ކްރިމިނަލް ކޯޓުން އަމުރުކޮށްފަ އެވެ. އެ އަމުރު އިސްތިއުނާފު ކުރުމަށް ފުލުހުން ވަނީ ނިންމާފަ އެވެ. އަނެއް މީހާގެ ބަންދަށް ފަސް ދުވަސް ޖެހި އެވެ.\nމޯލްޑިވްސް ޕޮލިސް ސާވިސް ރޭޕް ކުށްކުރުން\n15 އަހަރުގެ ކުއްޖަކަށް ޖިންސީ ގޯނާ ކުރި މީހަކު ހައްޔަރުކޮށްފި


Faarugaivaa Mi Kurehumun Angaidhenee Kon Kammeh? - Vaguthu\nފާރުގައިވާ މި ކުރެހުމުން އަންގައިދެނީ ކޮންކަމެއް؟\nއިންގުލެންޑުގެގެ ނޮޓިންހަމްގައި ކުރެހުންތެރިންގެ ތެރެއިން ބަންކްސީ މަޝްހޫރު ވެފައިވަނީ ފާރުތަކުގައި ކުރެހުމަށެވެ. ބަންކްސީގެ ކޮންމެ ކުރެހުމަކުން ވެސް އިޖުތިމާޢީ މެސެޖެއް ފޯރުކޮށްދެއެވެ.\nމިގޮތުން ދާދި ފަހުން އޭނާ ވަނީ އިކެސްޓަން ރޯޑުގައި ހުންނަ ސުރިންދަރު ކޯރްގެ ބިއުޓީ ސެލޫނެއްގެ ފާރުގައި ކުޑަ އަންހެން ކުއްޖަކު ހޫލާ ހޮޕެއް ހިފައިގެން ހުންނަ މަންޒަރު ދައްކައިދޭ ކުރެހުމެއް ކުރަހާފައެވެ. މި ކުރެހުން އޭނާގެ އިންސްޓަގުރާމުގައި ހިއްސާ ކުރިތާ މާގިނައިރެއް ނުވަނީސް ވަނީ 1.7 މިލިއަން ލައިކްސް ލިބިފައެވެ.\nމި ކުރެހުމަކީ ބަންކްސީގެ ހުނަރު ދައްކުވައިދޭ ކުރެހުމެއްތޯ ނުވަތަ ނޮޓިންހަމްގެ ބައިސްކަލް އުފައްދާ ކުންފުންޏެއް ކަމަށްވާ ރަލެއިފް ފެކްޓަރީގެ އިޝްތިހާރެއްތޯ ގިނަ ބަޔަކު ދަނީ ސުވާލު އުފައްދަމުންނެވެ.\nބަންކްސީގެ އިންސްޓަގުރާމުގައިވާ ފޮޓޯގައި ކަޅު ކުލައާއި ހުދު ކުލައިގެ ސުޕްރޭއިން ކުޑަ އަންހެން ކުއްޖަކު އިންނަނީ ހޫލާ ހޮޕެއް ހިފައިގެންނެވެ. އަދި ފާރު ކައިރީގައި ފަހަތު ފުރޮޅު މަދު ބައިސްކަލެއް ވެސް ބަހައްޓާފައި ހުރިއިރު މިއީ ވަރަށް ހިތްގައިމު ފޮޓޯއެކެވެ.\nއާޓް ޔުނިވާސިޓީގެ ތަޖުރިބާކާރެއް ކަމަށްވާ ބަންކްސީގެ އެހެން ކުރެހުންތަކެކޭ އެއްފަދައިން މި ކުރެހުމުން ވެސް އޭނާ ދޭން ބޭނުންވާ މެސެޖެއްވެއެވެ.\nއެއީ ކޮވިޑް-19ގެ މި ހިތްދަތި، އުދަނގޫ ދުވަސްވަރު ވެސް ލިބިފައިވާ މިންވަރު އުފާ ކުރުމެވެ. އެއީ ހަލާކުވެފައިވާ އެއްޗަކުން ނަމަވެސް ހިތްހަމަ ޖެހުމެވެ.\nމި ކުރެހުމުގައިވާ ހޫޕަކީ ގަބޫލު ކުރުންތަކެވެ. ހޫޕުގެ ވަށް ބުރުން ދައްކައިދެނީ ''ޕޮޒިޓިވް ލައިފް''އެކެވެ. ކައިރީގައި ހަލާކުވެފައި އޮތް ބައިސްކަލެއް އޮތް ނަމަވެސް އެ އަންހެން ކުއްޖާ ހޫޕު ބޭނުން ކޮށްގެން ވެސް އުފާލާއި ހިތްހަމަޖެހުމާއިއެކު ކުޅެމުންދާ ދިޔުމެވެ.\nދުވަން ނިކުމެ އުޅުނު އަންހެނަކު އެކްސިޑެންޓުކޮށްލުމަށްފަހު ރޭޕްކޮށް ވަޅުލައިފި\nއަންހެނެއްގެ ފަައިގައި އޮޅިފައި އޮތީ ހަރުފައެއް\nމާބަނޑު އަންހެނަކު5މިނިޓްތެރޭ 1.6 ކިލޯ މީޓަރަށް ދުވެފި


Biden akee kuh koffai huri corrupt meeheh: Trump | Mihaaru\nރައީސް ޓްރަމްޕް ފްލޮރިޑާގައި ހުކުރު ދުވަހު ކެމްޕޭން ކުރައްވަނީ. --ފޮޓޯ:އޭއެފްޕީ\nބައިޑަން އަކީ ކުށްކޮށްފައި ހުރި ކޮރަޕްޓް މީހެއް: ޓްރަމްޕް\n18 އޮކްޓޯބަރ 2020 - 12:32\nވޮޝިންޓަން (އޮކްޓޯބަރު 18) - އެމެރިކާގެ ރައީސް ކަމަށް ޑިމޮކްރެޓިކް ޕާޓީން ވާދަކުރައްވާ ޖޯ ބައިޑަން އަކީ މާޒީގައި ބޮޑެތި ކުށްތައް ކުރައްވާފައި ހުރި މުޖްރިމެއްގެ ގޮތުގައި ރައީސް ޑޮނަލްޑް ޓްރަމްޕް ސިފަ ކުރައްވައިފި އެވެ.\nމިޝިގަންގައި އިއްޔެ ބޭއްވި ކެމްޕޭން އެއްވުމެއްގައި ޓްރަމްޕް ވިދާޅުވީ ޑިމޮކްރެޓިކުން އުޅެނީ އެމެރިކާގެ ތާރީޚް ފޮހެލަން ކަމަށާއި އެއީ އެމެރިކާގެ ރައްޔިތުންނާ ދެކޮޅު ޕާޓީއެއް ކަމަށެވެ.\n"ބައިޑަން އަކީ ވަރަށް ކޮރަޕްޓް ސިޔާސީ މީހެއް. އޭނާގެ އާއިލާ އިން ވަނީ ވިޔަފާރީގެ ޖަރީމާތައް ހިންގާފައި،" ސަޕޯޓަރުންނާ މުޚާތަބް ކުރައްވައި ޓްރަމްޕް ވިދާޅުވި އެވެ. "ބައިޑަން އަކީ ގައުމީ ސަލާމަތަށް ވެސް ހުރި ނުރައްކަލެއް."\nޓްރަމްޕް އިމްޕީޗް ކުރުމުގެ މަސައްކަތް މިދިޔަ އަހަރު ފަށާފައި ވަނީ ބައިޑަންގެ މައްސަލައެއް ބަލަން ޔުކްރޭންގެ ރައީސް އަށް ނުފޫޒް ފޯރުވާފައިވާ ކަމަށް ތުހުމަތުކޮށެވެ. އިމްޕީޗްމަންޓުން ޓްރަމްޕް ވަނީ ސަލާމަތްވެފަ އެވެ.\nރައީސް ޓްރަމްޕް ވިސްކޮންސިންގައި އިއްޔެ ކެމްޕޭން ކުރައްވަނީ. --ފޮޓޯ:އޭއެފްޕީ\nއެމެރިކާގެ ހަތަރު ސިޓީއެއްގައި ޓްރަމްޕް އިއްޔެ ކެމްޕޭން ކުރެއްވި އިރު ބައިޑަން ހުންނެވީ ގެކޮޅުގަ އެވެ. ބައިޑަންގެ ކެމްޕޭން ހަރަކާތްތައް އާދިއްތަ ދުވަހު ފަށާނީ ނޯތު ކެރޮލީނާ އިންނެވެ. ބައިޑަންގެ ކެމްޕޭން ހަރަކާތްތައް މަޑުމައިތިރިކަމާ އެކު ކުރިއަށް ގެންދިޔަ ނަމަވެސް އިންތިޚާބަށް 17 ދުވަހަށްވެފައިވާ އިރު އަދިވެސް ކުރީގައި އުޅުއްވަނީ އެމަނިކުފާނެވެ. ބައިޑަންގެ ކެމްޕޭން އަމާޒުކޮށްފައިވާ އެއް ދާއިރާ އަކީ ކޮރޯނާވައިރަސް ކޮންޓްރޯލް ކުރުމުގައި ޓްރަމްޕްގެ ސިޔާސަތު ފެއިލްވެފައިވާކަން ސާބިތުކޮށްދިނުމަށެވެ. އެމެރިކާގެ ގިނަ މީހުން ގަބޫލް ކުރަނީ ވެސް އެގޮތަށެވެ.\nބައިޑަން އިއްޔެ ނެރުއްވި ބަޔާނެއްގައި ވިދާޅުވެފައި ވަނީ ރައީސް ޓްރަމްޕް ވަނީ ކޮރޯނާވައިރަހުގެ މައްސަލަ އަށް ގަސްދުގައި އިހުމާލްވެފައި ކަމަށެވެ.\nނޮވެމްބަރު3ވަނަ ދުވަހު ބާއްވާ އިންތިޚާބުގެ ކުރިން "އާލީ ވޯޓިން" ގެ ގޮތުގައި މިހާތަނަށް ވަނީ 22 މިލިއަން މީހުން ވޯޓުލައިފަ އެވެ.\nއިތުރު ލިޔުންތައް އެމެރިކާގެ އިންތިޚާބު 2020 ޑޮނަލްޑް ޓްރަމްޕް\nބައިޑަންއަށް ވައިޓްހައުސްއަށް ވަދެވޭނީ ސައްހަ ވޯޓާއެކު\nއިންތިޚާބު ގަޑުބަޑު ކުރަން ފުރުސަތެއް ނުދޭނެ: ބައިޑަން\nއެމެރިކާގެ މަގާމަށް އަލުން އާދެވިއްޖެ: ބައިޑަން\nހަމަލާ ރޭވިކަމުގެ ތުހުމަަތަށް ދެ މީހަކު ހައްޔަރުކޮށްފި


Clubun dheyn jehey hurihaa khidhumatheh Pogba ah libeyne: Gunnar Solskjaer - vNews.mv\nކުލަބުން ދޭން ޖެހޭ ހުރިހާ ހިދުމަތެއް ޕޮގްބާއަށް ލިބޭނެ: ކޯޗު ސުލްޝައެރ\nމުހައްމަދު ޝާން އަބްދުﷲ 11 July 2019, 12:18\nމެންޗެސްޓާ ޔުނައިޓެޑަށް ކުޅެމުން އަންނަ ފްރާންސްގެ ހުނަރުވެރި މިޑްފީލްޑަރު ޕައުލް ޕޮގްބާއަކީ ވަރަށް ޕްރޮފެޝަނަލް ކުޅުންތެރިއެއް ކަމަށާއި ކުލަބުން އޭނައަށް ދޭން ޖެހޭ ހުރިހާ ހިދުމަތެއް މިހާރު ވެސް ދެމުން އަންނަ ކަމަށް ކޯޗު އުލް ގަނަރ ސުލްޝައެރ ބުނެފި އެވެ.\nޔުނައިޓެޑްގެ ކޯޗު ސުލްޝައެރ މިހެން ބުނީ، ޕޮގްބާގެ އެޖެންޓު މިނޯ ރައިއޯލާއާ ހަވާލާދީ އިނގިރޭސި ބައެއް މީޑިއާތަކުގައި ޕޮގްބާ ކުލަބް ދޫކޮށްދާން އުޅޭ ކަމަށް ބުނެފައިވާތީވެ އެވެ.\nރިޕޯޓްތައް ބުނާ ގޮތުން ޕޮގްބާ ބޭނުންވަނީ ސްޕޭނުގެ ރެއާލް މެޑްރިޑަށް ބަދަލުވާށެވެ.\nޔުނައިޓެޑްގެ ކޯޗު ސުލްޝައެރ ބުނީ، ޕޮގްބާ މިހާތަނަށް ކުލަބު ބަދަލު ކުރާ ވާހަކައެއް އެއްވެސް ސިފައެއްގައި ބުނެފައި ނުވާ ކަަމަށާއި އަދި އޭނާ އެހެން ކުލަބަކަށް ވިއްކާލުމުގެ އެއްވެސް ވިސްނުމެއް ވެސް ކުލަބުން ނުގެންގުޅޭ ކަމަށެވެ.\nމިދިޔަ އަހަރުގެ އޯގަސްޓް މަހުގެ ތެރޭގައި ޔުނައިޓެޑުގައި މަޑުކުރަން ބޮޑު މުސާރައެއް ހޯދަން ޕޮގްބާ އެދުނެވެ. ޕޮގްބާ ޔުނައިޓެޑުގައި ހުރީ ހަފްތާއަކު 290،000 ޕައުންޑުގެ މުސާރަ އަކަށެވެ. ރިޕޯޓުތައް ބުނާގޮތުން ޔުނައިޓެޑް ބޯޑުން ނިންމާފައިވަނީ ޕޮގްބާއަށް ހަފުތާއަކު 520،000 ޕައުންޑުގެ މުސާރައެއް ދިނުމަށެވެ.\nޔުނައިޓެޑުން 2010 ވަނަ އަހަރު ކެރިއަރު ފެށި އުމުރުން 26 އަހަރުގެ ޕޮގްބާ ވަނީ އިޓަލީގެ ޔުވެންޓަސްއަށްވެސް ކުޅެ ގިނަ ކާމިޔާބީތަކެއް ހޯދާފަ އެވެ. އޭނާ އަލުން އެނބުރި ޔުނައިޓެޑާ ގުޅުނީ 2016 ވަނަ އަހަރު 89.3 މިލިއަން ޕައުންޑުގެ އަގަކަށެވެ.


SunOnline: Golhariha kahkaigen mulhi Laamu maa keumakah!\nގޮޅަރިހަ ކައްކައިގެން މުޅި ލާމު މާކެއުމަކަށް!\nއަހުމަދު ޖައިޝަން 08 Dec 2019, 15:26\nގޮޅަރިހަ ކޭން ނަމުގައި ކުރިއަށް ދިޔަ އިވެންޓުގެ ދަށުގައި ލ. ފޮނަދޫގައި ގޮޅަރިހަ ކެއުމަށް ތައްޔާރުވެފައި --- ފޮޓޯ : ލާމު ޓުއާ\nލ. އަތޮޅަށް ހާއްސަވާ ގިނަ ކަންތައްތަކެއް ހުރެ އެވެ. ބޮޑެތި ކުޅިތަކާއި ފެންގަނޑުން ފެށިގެން ހަވިއްތަތަކަކީ، ލ. އަތޮޅު އެހެން އަތޮޅުތަކާ ތަފާތުވާ ކަންތައްތަކެވެ. ނަމަވެސް އެހުރިހާ ކަމުގެ އިތުރުން ސީދާ ލ. އަތޮޅަށް އެންމެ ހާއްސަވާ ކަމަކީ ލ. އަތޮޅުގެ ގޮޅަރިހަ އެވެ. ލ. އަތޮޅު ޕްރޮމޯޓުކުރުމަށްޓަކައި މި ފަހަރު ބޭނުންކުރީ މި އަތޮޅަށް މަޝްހޫރު ގޮޅަރިހަ އެވެ. ގޮޅަރިހައިގެ ލޯބި އަތޮޅުން ދައްކާލާފައިވަނީ މުޅި އަތޮޅުގައި ގޮޅަރިހަ ކެއުމުގެ އިވެންޓެއް އެކީގައި ހުރިހާ ރަށެއްގައި އެއްވަގުތެއްގައި ބާއްވައިގެންނެވެ.\n"ގޮޅަރިހަ ކޭން" ނަމުގައި އިއްޔެ ކުރިއަށް ގެންދިޔަ އިވެންޓަކީ ލ. އަތޮޅުގެ ޕްރޮމޯޓް ކުރަން ހާއްސަ، "ލާމު ޓުއާސް" އިން ރާވައިގެން ހުރިހާ ރަށެއްގައި ކުރިއަށް ގެންދިޔަ އިވެންޓެކެވެ.\nގޮޅަރިހަ --- ފޮޓޯ : ލާމު ޓުއާ\nލާމު ޓުއާސްގެ ފައުންޑާ އަބްދުﷲ ފައިސަލް "ސަން"އަށް ވިދާޅުވީ ލާމު ޓުއާގެ ގައިޑުން ލ. އަތޮޅުގެ ކޮންމެ ރަށެއްގައިވެސް ތިބޭ ކަމަށެވެ. އަދި ލ. އަތޮޅު އިތުރަށް ޕްރޮމޯޓުކުރުމުގެ ގޮތުން ހުރިހާ ރަށެއްގެ ކައުންސިލުތަކާއި އަންހެނުން ކުރިއަރުވާ ކޮމިޓީތަކުން ގުޅިގެން ހުރިހާ ރަށެއްގައި ގޮޅަރިހަ ކެއްކުމުގެ އިވެންޓެއް ކުރިއަށް ގެންދިޔުމަށް ނިންމީ ކަމަށް ފައިސަލް ވިދާޅުވިއެވެ.\nލ. ފޮނަދޫގައި ގޮޅަރިހަ ކެއުމުގެ އިވެންޓަށް ތައްޔާރުވެފައި --- ފޮޓޯ : ލާމު ޓުއާ\nމި އިސްނެގުމަށް ލާމުގެ ހުރިހާ ރަށަކުންވެސް ލިބިގެން ދިޔައީ ހީކުރިވަރަށްވުރެ ބޮޑު ތަރުހީބެކެވެ. ލ. އަތޮޅުގެ ރަށްތައް ޕްރޮމޯޓުކުރުމަށް ހުރިހާ ރަށަކުންވެސް ވަރަށް ފޯރިއާއެކު މަސައްކަތް ފެށި އެވެ.\nއެންމެފަހުން އިއްޔެ ވަނީ ގޮޅަރިހަ އިވެންޓު ލ. އަތޮޅުގެ ހުރިހާ ރަށެއްގައި އެއްވަގުތެއްގައި ކުރިއަށް ގެންގޮސްފަ އެވެ. އެ އިވެންޓު ވެގެން ދިޔައީ މުޅި އަތޮޅުގެ ފަހުރެއް ކަމަށްވާ ގޮޅަރިހަ ޕްރޮމޯޓުކޮށްލުމުގެ ވަރަށް ބޮޑު ރަނުގެ ފުރުސަތަކަށެވެ.\n"އިއްޔެ މެންދުރު ހުރިހާ ރަށެއްގައި ކުރިއަށް ދިޔައީ. ހުރިހާ ރަށެއްގެ އަތިރިމަތީގައި މި ހަރަކާތް ކުރިއަށް ދިޔައީ. ރަށްތަކުން ވަރަށް ބޮޑު ތަރުހީބެއް ލިބުނު އިވެންޓަށް. ވަރަށް ގިނަ ބަޔަކު ގުޅިގެން މި މަސައްކަތް ކުރިއަށް ދިޔައީ،" ފައިސަލް އިތުރަށް ފާހަގަކުރެއްވި އެވެ.\nޓުއަރިސްޓެއް ގޮޅަރިހައިގެ އަޖުމަ ބަލާލަނީ --- ފޮޓޯ : ލާމު ޓުއާ\nލާމު ޓުއާގެ މެމްބަރެއް ކަމަށްވާ ހަސަން މޫސާ ވިދާޅުވީ އެ އިވެންޓް ކޮންމެ ރަށެއްގައި ވެސް ކުރިއަށް ގެންދިޔައީ ވަރަށް ޖޯޝާއި ފޯރިއާ އެކުގައި ކަމަށެވެ. އެގޮތުން ހިތަދޫ އާއި މާމެންދޫ ފަދަ ރަށްތަކުގައި އެ އިވެންޓުގެ ފޯރި އިތުރަށް ގަދަ ކަމަށް އޭނާ ވިދާޅުވި އެވެ.\nއެ އިވެންޓަށް އެހެން އަތޮޅުތަކުން ވެސް ބޮޑު ސަމާލުކަމެއް ލިިބިގެން ދިޔަކަން ފައިސަލް ފާހަގަކުރި އެވެ.\nގޮޅަރިހަ ހެދުމުގައި ބަވެރިވި ފަރާތެއް އެ މަސައްކަތް ކުރާގޮތް ކިޔައިދޭ ވީޑިއޯ އެއް ވަނީ ލާމު ޓުއާ އިން އިއްޔެ ޕޯސްޓުކޮށްފަ އެވެ. އެ ޕޯސްޓަށް ކުޑަ ވަގުތުކޮޅެއްގެ ތެރޭގައި 25،000 އަށްވުރެ ގިނަ ބަޔަކު ލައިކް ދިނުމަކީ ގިނަ ބަޔަކު ގޮޅަރިހައަށް ހުރި ސަމާލުކަން އަންގައިދިން ކަމެކެވެ.\nލ. އަތޮޅުގައި ގޮޅަރިހައަށް އޮންނަނީ ވަރަށް ބޮޑު ލޯތްބެކެވެ. އެގޮތުން ގޮޅަރިހައަށް ހާއްސަ ލަވައެއް ވެސް ލ. އަތޮޅުން ވަނީ ތައްޔާރުކޮށްފަ އެވެ.\nފައިސަލް ބުނީ، އެ ހަރަކާތް ކުރިއަށް ގެންދިޔުމުގައި ކައުންސިލުތަކުންނާއި އަންހެނުން ކުރިއަރުވާ ކޮމިޓީތަކުން ވަރަށް ބުރަ މަސައްކަތްތަކެއް ކުރިއަށް ގެންގޮސްފައިވާ ކަމަށެވެ. އަދި އެ ފަރާތްތަކުގެ މަސައްކަތަށް ޝުކުރު އަދާކުރާ ކަމަށް ފައިސަލް ބުންޏެވެ.


މިސް ޖާމަނީ 2021: ދެ ކުދީންގެ މަންމައެއް، އުމުރު 33 އަހަރު | Sandhaanu\nމިސް ޖާމަނީ 2021: ދެ ކުދީންގެ މަންމައެއް، އުމުރު 33 އަހަރު\nދެކުދީންގެ މަންމައެއްކަމުގައިވާ އުމުރުން 33 އަހަރުގެ އެންޖާ ކެލިންބާޗް “މިސް ޖާމަނީ”ގެ ޝަރަފުވެރި މަގާމު ހޯދައިފިއެވެ.\nމީޑިއާ ރިޕޯޓުތައް ބުނާ ގޮތުން “މިސް ޖާމަނީ”ގެ މަގާމަށް ހޮވާއިރު ހަށިގަނޑުގެ ރީތިކަމަށްވުރެ ބޮޑަށް ބަލަނީ ޢަޒުމާއި އުއްމީދުތަކާއި ޝަޚްޞިއްޔަތުގައި އެކުލެވިފައިވާ ހަރުދަނާ ކަންތައްތަކާއި ޒިއްމާދާރުވުންފަދަ ކަންތައްތަކަށެވެ.\nމުބާރާތުގައި ބައިވެރިވާ 18 އަހަރާއި 39 އަހަރާ ދެމެދުގެ އަންހެނުން މުސްތަގުބަލުގައި އެމީހުން ކުރުމަށް ކަނޑައަޅާފައިވާ ކަންތައްތަކާ ގުޅޭ ގޮތުން ޚިޔާލުފާޅުކުރަންޖެހެއެވެ.\nމިސް ޖާމަނީގެ މަގާމަށް ފަހުބުރުގައި 15 އަންހެނުން ވާދަކުރިއރު ކޮރޯނާ ވައިރަހުން ރައްކާތެރިވުމުގެ ގޮތުން ކުޅިބަލަން އެންމެ މީހަކު ވެސް ނުވައްދައެވެ. އެ ޝޯ ބަލަން ޖެހުނީ ޔޫ ޓިއުބުންނެވެ.\n“މިސް ޖާމަނީ”ގެ ޝަރަފު ހޯދި އަންޖާ އަކީ އޭނާގެ ސްޓޭޓު ތުރިންގިއާގެ ވެސް ރީތީގެ ރާނީއެވެ.\nޒުހޭރު މާރޗް 1, 2021 At 10:02 ޕމ\nރީތި ދޯ މިސް ޖަމަނީ. ކުރީގެ މިސްތައްވެސް ބަލާލާނަން. ވަރަށް ސަލާމް!


Ep.2— Goanaa | Safuhaa\nއާވާގެ ރީތިކަން ޒިލާލް ކަނޑައެޅި މިންގަނޑަކަށް ނުފެތޭކަމުގައި ޚުދު މާހުޖަބީންވެސް ގަބޫލުކުރިއެވެ. އެހެންނޫނަސް އިސްތަށިގަނޑު އެހާ ކުރުކޮށް ކޮށާލާފައި އޮތުމުން އަންހެންވަންތަ ކަމެއް ނެތެވެ. އާވާގެ އުޅުމުގައިވެސް ހުންނަނީ ލަސް ކަމެކެވެ. މާހުޖަބީން އެ ކަންތައްތަކާއި ރުޅިގަދަވާފަހަރު އާދެއެވެ. މަސައްކަތެއް ދައްކައިފިއްޔާ ދުވާލު ހަތަރުދަން ހޭދަކުރަނީ އެކަމަށެވެ. ކުރީ ދުވަހު ކޭކެއް އަޅަން ހަވާލުކޮށްލީމަ އެކަމަށް ހޭދަކުރި ވަގުތު ގިނަކަމުން މިއީ މަސައްކަތެއް ކުރުވަން ބަހައްޓާވަރުގެ ކުއްޖެއް ނޫނޭ މާހުޖަބީން ހިތަށް އެރިއެވެ. ތަންކޮޅެއް ގިނަބަޔަކު އުޅޭ ގެއެއްނަމަ އާވާއަށް ހިފަހައްޓާނުލެވޭނެއެވެ. ދެތިން މީހުނަށް ކައްކަން ވުމުންވެސް ހަތަރުދަން ބަދިގޭގައެވެ.\nއާވާ ކުޑައިރުއްސުރެ ވާހަކަތައް ލިޔަމުން އަޔަސް އެކަން ކޮށްފައިވަނީ ސިއްރުންނެވެ. އޭނަގެ އާއިލާއަކަށްވެސް އެކަމެއް ނޭގޭނެއެވެ. ކިޔަވާކަމަށް ހެދިގެން އިނދެ އޭނަ ކިތަންމެ ވަގުތެއް އެކަމަށް ހުސްކުރިއެވެ. ތަފާތު ލިޔުންތެރިންގެ ވާހަކަތައް އޭނަވަނީ ކިޔާފައެވެ. ކޮންމެވެސް ދުވަހަކުން އޭނަގެ ވާހަކަތައް ޕަބްލިކާއި ހަމަޔަށް ގެނެސްދިނުމަކީ އާވާގެ ހުވަފެނެކެވެ. ތާނިޔާ ނަމްބަރު ދިނުމުން އާވާ ހުރީ ނިކަން އުފާވެފައެވެ.\nއާވާ ކޮޓަރި ތަޅުލައިގެން އެނދުގައި ހަމަޖެހިލުމަށްފަހު އޭނަ ފޯނުގައި ރައްކާކޮށްފައިވާ ނަމްބަރަށް ގުޅާލިއިރު ހިތް އޮބިނޯންނަ ވަރަށް ތެޅެމުން ދިޔައެވެ. ވާހަކަދެއްކީ އަންހެނެކެވެ. އަޑު ރީއްޗެވެ. އަޑުން ހީވަނީ އާވާއާއި އެއް އުމުރެއްގެ ކުއްޖެއް ހެނެވެ. އޭނަ ތަޢާރަފު ވެލީ ނާޒްގެ ނަމުގައެވެ.\n"އަޅުގަނޑު ބޭނުން ތި ބޭފުޅާގެ ލިޔުންތައް ބަލާލަން، މިހާރުވެސް ދެތިން ކުއްޖަކު ގުޅާފައި އެބައިން، އެންމެ ރަގަޅުހެން ހީވާ ދެކުދިން ނަގަންކަމަށް އަޅުގަނޑު ނިންމާފައި މިއޮތީ، އެހެން ނަމެއްގައި ލިޔުއްވަން ބޭނުން ވިޔަސް އެކަން ހަމަޖެހިދާނެ....." ނާޒް ވާހަކަ ދެއްކިގޮތުން އާވާގެ ހިތް އުފަލުން ފުރުނެވެ. ދުނިޔޭގައި ރަގަޅު މާތް އިންސާނުންވެސް އެބައުޅޭތާއެވެ. ދެފަރާތުން އެއްބަސްވާ ގޮތެއްގެ މަތިން ފައިސާ ދޭން ހުށަހެޅުމުން އަދި ވަކިން ބޮޑަށް އާވާގެ ލޮލުގައި ވި އުޖާލާކަން އިތުރުވިއެވެ. އޭނަ ކޮންމެހެން މަހުޖަނަކަށްވާކަށް ބޭނުންވަނީއެއް ނޫނެވެ. އެހާ މުއްސަދި ނުވިޔަސް ފައިސާކޮޅެއް ބޭނުންވަނީއެވެ. އަމިއްލައަށް އުޅެވޭ ވަރުވާން ނޭދޭނީ ކޮން އިންސާނެއް ހެއްޔެވެ؟\nފޯނު ބޭއްވިގޮތަށް އާވާ ބާލީސް މޭގައި ޖައްސާ ބާރުކޮށްލައިގެން އެކި ޚިޔާލުކުރަން އޮތެވެ. ބައެއްފަހަރު އެއްޗެއް ވިސްނާލާފައި އުދަގޫވެގެން ކަހަލަގޮތަކަށް މޫނާއިއެކު ބާލީސްއަޅާ ބާރުކޮށްލައެވެ. އެއީ އެއްގޮތަކަށްވެސް އާވާ ހަނދާން ކުރަން ބޭނުންވާ ކަންތަކެއް ނޫނެވެ. މިގޮތަށް ކަމެއްނެތި އެކަނި އޮންނަންވުމުން މާޒީގެ އަނދިރި ހިޔަނިތައް އޭނައާއި ހަމަލާދޭން ފަށައެވެ.\nއާވާ ނާޒް އަށް ވާހަކަ މެއިލްކުރުމަށްފަހު ދެތިން ދުވަސްވާންދެން ބޭގަރާރު ހިތަކާއިއެކު އިންތިޒާރުކުރިއެވެ. ޚަބަރެއްނުވުމުން އޭނަ ހީކުރީ އެހެން ދެކުއްޖަކު ހޮވުނީކަމަށެވެ. އަމިއްލަ ނަފުސަށް ކުރި އިތުބާރު ނުގެއްލުނީ ހަމަ ކިރިޔާއެވެ. އެހެންހުއްޓާ ނާޒް އޭނައަށް ގުޅާފައި އޭނަ ވާހަކަލިޔަން އެންގިއެވެ. އާވާ ހެއްދެވިފަރާތަށް ހަމްދުކުރިއެވެ. މިއޮތީ ކުރިއަށް ދާނެ މަގު ތަނަވަސްވެފައެވެ. ހުވަފެންތައް ފުރިހަމަވުމަށް އެޅުނު ފުރަތަމަ ފިޔަވަޅެވެ.\n"އަހަރެންގެ ސައިޓަށްވެސް ލިޔެދެވިދާނެތަ އާވާ...." ނާޒްގެ އިތުރު ހުށަހެޅުމެކެވެ.\n"އައި ވުޑް ލަވް ޓު...." އާވާ ގެ އަޑު ތަންކޮޅެއް ހިމަވިއެވެ. އުފަލުންގޮސް މުޅިކުއްޖާގެ އަތްފައި ގަނޑުފެންކޮޅަކަށް ވެއްޖެއެވެ. މިއީ ހަޔާތުގައި ލިބުނު އެންމެ ބޮޑު އުފަލެވެ. މިކަން ފާހަގަކުރަން އޭނަ ބޭނުންވިއެވެ. އާވާ ވަގުތުން ދުއްވައިގަތީ އޭނަގެ ލެޕާއި ދިމާލަށެވެ. އޭނައަށް ބައްޕަގެ ފަރާތުން ލިބުނު މި ހަދިޔާ އޭނަ ގެންގުޅެނީ ފޮރުވައިގެން ރައްކާތެރިކަމާ އެކުގައެވެ. ނާޔާއަށްވެސް އޭނަ ލެޕެއް ގެންގުޅޭކަމެއް ނޭގޭނެއެވެ. އާވާ އެނދުގައި ބަންޑުން އޮވެ ލިޔަންފެށިއެވެ. ލިޔަމުން ދިޔައިރު އާވާގެ ދެލޮލުން ވިދުވަރެއް ފެނެއެވެ.\nއާވާ ފުރަތަމަ ފަހަރަށް "ޑާކް ޕްރިންސެސް" ގެ ނަމުގައި އެފްބީ އައިޑީއެއް ހުޅުވާލާފައި މީހުން އެޑްކުރަން ޖެއްސިއެވެ. ހުސްވަގުތު ކުރާނެ މަސައްކަތްތައް ގިނަވިވަރަކަށް އޭނަގެ މާޒީ ހަނދާން ނައްތާލުމުގެ ބާރަކަށްވާނެއެވެ. ދޭތެރެއަކުން ވައި ބާރުވުމުން ސިހިފައި ދޮރާއި ދިމާލަށް ބަލާލާފައި ތެދުވެގެންގޮސް ދޮރުގެ ތަންޑުތައް ޗެކްކޮށްލައެވެ. ދޮރުފޮތިތައް އެކި ފަރާތްފަރާތަށް އުދުހެން ފެށުމުން ބައެއްފަހަރު ސިހިގެން ކުރަން އޮންނަ މަސައްކަތް ހުއްޓާލާފައި ދޮރާއި ދިމާލަށް ބަލަން އޮވެވެނީ ބިއްލޫރިން ސިފަވާ ސޫރަތަކަށް ވިސްނާށެވެ. ގަހެއްގެ ގޮފިތަކުގެ ހިޔަނިކަމަށްވެސް ވެދާނެއެވެ.\nވިއްސާރަ ތޫފާނީ ރެއެކެވެ. ދޭތެރެއަކުން އަންނަ ބާރު ވައިރޯޅިތަކުގައި ގޭގެ ފާރުތައްވެސް ގުގުމާލައެވެ. މާހުޖަބީން ބޭރަށް ދިއައީ އާވާއާއި ނާޔާ އެކަނިކޮށްލާފައެވެ. އާވާ ސިޓިންރޫމްގެ ސޯފާއެއްގައި ދެފައި މޭގައި ޖައްސާލައިގެން ވިއްސާރައިގެ އަޑުތަކަށް ކަނުލައިގެން އިން އިރު ނާޔާ ފައިގެ އިނގިލިތައް ޕެއިންޓްކޮށްލަން އިނެވެ. ވައިލެޓް ކުލައަކުން ކުލަ ޖެއްސުމުން އެ ދޮންފަޔާ ނިކަން ގުޅެއެވެ.\n"މަގޭ ފައިތިލަ ކިހިނެއްތަ؟ މިއުޅެނީ ތަންކޮޅެއް އަގުބޮޑު ރަގަޅު ބްރޭންޑެއްގެ މޭކަޕް ސާމާނު ނުގަނެވިގެން، ބައެއްފަހަރު ހިތަށް އަރާ މުއްސަދި މީހަކަށްވާނެ ނަމައޭ...." ނާޔާ އިންސްޓަގްރާމަށް ލާން ފޮޓޯއެއްނެގިއެވެ.\n"ޕަރފެކްޓް....." އާވާ އެވާހަކައަށް އެހާ ޝައުގެއްނެތި ބަލާލީ ކުޑަދޮރާއި ދިމާލަށެވެ.\n"މަންމަ އެދިޔައީ ކޮންތާކަށްތަ؟ " އާވާ ބާލީހުގައި ބާރަށް ބައްދާލައިގެން އިނދެ އަހާލިއެވެ.\n"ޑޭޓަކަށް...." ނާޔާ ހިނިގަނޑެއް ޖަހާލައިފިއެވެ.\n"އައިމް ސީރިޔަސް...." އާވާ ލޯ ހަނިކޮށްލިއެވެ.\n"އަވީ ގަބޫލުނުކުރިޔަސް އަހަންނަށް ހީވާގޮތެއް މިބުނެލީ، މަންމަ އެހާ ރީތިވެގެން ސެންޓް ޖަހައިގެން މިގަޑީގައި ބޭރަށް ދާންވީ އެހެން ސަބަބެއް ނަންނިއަކަށް ނުވިސްނޭ، މަންމަގެ އެހެން ބޯއި ފްރެންޑެއް ހުންނަކަމާމެދު ޝައްކު..... " ނާޔާ ޕެއިންޓްކޮށް ނިމިގެން އިންތަނުން ތެދުވެ ހިންދެމިލިއިރު ދެލޮލުގައިވި ލާނެތް ކަމެކެވެ.\n"ކޮބާ ނަންނިގެ ބައްޕަ؟ " އާވާ ހައިރާންވިއެވެ.\n"ބައްޕަވީ ރާއްޖެތެރޭގެ ރަށަކަށް ދިވެހި ބޭސްކުރުވަން ގޮސްފައި، ބައްޕަގެ ފްރެންޑަކީ ދިވެހި ބޭސްވެރިކަމަށް ވަރަށް މޮޅު މީހެއްކަމަށްވާތީ އޭނަ ގާތަށް ދުވަސްކޮޅަކަށް ދިޔައީ، ދިޔައީ އާންޓީއާއި ފެމިލީ އެހެން ދެމީހުންނާއިއެކު، މަންމަ ގޮސްފިއްޔާ އަހަރެން ނުކިޔަވާނެއޭ ކިޔާފައި މަންމަ ޑިޑްންޓް ގޯ، ބަޓް އައި ތިންކް މަންމަ ކޮންމެވެސް އެހެން ކަމެއް އޮތީމަ އެހެން ހެދީ، މަންމަ ބައްޕަދެކެ ލޯބިނުވާތި، މިއަށް ބިޓްރެއިލް ނޫން ދެން ކޯންޗެކޭތަ ކިޔަންވީ؟ އަހަރެންގެ ހުރޭ ފްރެންޑެއް، އޭނަގެ ބައްޕަ އެގޮތަށް އެކި އަންހެންކުދިންނާއި ރައްޓެހިވެގެން އުޅޭނެ....." ނާޔާ ޕެއިންޓްފުޅި ބަހައްޓަން ގޭތެރެއަށް ވަދެގެން ދާން ހިނގައިގަތީމަ އާވާވެސް ފަހަތުން ދިޔައެވެ. އޭރު ވާރޭ ވެހެން ފަށައިފިއެވެ. ވާރޭދެކެ ލޯބިވާވަރަށް އާވާ ބިރުވެސް ގަނެއެވެ. ޚާއްސަކޮށް ރޭނގަޑު ވާރޭވެހެން ފަށައިފިއްޔާ އޭނަގެ ހިތް ވިރިގެންދާވަރުވެއެވެ.\n"އަވީ ބިރުންތަ ތިއުޅެނީ؟ " އާވާ އުޅޭގޮތުން ނާޔާއަށް އެއްޗެއް ވިސްނިގެން އަހާލައިފިއެވެ.\n"ވާރޭ ދެކެ....." އާވާ ޖެހިލުންވެފައި ހުރެ އެހެން ބުނުމުން ނާޔާ ހީހީ ހަލާކުވާވަރުވިއެވެ. ކުޑަކުއްޖެކޭ އާވާއެކޭ އެއްވަރުކަމަށް ކިޔާފައި ދިމާކުރިއެވެ. އާވާ ހުރީ ހިމޭނުންނެވެ. ނާޔާއަށް ހަގީގަތް އެނގޭނެނަމައެވެ. އޭނައާއި ވާރޭވެހޭ ރޭތަކާއި ދެމެދު އޮތް ގުޅުމެއް އެނގޭނެނަމައެވެ. އެ ބިރުވެރި ހުވަފެންތަކުން އޭނަ މިއުޅެނީ އަދިވެސް ސަލާމަތްނުވެވިގެންނެވެ.\nނާޔާ ގެ ކޮޓަރީގެ ދޮރުމަތީގައި ހުއްޓިފައި އާވާގެ ބޮލަށް އެނބުރުން އަރައިގެން ދިޔައެވެ. ހީވަނީ ކުޑަވަރެއްގެ ސުނާމީއެއް އަރާފައިވާ ތަނެއްހެންނެވެ. އެތަން މިތާ ހެދުންތަކާއި ފޮތްތަކެވެ. ބިންމަތިވެސް ކުނިގޮނޑެއްފަދައެވެ. އެއްވެސް ތަރުތީބެއް ނެތެވެ. ނާޔާ ޕެއިންޓްފުޅި އެނދުމައްޗަށް އެއްލާފައި ނުކުމެ އެދުނީ އޭނައާ އެކީގައި ކާކޮޓަރިއަށް އައުމަށެވެ. ނަސީބަކުން މިރޭ ސޫޕް ހަދާދޭކަށް ނުބުނެއެވެ. ރޮށްޓާއި ކުޅިމަސް އޭނައަށް ކަމުދަނީކަން ނޭގެއެވެ. އާވާ އޭނަގެ ޚާއްސަ ކޮފީމަގުގައި ކަޅު ސައިތަށްޓެއްހަދަން އުޅެގަތެވެ. އާވާ މަގު މޭޒުމަތީގައި ބަހައްޓާފައި ތަށްޓެއް ނަގަން ދަމުން ކުޑަދޮރު ކާރީގައި ހުއްޓުނެވެ. ބިއްލޫރީގައި މޫނު ޖައްސާލައިގެން ހުރެ ބޭރަށް ބަލާލިއިރު އެ ފަންއިސްތަށިކޮޅު އުދުހެންފެށިތަން ނާޔާއަށް ފެނުނެވެ.\n"އާވް އެމޭޒިން، އަސްލުވެސް އަވީގެ އިސްތަށިގަނޑު ހާދަ ފަނޭ. މަންމައާއި ބައްޕަ ޖަޕަނީޒްތަ؟ " ނާޔާ އިނީ ގޮނޑިމައްޗަށް އަރާފައި ނިކަން އަރާމުކޮށެވެ. އޭނަގެ މަންމަ ގޭގައި ނެތިއްޔާ ނާޔާ އެއްގޮތަކަށްވެސް ކެއުމުގެ އަދަބު ހަނދާނެއް ނުހުރެއެވެ. މަންމަ ކިތަންމެ ގިނައިގެން ވިސްނާ ދިނަސް އޭނަ ހަނދާން ހުންނަ ކަމަކަށް ނުވެއެވެ.\n"ނޫން، ހަމަ ރާއްޖޭގެ ދެމީހުން، ނަންނިގެ އިސްތަށިގަނޑު މާރީތި، ކިހާ ދިގު....." އާވާ ބުނެލިއެވެ.\n"މަގޭ ހެއަރ މިހާ ރީތިކޮށް އޮންނަ ސިކްރެޓް ކިޔާދެންތަ؟ ބްލޯ ޑްރައިކޮށް އަލްމެންޑް ތެޔޮވެސް ލައިގެން، މަންމަ ގަވާއިދުން ހީނާފަތްވެސް އަޅުވާދޭނެ، ކެމިކަލް ލަންޏާ އިސްތަށިގަނޑު ހަލާކުވާނެކަމަށް މަންމަ އަންގަނީ، އެހެންނޫންނަމަ މަ ކުލަ ކުލައިން ޑައިވެސް ކުރާނަން، އަވީ ކިހިނެއް ތިހާ ބޯކޮށް އިސްތަށިގަނޑު ބާއްވަނީ؟ " ނާޔާ އަނގައިގެ ފުރެންދެން ލައިގެން އިނދެ ވާހަކަދެއްކިއެވެ. އާވާ އެއް ރޮށި ހުސްނުވަނީސް ނާޔާ ތިން ރޮށި ކާލާފަ ކޮފީތަށި ހުސްކޮށްލައިފިއެވެ. އޭނަ ގެ ސުވާލުތައް ހުސްވާ ގޮތެއް ނުވެއެވެ. އެހާ ޚާއްސަކަމެއް އެ މަގަށް ދެނީ ކީއްވެހެއްޔޭ ވެސް އަހާލައިފިއެވެ. އާވާ ބުނީ އޭނަގެ ބައްޕަ ދިން ހަދިޔާއެއް ކަމުގައެވެ.\n"ބައްޕަ ވަރަށް ޚާއްސަތަ؟ " ނާޔާ ކައި ނިންމާލާފައި ސުޕާރީ ޕެކެޓެއް ހުރިގޮތަށް އަނގަޔަށް ހުސްކޮށްލައިގެން ހަފަންފެށިއެވެ.\n"ވަރަށް ލޯބިވި ބައްޕަދެކެ....." އާވާގެ ލޮލުން ކަރުނަ ހިލޭގޮތްވިއެވެ.\n"މަންމަ....މަންމަ ޚާއްސައެއް ނޫންތަ؟ އަވީ ދުވަހަކު މަންމަގެ ވާހަކަ ނުދައްކަމެއްނު...." ނާޔާ ވިސްނުންތެރި ނަޒަރަކުން އާވާގެ މޫނަށް ބަލަން އިނެވެ.\n"މަންމައެއްނެތް، އަހަރެން ކުޑައިރު މަންމަ މަރުވެއްޖެ...." އާވާ ހިތާއި ދެކޮޅަށް ބުނެލިއެވެ.\n"އޯ އައިމް ސޮރީ...." ނާޔާ ދެރަވިއެވެ. މަންމަގެ ލޯބި ނުލިބި ބޮޑުވެފައިވާ އަންހެންކުއްޖަކަށް ބައްޕަ ފިޔަވާ ދެން ހުންނާނީ ކާކު ހެއްޔެވެ؟ އާވާ އެހާ ބޮޑަށް ބައްޕަދެކެ ލޯބިވާ ސަބަބު ނާޔާއަށް ވިސްނުނީ އަދި ކިރިޔާއެވެ. ޖެހި ބާރު ގުގުރިއަކާއެކު އާވާ ކުޑަކުއްޖެއްހެން ކަންފަތުގައި އަތްއަޅަމުން ދެލޯ މަރާލައިފިއެވެ.\n"ޔާކިން ހުރިނަމަ އަވީއަށް ޖެއްސުންފަށެއް ކޮށްލާނެކަން ޔަގީން، ރަފްހާން އަކީ ބޯރިން ޓައިޕް، ރަފްހާން އަހަރެންގެ ދޮންބެއަށް ވިޔަސް އޭނަ ކޫލް ނުވީމަ އަހަންނާ އެހާ ފްރެންޑްލީއެއް ނޫން، ބަޓް ހީޒް ވެރީ ކެއަރިން، ޔާކިން ވަރަށް ބާރަށް ސައިކަލް ދުއްވާނެ، ހަމަ ޑެއަރޑެވިލްއެއް..." ފުރަތަމަ ފަހަރަށް މިގޭ ފިރިހެންކުދިންގެ ނަން އާވާއަށް އެނގުނެވެ. ރަފްހާންއާއި ޔާކިން އެދެނަން ކިތަންމެހާވެސް ރީއްޗެވެ. ނާދިރު ދެ ނަމެވެ. ނަމަވެސް އާވާގެ އެއްވެސް ޝައުގެއް ނެތެވެ. މިގޭގައި ނެތި އެދެމީހުން ވީ ކޮންތާކުކަން ބަލާކަށް އޭނައެއް ނޫޅުނެވެ. އާވާ ދެލޯ މަރާ ތަގުޅިކޮށްލައިގެން އިނދެފައި ލޯހުޅުވާލިއިރު އަދިވެސް އެލޮލުގައިވީ ސިހުމެކެވެ. ކައި ނިމިގެން އާވާ ތަށިތައް ނަގަން ހުއްޓާ ނާޔާ ފަހަތުން ގޮސް އާވާގެ އިސްތަށިގަނޑާއި ކުޅެލުމުން އާވާ ފޮޅުވާލާފައި ދުރަށް ޖެހިލެވުނީ ބޭ އިޚުތިޔާރުގައެވެ. އަންހެންކުއްޖަކުވެސް އޭނަގެ ގައިގާ ކުޑަކޮށް އަތްލިޔަސް ނުރުހުންވަނީކަން ނޭގެއެވެ. ނަމަވެސް ނާޔާއަށް ނެގުނީ އަދި އެހެން މާނައެކެވެ. އާވާ ބިރުންހުރިވަރުން ކުއްލިއަކަށް މީހަކު ޖެހުނީމަ ސިހިގެން ފޮޅުވާލީކަމުގައެވެ.\n"ހަހަ، އަސްލުވެސް އަވީ ތިހިރީ ހަންޑި އަވަލާފައި...." ނާޔާ ހުރީ މަޖާވެފައެވެ.\n"ހަންޑިއަށްވުރެ އިންސާނުން ބިރުވެރިކަން ނަންނިއަށް އަދި ނޭގެނީ......." އާވާ ތަށިތަކުގައި ސައިބޯނިލަމުން ކުޑަކޮށް ބަލާލިއިރު މޫނުމަތިން ސީރިއަސްކަމެއް ފެނުނެވެ.\n"ވަޓްއެވަރ، އަސްލު އަވީގެ ހެއަރ ވަރަށް ސޮފްޓް، ކޮންކަހަލަ ޝޭމްޕޫއެއް ޔޫޒްކުރަނީ؟ " ނާޔާ މައުޟޫ ބަދަލުކޮށްލިއެވެ. އާވާ ބުނެލީ އޭނަ ބޭނުން ކުރަނީ އެވަގުތު ގަނެލެވުނު އެއްޗެއް ކަމަށެވެ. ޚާއްސަ އެއްވެސް އެއްޗެއް ބޭނުން ނުކުރާ ކަމުގައެވެ. ނާޔާގެ ހިތުގައި ހަސަދަވެރިކަމުގެ އަލިފާންކޮޅެއް ރޯވިއެވެ. އޭނަވެސް އިސްތަށިގަނޑު އެގޮތަށް ކޮށާލާ ހިތްވިއެވެ. ތަފާތު ގޮތެކެވެ. މަންމައަށް ސިއްރުން ސެލޫންއަކަށް ދާންވީކަން ނޭގެއެވެ. އަބަދާއަބަދު ދިގު އިސްތަށިގަނޑެއް އޮވެއޮވެ ފޫހިވާން ފަށައިފިއެވެ.\n"ލަޔަރ...." ނާޔާ ގަބޫލެއް ނުކުރިއެވެ.\nއެރޭވެސް އާވާގެ ލޮލަށް އެންމެ ފަހަރަކުވެސް ނިދި އަންނަގޮތެއް ނުވިއެވެ. ކިރިޔާ އަޑެއް އިވިލިޔަސް އޭނަ އޮތީ ބިރުންނެވެ. ތަންޑުތައް އަޅާފައި ހުރިކަން ޔަޤީންވާއިރުވެސް ދޮރުތައް ހަލާކުކޮށްލާފައި މީހަކު ވަދެފާނެ ކަމުގެ ބިރު ކުޑައެއް ނޫނެވެ. މަތީ ބައިގާ އެކަނި އޮންނަންވުމަކީ އިތުރަށް ހިތް ހާސްކުރުވިކަމެކެވެ. ދެލޯ މަރާލައިފިއްޔާ ބިރުވެރި ހުވަފެންތައް ފެންނާނެއެވެ. ހޭލާ އޮތުމުން އަމިއްލަ ހިމާޔަތުގައި ޔަގީނުންވެސް އަތް އުފުލާލެވިދާނެއެވެ. ބައެއްފަހަރު އަނދިރިކަން އެއީވެސް އާވާ ރައްކާތެރިކޮށްދޭނެ އައްޑަނައެއް ކަމުގައި ހީކުރެވޭފަހަރު އާދެއެވެ. އޭނަ ފަންކާއާއި ބޮކި ނިއްވާލާފަ ރަޖާގެ ދަށުގައި ބޮނޑިވެލަމުން ދެލޯ މަރާލިއެވެ.\nމާހުޖަބީންއާއި އަންވަރު ރެސްޓޯރެންޓެއްގެ މޭޒުދޮށުގައި ތިބިއިރު ދެމީހުންވެސް ތިބީ ހިތްހަމަޖެހިފައި ކަމަށް މޫނުގެ ކުލަވަރުން އަންގާދެއެވެ. މާހުޖަބީން އެއްގޮތަކަށްވެސް އަންވަރުއާއި އެކީގައި ކޮޓަރިއާއި ހަމަޔަށް ދާކަށް އެއްބަހެއް ނުވެއެވެ. އެއީ އަންވަރުއަށް މާހުޖަބީން ފެނުނު ދުވަހުއްސުރެން ހިތުގައި އަޅާފައިވާ ކަމެކެވެ. މާހުޖަބީންގެ ރީތިކަން މިލްކުކުރަން އޭނަ ހިތުގައި ލާފައިވާ ތާ ކޮންދުވަހެއް ހެއްޔެވެ؟\n"އަންހެނުން ވަރިކުރީމަ....." މާހުޖަބީން ފަރި ހިނިތުންވުމަކާއިއެކު އަންވަރުގެ ތޫނުފިލި ދެލޮލަށް ބަލާލައިފިއެވެ.\n"ޖަބީއަށް އެނގެއެއްނު އެއީ އަހަންނަށް އެހާ ކުރަން ފަސޭހަކަމެއް ނޫންކަން، މަގޭ ދަރިން އެތިބީ ބޮޑެތިވެފައި، އެކުދިންގެ މަންމައޭ އެއީ، ހަމަ ދެވަނަ އަންބަކަށް ވެވިދާނެއްނު...." އަންވަރު ހިތުގެ އެދުން ފާޅުކުރިއެވެ.\n"އަހަރެން އަމީން ގާތުން ވަރިވެގެން އައިމަ އަންވަރު އަހަންނާއި އިންނާނެކަމުގެ ޔަގީންކަން ދޭން ކެރިދާނެތަ؟ " މާހުޖަބީން އިނީ ޝައްކެއްގެ މަތީގައެވެ. އަންވަރު ހޭންފެށިއެވެ.\n"އިތުބާރުނުކޮށް މިކަންތައް ވާނެގޮތެއް ބުނެދީބަލަ، އެއްޗެއް ގެއްލިފަ ބަދަލުގައި މާރަގަޅު އެއްޗެއް ލިބޭފަހަރުވެސް އާދޭ، އެކަމަކު ގުރުބާނީއެއް ވާން ޖެހޭނެ، މީހަކު ގެއްލިދާނެތީ ވަކިވާން ނުކެރިފަ ހުރެގެން ޖަބީއަށް ލިބޭނެ ފައިދާ އެއް އޮވެދާނެކަމަކަށް ނުފެނޭ، އަމީންގެ ފަރާތުން ޖަބީއަށް ލިބެނީ ކޮން އުފަލެއްތަ؟ " އަންވަރު މާހުޖަބީންގެ ޒުވާން ރީތި މޫނަށް ބަލަން އިނީ ދަހިވެތި ނަޒަރަކުންނެވެ. އަންވަރުގެ ތަންމަތި ފަޅުފިލުވާދޭނެ ކިތަންމެ އަންހެނުން ތިބިއިރު އޭނަގެ ހިތުން މާހުޖަބީން ހޯދާފައިވާ މަގާމުގެ ސަބަބުން އެކަން ހާސިލުކުރަން ކެތްމަދުވެފައިވެއެވެ.\nއާވާ މާލެއައުމަށްފަހު އޭނަގެ ނަސީބު މެދުއުޑުގައި ވިދާ ބަބުޅަންފެށިކަމުގެ ހެކިތައް ހުރިހާ ދިމާލަކުން ފެންނާން ފެށިއެވެ. ލިޔުމަށް ލިބުނު ފުރުސަތުގެ އިތުރުން އޭނަގެ މަންމަ މާހުޖަބީން އޭނައަށް ވަޒީފާއެއްވެސް ހޯދަދީފިއެވެ. ހޮޓެލް އާލްޕްސް ގެ ރިސެޕްޝަނުންނެވެ. އެތަނުގައި ހުރެގެން ފުދޭވަރަކަށް ހުސްވަގުތު ލިބޭތީ އާވާ ގިނަފަހަރު އިންނަނީ ވާހަކަފޮތެއް ހިފައިގެން ކިޔާށެވެ. އެހެން ކުދިންނާއި ބޭކާރު އަނގަތަޅާނުލާ މަސައްކަތެއްގައި މަޝްޣޫލުވެގެން އިންނާތީ އެހެން ކުދިންނާއި އޭނަގެ ގުޅުން އެހާ ރަގަޅެއްނޫނެވެ. އޭނަގެ ހިމޭންކަމާއި މަޑުމައިތިރިކަމުގެ ނިވަލުގައިވާ ކަންތައް ދަންނަ އެކަކުވެސް ނެތެވެ. އޭނަ ހިއްސާކުރަން ބޭނުންވެސް ނުވަނީއެވެ. އެކަނިމާ އެކަނި އުޅުމުން އޭނަގެ ހާލަތާއިމެދު ސުވާލު ކުރާނެ މީހެއްވެސް ނުހުންނާނެއެވެ. މާޒީގެ ހަނދާންތައް އެއްފަރާތްކޮށްލާފައި މުސްތަގުބަލް އުޖާލާކުރަން އޭނަވަނީ އަޒުމް ކަނޑައަޅާފައެވެ. ހޮޓެލްގައި އިނދެފައި އޭނަ ގެއަށް ދާއިރު ނާޔާ އިންނަނީ އެކަނިވެގެން އޭނަގެ އިންތިޒާރުގައެވެ. އާވާގެފަހަތުން އުޅޭ ހިޔަންޏެއްފަދައިން ނާޔާ ހުންނަނީ ޖައްސާލާފައެވެ. އެކަމާއިހުރެ އާވާއަށް އުދަގޫވާ ފަހަރުވެސް އާދެއެވެ.\nނާޔާ ސްކޫލުން ގެއަށް އަންނަންވާއިރަށް އާވާ ގަސްތުކުރީ ނެޓަށް ވަދެލުމަށެވެ. އެހެންނޫނީ އާވާއަށް އޮންނާނީ އަމިއްލަ ކަމެއްކޮށްލާނެ ވަގުތު ނުވެފައެވެ. އޭނަ އޮންލައިންކޮށް ލިޔަންފެށި ވާހަކައަށް ލިބިފައިވާ ކޮމެންޓްތައް މަދުކަމުން އާވާ މާޔޫސްވާގޮތްވިއެވެ.\n"އައިމް އެ ލޫޒަރ، މިކަންތައް ހުއްޓާލަންވީކަން ނޭގޭ، ރީޑަރސްއިން ނެތިއްޔާ އަމިއްލައަށް ވާހަކަ ކިޔާދީގެން މަޑުން ހުންނަންވީ...." އާވާ ނިތްކުރިއަށް ރޫތައް އަރުވާލައިގެން އިނދެފައި ލެޕްވެސް އެއްފަރާތަކަށް ޖައްސާލިއެވެ. އެނދަށް ވެއްޓިގަނެގެން އޮވެފައި އާވާ އަމިއްލައަށް ހޭންފެށިއެވެ. އޭނަ ހާދަ މޮޔައެވެ. ކަމެއް ފަށާއިރަށް ތަރުހީބު ނުލިބުނަސް ހުއްޓާލަން ޖެހޭހެއްޔެވެ؟ އެހާ އަވަހަށް މާޔޫސްނުވެ އުދަގޫތައް ކަޑައްތުކޮށްފައި ކުރިއަށް ދާންވީއެވެ. ކާމިޔާބު ލިބޭނީ ބުރަ މަސައްކަތުންނެވެ. އިރާދަކުރެއްވިއްޔާ ކާމިޔާބުގެ ހަރުފަތްތަކުން މަޑުމަޑުން އަރަމުންގޮސް އެންމެ އުހަށް އަރާނެއެވެ. އާވާ ލެޕް ހުޅުވާލިތަނާހެން އޭނަގެ މޮޑެމުން ލާރި ހުސްވިއެވެ.\n"ކިހާ ދެރަކަމެއްތަ؟ ދެން މިގެއިން ނެޓް ލިބޭނެކަމެއްވެސް ނޭގޭ، މިދުވަސްކޮޅު އަހަންނަށް އޮކްސިޖަން ބޭނުންވާފަދައިން އިންޓަރނެޓް މުހިއްމު، ދައްތަ ގާތު ބުނަންވީކަންނޭގޭ..." އާވާ ރަތްކުލައިގެ ބޭންޑަކުން އޭނަގެ އިސްތަށިގަނޑު ހައްޔަރުކޮށްލުމަށްފަހު ކޮޓަރިން ބޭރަށް ނުކުތެވެ. މާހުޖަބީންއާއި ދިމާވީ އޭނަ ބޭރަށް ނުކުމެގެން ދިޔަ މަގުމަތީގައެވެ. ނެތް ހިތްވަރުކޮށްލާފައި ވައިފައިގެ ވާހަކަދައްކަން ފެށިތަނާ މާހުޖަބީން އޭނަގެ ޖުމްލަ ހުއްޓުވިއެވެ. އޭނަ ހުރީ ގެއިން ވައިފައި ކަނޑާފައި ކަމަށާއި މިގޭ ފިރިހެނުންތައް އައިމަ އެކަން ކޮށްފާނެ ކަމުގައެވެ. އާވާ ގެ ދެލޮލުން މާޔޫސްކަން ފެނުނެވެ. ދެރަވިވަރުން ބެލްކަނީގައި ހުރެފައި ދަގަނޑު ރެއިލިން މައްޗަށް އެރިއެވެ. ހިމަކޮށް ހަދާފައި ހުރުމުން ފަސޭހައިން ކައްސާލައިގެން ވެއްޓިދާނެތީ އޭނަ ކުރިއަކުން އެތަނަށް އެރުމުގެ ޚިޔާލެއް ނުކުރެއެވެ. އެތަނުން ފުންމާލަންވީއޭ ހިތަށް އަރާފައި އޭނަ ބެލްކަނީގެ ތަބުގައި ހިފަހައްޓައިގެން ހުރެފައި އަތް ތިރިއަށް އެލުވާލިއެވެ.\n"ބިރެއް ނުގަނޭތަ؟ ތި ފުންމާލަން އުޅެނީ ނަރަކައަށް، ވައިފައި ނުލިބިގެން މަރުވީމަ ކަށްވަޅުގައި އެކަން ވާނެތަ؟ އެހެންނޫނަސް މިއަށް ވުރެ ހިތްދަތި ކަންތައް ދިމާވިއިރުވެސް އަވީ ހިތްވަރުކުރި، ފުންމާލައިގެން ތިތަނުން މަރުވިޔަސް އެހެން މީހަކަށް އަސަރެއް ނުކުރާނެ، ކެތްކުރޭ ސްޓްޕިޑް...." އާވާ އަމިއްލަ ނަފުސަށް ހިތްވަރުދިނެވެ. އާވާ އެދިމާލުން ތިރިއަށް ބަލާލާފައި ފައި ތުރުތުރު އަޅާގޮތްވެ އަވަހަށް ފަހަތަށް އަރިވެލާއިރަށް ގޮސް މީހެއްގެ ގައިގާ އަޅައިގަނެއްޖެއެވެ. އެމީހަކުގެ ބާރުގަދަ އަތުގެ ތެރޭގައި ޤައިދުވި ހިނދުކޮޅު އާވާ ކަރުފަޅައިގެންދާހާ ބާރަށް ހަޅޭއްލަވައިގަތެވެ.


Sirru fenfushi ge "Gallery" gai behetti budhuthah nagan sarukaarun angaifi | Mihaaru\nސިއްރު ފެންފުށީގެ ގެލެރީގައި ބަހައްޓާފައިވާ ބުދުތައް\nސިއްރު ފެންފުށީގެ "ގެލެރީ" ގައި ބެހެއްޓި ބުދުތައް ނަގަން ސަރުކާރުން އަންގައިފި\n27 ޖުލައި 2018 - 17:01 133 comments\nސިއްރު ފެންފުށީގެ "ގެލެރީ" ގައި ބެހެއްޓި ބުދުތައް ނަގަން ސަރުކާރުން އަންގައިފި އެވެ.\nރައީސް އޮފީހުގެ ތަރުޖަމާން އިބްރާހިމް މުއާޒް އަލީ މިއަދު ކުރެއްވި ޓުވީޓެއް ގައި ވިދާޅުވީ، ށ. އަތޮޅުގައި ހިންގާ ސިއްރު ފެންފުށީ ގައި ބުދުތަކެއް ބެހެއްޓި ކަމުގެ މައުލޫމާތު އެ އޮފީހަށް ލިބުމާ އެކު، އެ ތަކެތި ނެގުމުގެ މަސައްކަތް ޓޫރިޒަމް މިނިސްޓްރީ އާއި އެ ރިސޯޓުގެ މެނޭޖުމަންޓް ގުޅިގެން މިހާރު ކުރިއަށް ދާ ކަމަށެވެ. އަދި އެ ތަކެތި މާދަމާގެ ނިޔަލަށް އެއްކޮށް ނަގައި ނިންމުމަށް ރައީސް އޮފީހުން ޓޫރިޒަމް މިނިސްޓްރީ އަށް އަންގާފައިވާ ކަމަށް ވެސް މުއާޒް ވިދާޅުވި އެވެ.\nސިއްރު ފެންފުށީގެ ގެލެރީގައި ބެހެއްޓި ބުދުތައް.--- ފޮޓޯ: ކެޓް ވިންޓަން\nއިނގިރޭސި ވިލާތުގެ އާޓިސްޓެއް ކަމަށްވާ ޖޭސަން ޑިކެއާސްގެ ޚިޔާލާ އެއްގޮތަށް އުފެއްދި މި ގެލަރީ ނުވަތަ އެގްޒިބިޝަން ގާއިމް ކޮށްފައި ވަނީ ސިއްރު ފެންފުށީގެ ފަޅުތެރޭގަ އެވެ. މޫދުގެ ދިރުންތަކާއި އިންސާނުންނާ އޮތް ގުޅުން މިތަނުގައި ދައްކުވައިދީފައި ވަނީ އިންސާނުންނާ ވައްތަރު ގޮތަށް ހަދާފައި ހުރި ބުދުތަކާއި އޭގައި ހަރުކޮށްފައިވާ މުރަކަތަކުންނެވެ.\nއެ ބުދުތައް ނެގުމަށް ސަރުކާރުން އެންގިއިރު، އެ ތަކެތި ބެހެއްޓި މައްސަލާގައި ދީނީ އިލްމުވެރިންނާއި ބައެއް ސިޔާސީ މީހުންގެ ފާޑުކިޔުން ސަރުކާރަށް ވަނީ ވަރަށް ބޮޑަށް އަމާޒުވެފަ އެވެ. އެގޮތުން، އެއީ ރައީސް އަބްދުﷲ ޔާމީންގެ ސަރުކާރުން ހުއްދަ ދީގެން ގަސްދުގައި ކޮށްފައިވާ ކަމެއް ބުނެ ވެސް ބައެއް މީހުން ފާޑުކިޔާފައި ވެ އެވެ.\nނަމަވެސް، މި ބުދަތައް ރާއްޖެ އެތެރެކުރި ގޮތާއި އެ ތަކެތި ބަހައްޓައިގެން ސިއްރު ފެންފުށީ ގައި ޚާއްސަ ގެލެރީއެއް ހެދުމަށް ހުއްދަ ލިބުނު ގޮތާ ގުޅޭ ގޮތުން ސަރުކާރުން އަދި ވަކި އެއްޗެއް ނުބުނެ އެވެ.\nސިއްރު ފެންފުށީގައި، ބުދު ބަހައްޓައިގެން، ކޮރަލޭރިއަމްގެ ނަން ދީފައިވާ މިތަން ހަދާފައި ހުންނަނީ، ހަ މީޓަރު ހުންނަ ދަގަނޑު ފޮއްޓެއްގެ ގޮތަށެވެ. އޭގެ ތަންތަންގަނޑު ކަނޑައިގެން، ފެނާއި ވައި ދައުރު ވާނެ ގޮތަށް ހަދާފައިވާ މި ފޮށީގެ ބޮޑުބައި ހުންނަނީ ފެނުން މަތީގަ އެވެ. އަދި ބިޔަ މި ފޮށީގެ މަތީގައި ވެސް ބުދުތައް ބަހައްޓާފައި ހުރި އިރު، ފޮށީގެ އެތެރޭގައި، ދެ ފެން ދޭތެރެ އާއި މޫދު އަޑީގައި ވެސް ބުދުތައް ހުރެ އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި އައްޑޫ ގައި ބޭއްވި ސާކް ސަމިޓާ ދިމާކޮށް، މޮނިއުމަންޓް ސިފައިގައި ހުރި ބުދުތަކެއް އެ ސިޓީ ގައި ބެހެއްޓި މައްސަލަ ވެސް ކުރިން ވަރަށް ބޮޑަށް ހޫނުވެ، ބޮޑު ހަމަނުޖެހުމަކަށް ދިޔަ އެވެ. އެ ތަކެތި، އެމްޑީޕީގެ ސަރުކާރުން އޭރު ނުނެގުމުން އައްޑޫގެ ބައެއް މީހުން ވަނީ އެ އަށް ގެއްލުން ދީ ހަލާކުކޮށްލައިފަ އެވެ.\nއިތުރު ލިޔުންތައް ސިއްރު ފެންފުށި ޓޫރިޒަމް ރައީސް އޮފީސް އިބްރާހިމް މުއާޒް އަލީ (މުއާ) ދިވެހި ސަރުކާރު ސާކް މޮނިއުމެންޓްތައް\nއާދިއްތަ އަކީ ސަރުކާރު ބަންދު ދުވަހެއް\nވޯޓުލާ ދުވަސް ބަންދުކުރުމާ މެދު އަދި ގޮތެއް ނުނިންމާ\nތަރައްގީ އަށް ހުރަސް އަޅާ އަތްފައި ވާނީ ބަލި: މުއާޒު


Nan Mashooru Academy Akun Vakkaru Gai Tennis Class Thakeh Fashanee - Vaguthu\nނަން މަޝްހޫރު އެކަޑަމީއަކުން ވައްކަރުގައި ޓެނިސް ކްލާސްތަކެއް ފަށަނީ!\nދުނިޔޭގެ ނަން މަޝްހޫރު ޓެނިސް އެކަޑަމީއެއް ކަމަށްވާ "ޓިޕްސަރެވިކް ލަގްޒަރީ ޓެނިސް" އިން ރާއްޖޭގެ ވައްކަރު މޯލްޑިވްސް ރިސޯޓްގައި ޓެނިސް ކްލާސްތަކެއް ފަށަން ތައްޔާރުވަމުންދާ ކަމަށް ބައިނަލްއަޤުވާމީ މީޑިއާ ރިޕޯޓްތައް ބުނެފިއެވެ.\nބ.އަތޮޅުގައި އޮންނަ ވައްކަރު ރިސޯޓާއި ޓިޕްސަރެވިކް އިން މިހާރު ވަނީ އެއްބަސްވުމެއްގައި ސޮއި ކޮށްފައެވެ. ވައްކަރުގައި ޗުއްޓީ ހޭދަކުރަން އަންނަ ފަތުރުވެރިންނަށް ޓިޕްސަރެވިކް އިން ޓެނިހުގެ ތަފާތު މައުލޫމާތުތައް ފޯރުކޮށްދީ ޓެނިސްގެ ޓްރޭނިންތައް މިއެއްބަސްވުމުގެ ދަށުން ލިބެމުން ދާނެއެވެ.\nވައްކަރުގައި މިހާރު ވެސް ރަނގަޅު ފެންވަރުގެ ދެ ޓެނިސް ކޯޓު އެބައޮތެވެ.\nޓިޕްސަރެވިކް ލަގްޒަރީ ޓެނިސް އަކީ ދުނިޔޭގެ ޓެނިސް ރޭންކިންގައި އަށްވަނަ މަގާމު ހޯދި ސާބިއާގެ ޓެނިސް ކުޅުންތެރިއެއް ކަމަށްވާ ޖަންކޯ ޓިޕްސަރެވިކްގެ ކުންފުންޏެކެވެ. ވައްކަރު އާއި އެކު ޖަންކޯގެ ކުންފުނިން ހެދި އެއްބަސްވުމާއި ގުޅިގެން ދުނިޔޭގެ އެންމެ ފާހަގަ ކޮށްލެވޭ ޓެނިސް ކުޅުންތެރިން ވައްކަރު އަށް ޒިޔާރަތް ކުރުމުގެ ފުރުސަތު ވެސް ތަނަވަސް ވެގެން ދާނެ ކަމަށް މީޑިއާ ރިޕޯޓްތައް ބުނެއެވެ.\n"އެހެންކަމުން މިއެއްބަސްވުމުގެ ސަބަބުން ދުނިޔޭގެ އެންމެ މަޝްހޫރު އެންމެ ވަރުގަދަ ޓެނިސް ކުޅުންތެރިންނާއި އެކު ޓެނިސް ޓްރޭނިންތައް ކުރިއަށް ގެންދިއުމުގެ ފުރުސަތު ރިސޯޓްގައި ޗުއްޓީ ހޭދަކުރަންދާ ފަތުރުވެރިންނަށް ވެސް ލިބިގެން ދާނެ." ޓިޕްސަރެވިކް އިން ބުންޏެވެ.\nވައްކަރު ރިސޯޓް އާއި އެކު ޓިޕްސަރެވިކް އިން ކުރިއަށް ގެންދާ ޕްރޮގްރާމް ފެށުމުގެ ގޮތުން ޖަންކޯ ޓިޕްސަރެވިކް ނޮވެމްބަރ މަހުގެ 10 ވަނަ ދުވަހުން ފެށިގެން 24 ވަނަ ދުވަހުގެ ނިޔަލަށް ހާއްސަ ތަމްރީންތަކެއް ކުރިއަށް ގެންދާނެއެވެ. އޭނާ އާއިއެކު ޖަރުމަންވިލާތުގެ ކުރީގެ މަޝްހޫރު ޓެނިސް ކުޅުންތެރިޔާ ރެއިނާ ޝަލްޓާ ވެސް ބައިވެރިވާނެއެވެ. ރެއިނާ އަކީ ޓެނިސް ރޭންކިންގެ 05 ވަނަ މަގާމު ކުރިން ފުރި ކުޅުންތެރިއެކެވެ.\nމީގެ އިތުރުން މިހާރު ދުނިޔޭގެ ރޭންކިންގެ 12 ވަނައިގައި އޮތް ކެނެޑާގެ ޑެނިސް ޝަރަފޯވާ އާއި ޑަންކާ ކޮވިނިކް ވެސް ނޮވެމްބަރ މަހު ވައްކަރުގައި ކްލާސްތައް ނަގައި ދޭނެއެވެ.\nވައްކަރު ރިސޯޓާއި ޓިޕްސަރެވިކްގެ އެއްބަސްވުމުގެ ދަށުން ފިޒިކަލް ޓްރޭނިންތަކުގެ އިތުރުން މެންޓަލް ޓްރޭނިންތައް ވެސް ފަތުރުވެރިންނަށް ދޭނެ ކަމަށް ޓިޕްސަރެވިކް އިން މީޑިއާ އަށް މައުލޫމާތު ދެމުން ބުނެފައި ވެއެވެ.\nޓެނިސް އެސޯސިއޭޝަނުގެ ރައީސަކަށް އަހުމަދު ހަފީޒު އިންތިހާބުވެއްޖެ\nނަޑާލްއަށް 20 ތަށި ހައްގު، އެއީ ޗެމްޕިއަނެއް : ފެޑެރާ\nޓެނިސް އެސޯސިއޭޝަނުގެ އިންތިޚާބު ނޮވެމްބަރު7ގައި\nއޮކްޓޯބަރ 29, 2020 10:15\nއަހަރެން ކުޑައިރު އެންމެ ކުޅޭހިތްވި ކުޅިވަރަކީ ޓެނިސް.. އެކަމް ސްކޫލްނިމި މުސްކުޅިވިއިރުވެސް ޓެނިސް ކުޅެލާނެ ކޯޓެއްނެތް. އޭރުހިތުގައި އޮވޭ ރާއްޖޭގެ އެންމެމޮޅު ޓެނިސްކުޅުންތެރިއަކަށްވާނީ އަހަންނޭ.. މާލެ އައިސް އެމްއީއެސްގައި ކިޔެވިއިރު ދިޔައިން ޓެނިސްކުޅޭތަން ފެނިގެން ސަރުކާރު މުވައްޒަފުންގެނާދީއަށް. އެތާ ކުޅެންތިބި މީހުންކައިރީ އަހަރެންނަށްވެސް މިތަނަށް އައިސް ކުޅެވިދާނެތޯ އެހީމަ ބުނީ ކޮއްކޯއޭ މިއީ ސަރުކާރު މުވައްޒަފުންނަށް އެކަނި ވަދެ ކުޅެވޭނެތަނެކޭ.. އެދުވަހު އަހަންނަށް ހަމަ ރަގަޅަށްވެސްރޮވުނު.. އޭރު އަހަރެންގެ އުމުރުން އެންމެ 13 އަހަރު..


Ibu Solih Ilmuveringe Fathuvaah Belumehnethi Supreme Coatah Anhen Fandiyarun Lanee\nއިބޫ ޞާލިޙު ޢިލްމުވެރިންގެ ފަތުވާއަކަށް ބެލުމެއްނެތި ސްޕްރީމްކޯޓަށް އަންހެންފަނޑިޔާރުން ލަނީ\nހައިކޯޓުގެ ކުރީގެ ފަނޑިޔާރު ޑރ. އަޒްމިރަލްޑާ ޒާހިރު އާއި، ސިވިލް ކޯޓުގެ ކުރީގެ ފަނޑިޔާރު އައިޝާ ސުޖޫން ސްޕްރީމް ކޯޓަށް އައްޔަން ކުރުމާ މެދު ޖުޑީޝަލް ސާވިސް ކޮމިޝަންގެ ލަފައަކަށް ރައީސް އިބްރާހިމް މުހައްމަދު ސޯލިހު އެދިވަޑައިގެންފި އެވެ.\nރައީސް ސޯލިހު ކުރެއްވި ޓުވީޓެއްގައި ބުނެފައިވަނީ، ދިވެހިރާއްޖޭގެ ގާނޫނު އަސާސީގެ 148ވަނަ މާއްދާގެ ހ ގެ ދަށުން ސުޕްރީމް ކޯޓުގެ ފަނޑިޔާރުކަމަށް މ.ސީނާ ޑރ.އަޒްމިރަލްޑާ ޒާހިރު އަދި މ.ކޮކާހަނދުވަރު އައިޝާ ސުޖޫން މުހައްމަދު އައްޔަންކުރުމާމެދު ޖުޑީޝަލް ސާވިސް ކޮމިޝަންގެ ލަފައަކަށް އެދި ހުށަހަޅާފައިވާ ކަމަށެވެ.\nއެމްޑީޕީގެ ތެރެއިން އަންހެން ބޭފުޅުން ފަނޑިޔާރުކަމަށް އިސްކުރުމަށް ފާޅުގައި ދެކޮޅުހެއްވި ކުރީގެ އިސްލާމިކް މިނިސްޓަރ ޑރ.ޢަބްދުލްމަޖީދު ޢަބްދުލްބާރީ ވަނީ މީގެ އަހަރެއްގެ ކުރިން އަވަހާރަވެފައެވެ. ޑރ.ޢަބްދުލްމަޖީދު ޢަބްދުލްބާރީ ވިދާޅުވެފައިވަނީ އަންހެން ބޭފުޅުން ފަނޑިޔާރުކަމަށް އިސްކުރުން ހުއްދަނުވާނެކަމަށް އިސްލާމީއުންމަތުގެ ޢިލްމުވެރިން އިއްތިފާޤުން އެއްބަސްވެފައިވާކަމެއްކަމަށެވެ. އަދި ރައީސް ސޯލިހު ޖުޑީޝަލް ސާވިސް ކޮމިޝަންގެ ލަފައަކަށް އެދިފައިވާއިރު އިސްލާމީ ފަތުވާދޭ މަޖިލީހުންވެސް ވަނީ މިކަމަށް ދެކޮޅު ހައްދަވާފައެއެވެ.


ހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް ކުރިމަތިލުމުގެ ފުރުޞަތު ހުޅުވާލުން\nހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ ހުސްވެފައިވާ މެންބަރުކަމުގެ މަގާމަށް ކުރިމަތިލެއްވުމުގެ ފުރުޞަތު، 14 ސެޕްޓެންބަރު 2020 ގައި މި އޮފީހުގެ ނަންބަރު 1/2021/35/ޕީ.ޕީ.އޯ-1(އައި.ޔޫ.އެލް) އިޢުލާނުން ހުޅުވައިލުމުން އެކަމަށް އެދިލެއްވި ފަރާތްތަކުގެ ތެރެއިން ރައްޔިތުންގެ މަޖިލީހަށް ފޮނުއްވެވި ނަން މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން ދިރާސާކޮށް ކޮމިޓީގައި ނެގުނު ވޯޓުން ކޮމިޓީގެ ތިންބައިކުޅަ ދެބައި ވޯޓު ލިބިފައިނުވާތީ، އެ ކޮމިޝަނުގެ މެންބަރުކަމަށް ކުރިމަތިލުމުގެ ފުރުޞަތު، މިއަދުން ފެށިގެން ހުޅުވާލައި، އެކަން އިޢުލާނުކުރަމެވެ.\nޤާނޫނު ނަންބަރު 6/2006 (ހިއުމަން ރައިޓްސް ކޮމިޝަނުގެ ޤާނޫނު) ގެ6ވަނަ މާއްދާގައި، ކޮމިޝަނުގެ މެންބަރުކަމަށް ޢައްޔަންކުރާ މީހުންގެ ކިބައިގައި، ތިރީގައިވާ ސިފަތައް ހުންނަންވާނެކަމަށް ބަޔާންކޮށްފައިވެއެވެ.\n(ހ) މުސްލިމަކު ކަމުގައިވުން؛\n(ށ) ދިވެހި ރައްޔިތަކު ކަމުގައިވުން؛\n(ނ) އުމުރުން 25 އަހަރު ވެފައިވުން؛\n(ރ) އިސްލާމްދީނުގައި ޙައްދެއް ކަނޑައެޅިފައިވާ ކުށެއް ނުވަތަ ޚިޔާނާތުގެ ކުށެއް ކުރިކަން، ވޭތުވެދިޔަ5(ފަހެއް) އަހަރުދުވަހުގެ ތެރޭގައި ޝަރީޢަތަށް ސާބިތުވެފައިވާ މީހަކު ކަމުގައި ނުވުން؛\n(ބ) ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީގެ ދަށުން ނުވަތަ ޤާނޫނެއްގެ ދަށުން އިންތިޚާބު ކުރެވޭ ނުވަތަ ޢައްޔަންކުރެވޭ ސިޔާސީ މަގާމެއް ފުރަމުންދާ މީހަކު ކަމުގައި ނުވުން؛\n(ޅ) ސަރުކާރުގެ ނުވަތަ އެހެން ފަރާތެއްގެ ވަޒީފާއެއް އަދާކުރާ މީހަކު ކަމުގައި ނުވުން؛\n(ކ) ރިޝްވަތުގެ ކުށެއް ސާބިތުވެފައިވާ މީހަކު ކަމުގައި ނުވުން؛\n(އ) ސިޔާސީ ޕާޓީއެއްގެ މެންބަރަކު ކަމުގައި ނުވަތަ ސިޔާސީ ޕާޓީއެއްގައި ޙަރަކާތްތެރިވާ މީހަކު ކަމުގައި ނުވުން.\nވީމާ، ހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް ކުރިމަތިލުމަށްއެދޭ ފަރާތްތަކުން، އަންނަނިވި ލިޔުންތަކާއެކު ރައީސުލްޖުމްހޫރިއްޔާގެ އޮފީހަށް ހުށަހެޅުއްވުން އެދެމެވެ.\n1. މެންބަރުކަމަށް ކުރިމަތިލުމަށް އެދޭ ފޯމު\n2. މެންބަރުކަމަށް ކުރިމަތިލުމަށް އެދޭ މީހާގެ އިޤްރާރު\n3. ފުރިހަމަކޮށްފައިވާ ކުށާއި ދަރަނީގެ ރެކޯޑު ފޯމު\nހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް ކުރިމަތިލުމަށް އެދޭ ފޯމާއި، އިޤްރާރާއި ކުށާއި ދަރަނީގެ ރެކޯޑު ފޯމާއި، ސިޔާސީ ޕާޓީއެއްގައި ރަޖިސްޓަރީ ވެފައިވޭތޯ ބެލުމަށް އިލެކްޝަންސް ކޮމިޝަނުން ސާފުކުރަންޖެހޭ ފޯމު ބަލައިގަތުމަށް ހަމަޖެހިފައިވަނީ، 2021 އެޕްރީލް 11 އަދި 12 ވަނަ ދުވަހު ހެނދުނު 09:30 އިން މެންދުރުފަހު 12:30 އަށް، ރައީސުލްޖުމްހޫރިއްޔާގެ އޮފީހުންނެވެ. އަދި މި ފޯމުތަކާއި އިޤްރާރު، ރައީސުލްޖުމްހޫރިއްޔާގެ އޮފީހުގެ ވެބްސައިޓުން ޑައުންލޯޑް ކުރެވޭނެއެވެ. ވެބްސައިޓުގެ އެޑްރެހަކީ presidency.gov.mv އެވެ.\nސުންގަޑި: 12 އޭޕްރިލް 2021 1230


ސީނިއަރ އެންލިސްޓެޑް ލީޑަރުންގެ ސެމިނަރއެއް ބާއްވައިފި\nތާރީޚް: 08-06-2022, 21:00\nއެމްއެންޑީއެފްގެ ސީނިއަރ އެންލިސްޓެޑް ލީޑަރުންނަށް އަމާޒުކޮށްގެން ދެ ދުވަހުގެ މުއްދަތަށް ސެމިނަރއެއް ބާއްވައިފިއެވެ.\n"ސީނިއަރ އެންލިސްޓެޑް ލީޑަރސް ސެމިނަރ 1-22" ނަމުގައި ކުރިއަށްގެންދިޔަ މި ސެމިނަރ ކުރިއަށް ދިޔައީ ޖޫން7އިން 8 އަށް ބަންޑާރަކޮށީ އޮޑިޓޯރިއަމްގައެވެ. މި ސެމިނަރއަކީ ސާޖަންޓް މޭޖަރ އޮފް އެމްއެންޑީއެފް ކޮމާންޑް ސާޖަންޓް މޭޖަރ އަދުނާން ޢަލީގެ އިނީޝިއޭޓިވްއާއެކު އެންސީއޯ އެކެޑެމީއާ ގުޅިގެން ކުރިއަށްގެންދިޔަ ސެމިނަރއެކެވެ.\nމި ސެމިނަރގެ ތީމަކީ "ވެލްފެއަރގެ ޚިދުމަތްތަކަށް އަހުލުވެރިވެފައިވާ އެންލިސްޓެޑް ލީޑަރުން" އެވެ.\nސިލްސިލާކޮށް މަހަކު އެއްފަހަރު ބޭއްވުމަށް ހަމަޖެހިފައިވާ މި ސެމިނަރ ފެށިގެން ދިޔައީ ޖޫން މަހުގެ7ވަނަ ދުވަހުގެ ހެނދުނު 08:00 ހާއިރުގައެވެ. މި ސެމިނަރ ފަށްޓަވައިދެއްވީ ސާޖަންޓް މޭޖަރ އޮފް އެމްއެންޑީއެފް ކޮމާންޑް ސާޖަންޓް މޭޖަރ އަދުނާނު ޢަލީއެވެ. މީގެ އިތުރުން ސެމިނަރގެ ފުރަތަމަ ދުވަހު ސިފައިންގެ ވެލެފެއަރއާ ގުޅުންހުރި އިދާރާތަކުން ކުރާ މަސައްކަތްތަކާ ބެހޭގޮތުން އެ އިދާރާތަކުން ޕްރެޒެންޓޭޝަންތައް ހުށަހަޅައިދީފައިވެއެވެ. ވެލްފެއަރ ދާއިރާއިން ޕްރެޒެންޓޭޝަންތައް ހުށަހަޅާފައިވަނީ އިންޓެގްރޭޓެޑް ހެޑްކުއޯޓަރޒް ވެލްފެއަރ ޑިޕާޓްމަންޓާއި، އެމްެއެންޑީއެފް މެޑިކަލް ކޯރ އަދި ސިފްކޯގެ ފަރާތުންނެވެ. މި ޕްރެޒެންޓޭޝަންތަކުގެ ތެރެއިން ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް ވަނީ ގަޑިއެއްހާއިރު ސެމިނަރގެ ބައިވެރިންނާއެކު އިންޓަރެކްޓްވެލައްވައި، ބައިވެރިން ކުރެއްވި ސުވާލުުތަކަށް ޖަވާބުދެއްވާފައެވެ. މީގެ އިތުރުން، ފޯސް ޕްރޮޓެކްޝަނާއި އޮޕަރޭޝަނަލް އަދި އިންފޮމޭޝަނަލް ސެކިއުރިޓީއާ ގުޅޭ ޕްރެޒެންޓޭޝަނެއް ޑިފެންސް އިންޓެލިޖެންސް ސަރވިސްގެ ފަރާތުން މި ސެމިނަރގައި ހުށަހަޅައިދީފައިވެއެވެ.\nސެމިނަރގެ ދެވަނަ ދުވަހުގެ ހެނދުނު ދަންފަޅީގައި ކުރިއަށްގެންދިޔައީ، ސިންޑިކޭޓްތަކާ ހަވާލުކުރެވިފައިވާ މަސައްކަތްތަކާގުޅޭ މައުޟޫތަކަށް އެ ސިންޑިކޭޓްތަކުގެ މެމްބަރުންގެ މެދުގައި މަޝްވަރާކޮށް، ސިންޑިކޭޓްތަކުން ހުށަހަޅާ ހުށަހެޅުންތައް ތައްޔާރު ކުރުމެވެ. މީގެ އިތުރުން މެންދުރު 13:00 އިން ފެށިގެން 15:00 އާއި ހަމައަށް ސެމިނާގެ ބައިވެރިންނާއެކު ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލްގެ އިންޓްރެކްޝަނެއް ކުރިއަށް ގެންދެވިފައިވެއެވެ. ހަމައެހެންމެ ސިންޑިކޭޓްތަކުން މަޝްވަރާކޮށް، ތައްޔާރުކުރި ހުށަހެޅުންތައް ކުރިއަށްގެންދިޔުމަށްފަހު، ސެމިނަރގެ ބައިވެރިންނާއެކު ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފާއި، ޖެނެރަލް އޮފިސަރުންގެ އިންޓަރެކްޝަނެއް ވަނީ ކުރިއަށް ގެންގޮސްފައެވެ.\nސީނިއަރ އެންލިސްޓެޑް ލީޑަރ ސެމިނަރ ނިންމުމުގެ ގޮތުން މިއަދު ހަވީރު އޮތް ރަސްމިއްޔާތު ޝަރަފުވެރިކޮށްދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފެވެ. މި ރަސްމިއްޔާތުގައި ވައިސް ޗީފް އޮފް ޑިފެންސް ފޯސް، ސެމިނަރގެ ބައިވެރިންނާ މުޚާޠަބު ކުރައްވައި ވާހަކަފުޅު ދެއްކެވިއެވެ. މި ރަސްމިއްޔާތުގައި ވައިސް ޗީފް އޮފް ޑިފެންސް ފޯސްގެ އިތުރުން ސާޖަންޓް މޭޖަރ އޮފް އެމްއެންޑީއެފާއި ސެމިނަރގައި ބައިވެރިވި ޔުނިޓްތަކާއި ކޯރތަކާއި އޭރިއާ ކޮމާންޑްތަކުގެ ސީނިއަރ އެންލިސްޓެޑް ލީޑަރުން ބައިވެރިވެލެއްވިއެވެ.


Idol ge finale performance night buraasfathi dhuvahuge rey\nއައިޑޮލްގެ ފިނާލޭ ޕާފޯމަންސް ނައިޓް ބުރާސްފަތި ދުވަހުގެ ރޭ\nމޯލްޑިވިއަން އައިޑަލްގެ ތިން ވަނަ ސީޒަންގެ ގްރޭންޑް ފިނާލޭގެ ޕާފޯމަންސް ނައިޓް ބުރާސްފަތި ދުވަހު ރެ އަށް އަވަސްކޮށްފި އެެވެ. ގަދަ ފަސް ބައިވެރިންނާ އެކު ބާއްވާ ގްރޭންޑް ފިނާލޭގެ ޕާފޯމެންސް ޝޯ އަވަސްކުރަން ނިންމީ ބައިވެރިންނަށް އެސްއެމްއެސް ކުރުމަށް އޮންނަ ފުރުސަތު އިތުރުކުރުމަށް ކަމަށް އައިޑަލްގެ ޕްރޮޑަކްޝަން ޓީމުން މައުލޫމާތުދެ އެވެ.\nހޮނިހިރު ދުވަހުގެ ރޭ 10:30 ގްރޭންޑް ފިނާލޭ އޮންނައިރު، އެ ދުވަހުގެ އިރުއޮއްސި 6:00 އާ ހަމައަށް ވޯޓުލުމުގެ ފުރުސަތު ސަޕޯޓަރުންނަށް ހުޅުވިގެންދާނެ އެވެ.\nފުރަތަމަ ފަހަރަށް މޯލްޑިވިއަން އައިޑަލްގެ ފައިނަލްގައި ފަސް ބައިވެރިން ވާދަކުރާއިރު، ބުރާސްފަތި ދުވަހުގެ ރޭ ދައްކާ ޝޯގައި އެ ފަސް ބައިވެރިންގެ ހުށަހެޅުންތައް ވެސް ފެނިގެންދާނެ އެވެ.\nއައިޑަލްގެ ތިން ވަނަ ސީޒަނުގެ ޓައިޓަލްއަށް ވާދަކުރާ ބައިވެރިންނަކީ މަރިޔަމް މައީޝާ، އައިޝަތު އަޒަލް އަލީ ޒާހިރު، ތަސްލީމް އަބްދުލްކަރީމް އާއި އާމިނަތު ސައިނާ މުހައްމަދު ރަޝީދު އަދި ނައުޝާދް އަބްދުލް ލަތީފެވެ.\nއައިޑޮލްގެ ފައިނަލްގައި ވާދަކުރާ ތިން ބައިވެރިން ހޮވުމަށް އޮތް ރޭ ނޯ އެލިމިނޭޝަން އިއުލާންކޮށް ފަސް ބައިވެރިން ވެސް ފައިނަލަށް ގެންދަން ނިންމި ނިންމުމަކީ ޕްރޮޑަކްޝަން ޓީމުގެ ނިންމުމެކެވެ. އަދި މިިދިޔަ ހަފްތާގައި ބައިވެރިންނަށް ލިބުނު އާންމުންގެ ވޯޓާއި ޖަޖުންގެ މާކްސް ފައިނަލް ޕާފޯމަންސްގައި ބައިވެރިންނަށް ލިބޭ އަދަދާ އެއް ކުރާނެ އެވެ.


ސިޓީއަށް ރެކޯޑު އާމްދަނީއެއް\nމިއީ މިދިޔަ އަހަރުގެ އަދަދާއި އަޅާކިޔާއިރު 21 އިންސައްތައިގެ ކުރިއެރުމެއް\nއެ ކްލަބަށް އާމްދަނީގެ ގޮތުގައި 473 މިލިއަން ޕައުންޑް ވަނީ ލިބިފަ\n9 ނޮވެންބަރ 2017 | ބުރާސްފަތި 19:54\nމެންޗެސްޓާ ސިޓީގެ ބައެއް ކުޅުންތެރިން - މިއީ އެ ޓީމުގެ ތާރީހުގައި ލިބުނު އެންމެ ބޮޑު އާމްދަނީގެ އަދަދު\nއިނގިރޭސި ޕްރިމިއާ ލީގުގެ ކްލަބް މެންޗެސްޓާ ސިޓީއަށް ރެކޯޑު އާމްދަނީއެއް ލިބިފައިވާ ކަމަށް އެ ކްލަބުން ހާމަކޮށްފިއެވެ.\nއެ ކްލަބުން އާންމު ކޮށްފައިވާ އަހަރީ މާލީ ރިޕޯޓުގައިވާ ގޮތުން މިދިޔަ މާލީ އަހަރުގައި އެ ކްލަބަށް އާމްދަނީގެ ގޮތުގައި 473 މިލިއަން ޕައުންޑް ވަނީ ލިބިފައެވެ. މިއީ އެ ކްލަބުގެ ތާރީހުގައި ވެސް 400 މިލިއަން ޕައުންޑަށް ވުރެ ބޮޑު އާމްދަނީއެއް ލިބުނު ފުރަތަމަ ފަހަރަށްވާއިރު މިއީ މިދިޔަ އަހަރުގެ އަދަދާއި އަޅާކިޔާއިރު 21 އިންސައްތައިގެ ކުރިއެރުމެކެވެ. ހަމައެހެންމެ އެ ކްލަބުގެ މާލީ ރިޕޯޓުގައިވާ ގޮތުން މިދިޔަ އަހަރު ސާފު ފައިދާގެ ގޮތުގައި 1.088 މިލިއަން ޕައުންޑް ވަނީ ލިބިފައެވެ.\nސިޓީއަށް އާމްދަނީގެ ގޮތުގައި މިހާ ބޮޑު އަދަދެއް ލިބިފައިވީ ނަމަވެސް މިދިޔަ ސީޒަނުގައި އެ ޓީމު ބައިވެރިވި އެއްވެސް މުބާރާތެއްގެ ތަށި ކާމިޔާބު ކުރެވިފައެއް ނުވެއެވެ. ހަމައެހެންމެ މި އަހަރު ވެގެން ގޮސްފައިވަނީ ސިޓީގެ ތާރީހުގައި ވެސް އެއްވެސް ގެއްލުމެއް ނެތި އެ ކްލަބުން މާލީ ރިޕޯޓު އާންމުކުރި ފުރަތަމަ ފަހަރަށެވެ.\nއެ ކްލަބުގެ ޗެއާމަން ޙަލްދޫން އަލް މުބާރާކް ބުނެފައިވަނީ މާލީ ރިޕޯޓު އާންމުކުރުމުގެ މައިގަނޑު މަގްސަދަކީ އެ ކްލަބުގެ ހިއްސާދާރުންނާއި ސަޕޯޓަރުންނަށް ކްލަބު ހިނގަމުންދާ ގޮތުގެ އެންމެ ފުރިހަމަ ތަފްސީލު ދިނުން ކަމަށެވެ. ހަމައެހެންމެ ސިޓީގެ ވިޔަފާރީގެ ކަންކަމާއި ފުޓްބޯޅައިގެ ކަންކަން އެއްވަރެއްގައި ދެމެހެއްޓުމަށް އެ ކްލަބުން ކުރަމުން އަންނަ މަސައްކަތުގެ ސަބަބުން ކްލަބު ހުރިހާ ގޮތަކުން ވެސް ވަރުގަދަވެ ކުރިއެރުމަށް މަގުފަހި ވެގެން ގޮސްފައިވާ ކަމަށް ވެސް އޭނާ ބުނެފައިވެއެވެ.\nމުބާރަކް ވަނީ ސިޓީގެ އެކަޑަމީއާ ގުޅޭގޮތުން ވެސް ވާހަކަ ދައްކާފައެވެ. އެގޮތުން އެ ކްލަބުގެ އެކަޑަމީއަކީ ހުއްޓުމެއް ނެތި ހުނަރުވެރި ޒުވާން ކުޅުންތެރިން އުފައްދަމުން އަންނަ އެކަޑަމީއެއް ކަމަށާއި ކްލަބް މިހާރު ހޯދަމުންދާ ކާމިޔާބުގެ އެންމެ ބޮޑު އެއް ސިއްރަކީ އެއީ ކަމަށް އޭނާ ބުނެފައިވެއެވެ. އޭނާ ވަނީ މިއަހަރު ބޭއްވި 17 އަހަރުން ދަށުގެ ވޯލްޑް ކަޕް އިންގްލޭންޑަށް ކާމިޔާބު ކޮށްދިނުމުގައި މުހިންމު ރޯލެއް އަދާކުރި އެ ޓީމުގެ އެކަޑަމީގެ ކުޅުންތެރިޔާ ފިލް ފޯޑެންގެ ނަން ވަކިން ހާއްސަކޮށް ފާހަގަ ކޮށްފައެވެ.\nއެ މުބާރާތުގެ ރަން ބޯޅަ ކާމިޔާބުކުރި ފޯޑެންއާއި ގުޅޭ ގޮތުން މުބާރާކް ބުނެފައިވަނީ އޭނާގެ ހުނަރުތައް އިތުރަށް ކުރިއަރުވައި ދުނިޔޭގެ ފެންވަރުގެ ކުޅުންތެރިޔަކަށް ހެދުމުގެ މަސައްކަތް އަދިވެސް ދަނީ ކުރިޔަށް ކަމަށާއި ޒުވާން ކުޅުންތެރިންނަށް ރަނގަޅު ތަމްރީނުދީ އެ ކުޅުންތެރިންނަށް ފުރުސަތު ދިނުމަކީ އެ ކްލަބުގެ އެންމެ މައިގަނޑު އެއް އަމާޒު ކަމަށެވެ. އަދި ކުރިޔަށް އޮތްތަނުގައި ވެސް އެ ކްލަބުގެ އެކަޑަމީ ކުރިއެރުވުމަށް ކުރެވެން ހުރި ހުރިހާ ކަމެއް ކުރާނެ ކަމަށް މުބާރަކް ބުނެފައިވެއެވެ.\nސިޓީއިން އާމްދަނީގެ ގޮތުގައި ރެކޯޑު އަދަދެއް ހޯދާފައިވާއިރު އެ ޓީމު މިވަގުތު އޮތީ އިނގިރޭސި ޕްރިމިއާ ލީގުގައި ކުޅުނު 11 މެޗުން ލިބުނު 31 ޕޮއިންޓާއެކު ތާވަލުގެ އެއްވަނައިގައެވެ. އަދި އެ ޓީމުން ވަނީ ޔުއެފާ ޗެމްޕިއަންސް ލީގުގައި ކުޅުނު ހުރިހާ މެޗެއް ކާމިޔާބުކޮށް ދެވަނަ ބުރުގެ ޖާގައެއް ވެސް ކަށަވަރު ކޮށްފައެވެ.


Kusheh neh dhemafirin jaliun minivanvi iru dharin vanee gellifai\nކުށެއް ނެތް ދެމަފިރިން ޖަލުން މިނިވަންވީއިރު ދަރިން ގެއްލިފައި\nނަޖްމާ އާއި ފިރިމީހާ ނަރެންދުރަ\nނަރެންދުރަ ސިންގް އަށާއި އޭނާގެ އަންހެނުން ނަޖްމާއަށް ފާއިތުވީ އަހަރުތަކުގައި ކުރަން ޖެހިފައި ވަނީ ވަރަށް ހިތްދަތި ތަޖުރިބާ ތަކެކެވެ. އިންޑިޔާގެ އާގްރާގެ ބާހް ކިޔާ އަވަށެއްގައި ދިރިއުޅެމުން ދިޔަ މި ދެމަފިރިންގެ ދިރިއުޅުން އެކޮޅުކޮޅުން ޖެހުނީ 2015 ގައެވެ. މަރެއްގެ ތުހުމަތެއްގައި އެ ދެމަފިރިން ހައްޔަރުކޮށް ފާއިތުވީ ފަސް އަހަރު އެމީހުން ހޭދަކޮށްފައި ވަނީ ޖަލުގަ އެވެ.\nއެ ދެމަފިރިން ހައްޔަރުކުރީ 2015 ގައި މަރުވި ފަސް އަހަރު ކުއްޖަކު މަރާލީ އެމީހުން ކަމަށް ތުހުމަ ތުކޮށްފަ އެވެ. އަދި އޭރުއްސުރެ އެ ދެމަފރިން ތިބީ ޖަލުގަ އެވެ. ދެމަފިރިންގެ ބެއިލް އެޕްލިކޭޝަން ވެސް 2015 ގައި ޑިސްޓްރިކްޓް ޖަޖް އަނބުރާ ރައްދުކުރީ އެވެ. ފަހުން އެމީހުން ހައި ކޯޓަށް ވެސް ދިޔަ އެވެ. ނަމަވެސް އެ ހިސާބުން އެމީހުން އަތުން ފައިސާ ހުސްވެ ގާނޫނީ ވަކީލުންނަށް ދޭނެ ފައިސާ ނެތުމުން ސަލާމަތް ވެވެން އޮތް ހުރިހާ މަގެއް ބަންދުވީ އެވެ.\nދާދިފަހުން ނަރެންދުރަ ސިންގް އާއި ނަޖްމާ ވަނީ ޖަލުން ދޫކޮށްލާފަ އެވެ. އެމީހުންގެ މައްޗަށް ކުށް ސާބިތު ކުރެވޭ ވަރަށް ހެކި ނެތް ކަމަށް ކޯޓަކުން ނިންމުމާ ގުޅިގެންނެވެ.\nނަމަވެސް ޖަލުން ސަލާމަތް ވިޔަސް މި ދެމަފިރިންނަށް ލިބުނު އެއްވެސް އުފަލެއް ނެތެވެ. އެމީހުން ޖަލަށް ލީއިރު ފަސް އަހަރުގެ ފިރިހެންކުއްޖަކާއި ތިން އަހަރުގެ އަންހެންކުއްޖެއް އެ ދެމަފިރިންގެ ތިއްބެވެ. ނަމަވެސް އެކުދިން ވީތަނެއް އެނގޭ އެއްވެސް މީހަކު މިހާރަކު ނެތެވެ. ކުދިން ހޯދަން ދެމަފިރިން ދުވެ ދުވެ ވަރުބަލިވެއްޖެ އެވެ. އެއްވެސް ތާކުން އެ ކުދިންގެ ހިލަމެއް ވެސް ނުވި އެވެ.\nޓައިމްސް އޮފް އިންޑިއާގައިވާ ރިޕޯޓެއް ބުނާ ގޮތުގައި މައިންބަފައިން ޖަލަށް ލުމުން މި ކުދިން ހަވާލުކުރީ މާމަ އާއި ކާފަ އާއެވެ. ނަމަވެސް އެމީހުން ފަގީރު ކަމުން ބެލެން ނެތްކަމަށް ބުނުމުން ޔަތީމު ޚާނާއަކަށް ގެންދިޔައީ އެވެ. ދެ ކުދިން ގެންދިޔައީ މުޅިން ދެ ރަށެއްގައި ހުރި ދެ ޔަތީމު ޚާނާއަކަށް ނަމަވެސް އެ ކުދިން ހޯދޭނެ ގޮތެއް އަދިވެސް މައިންބަފައިންނަކަށް ނުވެ އެވެ.\n"އަހަރެމެންގެ ދަރިންގެ ކުށަކީ ކޮބާ؟ މިހުރިހާ ދުވަހުވެސް ޔަތީމު މިސްކީނު ކުދިންތަކެއްގެ ގޮތުގައި އެ ކުދިންނަށް އުޅެން ޖެހުނީ އެ ކުދިންގެ ކޮން ކުށެއް އޮވެގެން. ފުލުހުން އަހަރެމެން ދެމަފިރިން ހައްޔަރު ކޮށްގެން ގެންދިޔައރު އެކުދިން ވަރަށް ކުޑަ،" ޓީޗަރެއްގެ ގޮތުގައި މަސައްކަތްކުރި ސިންގް އިންޑިޔާ ނޫހަކަށް ދިން އިންޓަވިއު އެއްގައި ބުންޏެވެ.\nކަމާ ބެހޭ އިދާރާތަކަށް ސިޓީތައް ލިޔެ މި ދެމަފިރިން ރެއާ ދުވާލު މިހާރު މަސައްކަތް ކުރަމުންދަނީ ދަރިން ވީ ތަނެއް ހޯދާށެވެ.\nމި ދެމަފިރިންގެ ގާނޫނީވަކީލު ބުނި ގޮތުގައި ފުލުހުން ދެމަފިރިން ހައްޔަރުކުރީ ކުޑަ ފިރިހެންކުއްޖަކު މަރާލީ އެ ދެމަފިރިން ކަމަށް އާންމުންގެ ތެރޭގައި ވާހަކަ ދެކެވި މީހުންތައް އެ ދެމަފިރިން ދެކެ ރުޅި އައިސްގެން އުޅެން ފެށީމަ އެވެ. އެމީހުން ޗާޓްޝީޓް ކޯޓަށް ހުށަހެޅީ އެމީހުންނަށް ލިބިފައިވާ ހެކިތަކަކީ ސައްހަ އެއްޗެހިތޯ ޗެކް ވެސް ނުކޮށެވެ.\nމި ރިޕޯޓުގައި ބުނެފައިވާ ގޮތުގައި ދެމަފިރިން ކުށެއް ނެތް ކަމަށް ނިންމި ފަނޑިޔާރު އެ ދުވަހު ކޯޓުގައި ކަމާބެހޭ އިދާރާތަކަށް ވަރަށް ނުރުހުން ފާޅުކޮށް ވާހަކަ ދެއްކެވި އެވެ.\n"ކުށް ކުރި މީހާ ނުހިފި، މިނިވަން ކަމާއެކު އެމީހާ އުޅެމުން ދިޔައިރު، އެ މައްސަލައިގައި ކުށެއް ނެތް މައުސޫމް ދެމަފިރިއަކު ފަސް އަހަރު ވަންދެން ޖަލުގެ ތޭރިތަކުގެ އެތެރޭގައި ހޭދަ ކުރަން ޖެހުމަކީ ހިތާމަހުރިކަމެއް،" ދެމަފިރިން ކުށެއް ނެތް ކަމަށް ނިންމި ފަނޑިޔާރު ހުކުމް ކުރަމުން ވިދާޅުވެފައި ވެއެވެ.\nމި މައްސަލަ ތަހުގީގުކުރި އިންވެސްޓިގޭޝަން އޮފިސަރާ ދެކޮޅަށް ފިޔަވަޅު އަޅަން ވެސް ކޯޓުން އަމުރު ކޮށްފައި ވެއެވެ. އަދި މިހާރު ލިބިފައިވާ ހެކިތަކަށް ރިއާޔަތްކޮށް މި މައްސަލަ އަލުން ބަލައި ކުށްވެރިވާ މީހަކު ނުވަތަ ބަޔަކު ހޯދާ އެމީހުންނަށް ހައްގު އަދަބު ދޭން މަސައްކަތް ކުރުމަށް ވެސް ކޯޓުން ވަނީ ކަމާ ބެހޭ ފަރާތްތަކަށް އަމުރު ކޮށްފަ އެވެ.\nމި ދެމަފިރިންނާ ދެކޮޅަށް ފުލުހަށް މައްސަލަ ހުށަހެޅީ ކާކުކަން ވެސް އެންމެ ކުޑަވެގެން މައްސަލަ ތަހުގީގު ކުރި އޮފިސަރަށް ނޭނގޭ ކަމަށް ޚުދް އޭނާ ކޯޓުގައި ބަޔާން ދީފައި ވެއެވެ.\n10 ކިލޯ ހިއްކާލައިގެން ވައްކަން ކުރީމަވެސް ސަލާމަތް ނުވި\nވަޒަނެއް އެރިކަން އެނގުނީ ހަތް ގަޑިއިރު ފަހުން!\nއިމްތިހާނުގައި މަކަރު ހަދަން ބޭނުންކުރީ ބްލޫޓޫތު ފައިވާނެއް


ދުނިޔެގައި އެއްމެ ބޮޑު އާއިލާގެ ލަގަބު ޒަޔާނާ ހޯދި ގޮތް - DhiDaily\nދުނިޔެގައި އެއްމެ ބޮޑު އާއިލާގެ ލަގަބު ޒަޔާނާ ހޯދި ގޮތް\nމިއަދު މިކިޔައި ދެނީ ދުނިޔެގައި އެއްމެ ބޮޑު އާއިލާގެ ލަގަބު ޒަޔާނާ ހޯދި ގޮތުގެ ވާހަކައެވެ. ޒަޔާނާގެ 38 އަށް އަނބިން ތިބެއެވެ. އެގެތެރޭގައި 94 ކުޑަކުދިން ހިމެނޭއިރު ކާފަ ދަރިންގެ އަދަދަކީ 33 ކުދިންނެވެ. މީ ދުނިޔެގައި އެއްމެ ބޮޑު އާއިލާއެވެ. މި އާއިލާގެ މުޅި ޖުމްލަ މެންބަރުންގެ އަދަދަކީ 192އެކެވެ.\nދެންއުފެދޭ ސުވާލަކީ ޒަޔާނާ ދެކެ އަންހެންނުން މިހާ ލޯބި ވަނީ ކިއްވެހެޔެވެ؟ ޒަޔަނާގެ އަންބިންތަކުގެ ތެރެއިން އުމުރުން އެންމެ ހަގު އަނބިމީހާ ބުނިގޮތުގައި އެނާއަށް އިހްސާސް ކުރެވެނީ ރަސްގެފާނައި ކައިވެނި ކުރެވިފައިވާ ފަދަ އިހްސާސެކެވެ. އެހެންވެ އަހަރެން ދެކެނީ އެއީ މި ސަރަހައްދުގެ ރަސްގެފާނު ކަމަށެވެ.\nދުނިޔެގައި އެއްމެ ބޮޑު މި އާއިލާގެ ބޭނުންތަކަށް ބެނުންކުރާ އެކިއެކި ތަންތަން ހަދާފައި ވަނީ އަމިލައަށެވެ. ޒަޔާނާ 70 އަހަރު ފުރޭ އުފަންދުވަހުގެ ތަތްޔާރިތައް ކުރިއަށް ގެންދިއުމަށް އަމިއްލަ ސުކޫލްއެއް ތަރައްޤީކޮށް މި ސުކޫލްގައި އެކަމުގެ ތަތްޔާރީތައް ގެންދިޔައެވެ. މި ތަތްޔާރީތަކުގެ އިނގިރޭސި ކުލާސް ނަގައި ދީފައިވަނީ ޒަޔާނާގެ ދަރިއެކެވެ. ކުލާސް ނަގައިދޭ ޒަޔާނާ ދަރިފުޅާއި ސުވާލުކޮށްލީމެވެ. މިހާ ބޮޑު އާއިލާއެއްގައި ހިމެނުމުން ކޮންކަހަލަ އިހްސާސެއް ކުރެވެނީ؟ ޖަވާބުގައި އޭނާގެ ފިރިހެން ދަރިފުޅު ބުނީ މީ ވަރަށް ތަފާތު ތަޖްރިބާއެއް ކަމަށާއި އަދި މިހާ ބޮޑު އާއިލާއަކަށް އުފަންވީތީ ފަޙްރުވެރި ވާކަމަށެވެ.\nޒަޔާނާގެ ކާފަ ދައިން ތަކުގެ ތެރެއިން އުމުރުން އެންމެ ދޮށި ޒުބުޔާއެވެ. އޭނާއަކީ ޒަޔާނާގެ 20 ވަނަ ކާފަ ދަރިފުޅެވެ. ޒުބުޔާއަށް އެ އާއިލާގެ ޖުމްލަ ދައްތައިންގެ އަދަދު ނޭގޭކަމަށް އޭނާ ބުނެއެވެ. ނަމަވެސް 38 އަންހެނުންނާއި 32 ދަރިންގެ އިތުރުން 16 ކުޑަކުދިން ތިބިކަމަށް ޒުބުޔާން ބުނެއެވެ.\nޒަޔާނާ ދިރިއުޅޭ ގެ އަކީ ބުރިބުރިޔަށް ނަގާފައިވާ ދަނބުކުލައިގެ ގެއެކެވެ. ޒަޔާނާއަކީ ހަމަ ބުއްދީ ނެތް ނުވަތަ މޮޔަ މީހެއްކަމަށް އެކުވެރިންގެ ދެކެހެއްޔެވެ؟ ނޫން.. އަހަރެން ގެ އެކުވެރިންގެ ފަރާތުން ތިފަދަ ކަންކަން ފަގައެއް ނުކުރެ. އެމީހުން ވަރަށް އެއްބާރުލުން ދޭ. ނަމަވެސް އަހަރެންގެ އެކުވެރިން އެންމެ އަނތްބެއް ގެންގުޅޭ އިރު ވެސް އާއިލާތެރޭ ވަރަށް މައްސަލަ ޖެހޭކަމަށް ރަހުމަތްތެރިން ބުނެއެވެ. އެއާއި ފިލާފަށް އަހަރެން މި އުޅެނީ ވަރަށް ގިނަ އަނބިން ގޮވައިގެން މިވީ އަހަރުތަކުގައި އަހަރެން މިއުޅެމުން މިދަނީ ވަރަށް އުފަލުގައި ކަމަށް ޒަޔާނާ ބުނަޏެވެ.\nޒަޔާނާއަކީ އޭނާގެ ދިނުގެ ކަންކަމަށް ވެސް ވަރަށް އަހަންމީޔަތު ދޭ މީހެކެވެ. ޒަޔާނާގެ ދަރިންނާއި އާއިލާގެ މީހުންގެ އިތުރުން އެނާގެ ކާފަދަރިންނަކީ އެއްބަހަކުން ވާހަކަ ދައްވައި އެކީގައި ކުޅެހަދައި އުޅޭ ކުދިންނެވެ. އެގޮތުން އެނާ ވަނީ ފުޓްބޯޅަ ކުޅުމަށް އަމިއްލަ ސުޑޭޑިއަމްއެއް ތަރައްޤީކޮށްދީފައެވެ.\nއޭނާ ކައިވެނި ކުރި މީހުންގެ ތެރެއިން އެއް އަންހެން ކުއްޖަކު ވަރިކުރި ކަމަށް ޒަޔާނާ ބުނެއެވެ. އެކަމަކު އެއީ އެ ޒުވާނާ ލޯބި ނުވާތީ ނޫންކަމަށާއި އާއިލީގެ ޕުރެޝަރު ބޮޑުވެގެން ކަމަށް ޒަޔާނާ ކިޔައިދިނެވެ. ޒަޔާނާގެ ދޮށިއަނބި މީހާ ބުނިގޮތުގައި އަލަތު ކައިވެނި ކުރި އިރުވެސް އޭނާ ގިނަމީހުންނާއި ކައިވެނިކުރަން ބޭނުންވާކަން އެގޭ ކަމަށާއި ނަމަވެސް އޭނާ ދެކެ ލޯބިވާތީ އެކަމަށް ފަރުވާލެއް ނުބަހައްޓާކަމަށް ޒަޔާނާގެ ދޮށިއަނބި ކިޔައިދިނެވެ.\nޒަޔާނާގެ4ވަނަ އަނބިމީހާ ބުނިގޮތުގައި ޒަޔާނާ ގިނަ އަނބިންނާއި އިނުމުން އެކަމާއި އަހަރެމެން ބަސްބުނެ ނުހަދާކަމަށާއި އެހެންވެ އެކަންނަމަށް އެއްވެސް އެއްޗެއް ބުނަން ނޭގޭކަމަށް އޭނާ ކިޔައިދިނިވެ. އަހަރެމެން އާއިލާ ތެރޭގައި ޖެހޭ މައްސަލަތަށް ޒަޔާނާއަށް ފިޔަވާ އެހެންމީހުންނަށް ހިއްސާ ނުކުރަމެވެ. ޒަޔާނާއަކީ ހުރިހާ އަނބިންނަށް ވެސް އެއްވަރަކަށް ވަގުތު ދެވޭތޯބަލައި އެހާމެ އޯގާތެރި ފިރިއެކެވެ.\nއޭނާގެ ދޮށީއަނބި މީހާގެ އުމުރަކީ 72 އަހަރަށް ވާއިރު ހަގުއަނބީގެ އުމުރަކީ 37 އަހަރެވެ. އަދި ދަރިންގެ އުމުރަށް ބަލާއިރު އުމުރުން އެންމެ ދޮށީ ދަރިފުޅުގެ އުމުރަކީ 52 އަހަރެވެ. ހަގަށް ހުރީ ކުއްޖާގެ އުމުރަކީ 8 އަހަރެވެ.


Petrol aai Diesel ge agu heyo koffi\nޕެޓްރޮލާއި ޑީސެލްގެ އަގު ހެޔޮކޮށްފި\nއެސްޓީއޯ އިން އަނެއްކާވެސް ޕެޓްރޯލް އަދި ޑީސެލްގެ އަގު ހެޔޮ ކޮށްފިއެވެ.\nއެސްޓިއޯއިން ބުނީ މިއަދުން ފެށިގެން ޕެޓްރޯލް ލީޓަރަކުން 0.53 ރުފިޔާ ވަނީ އަގުހެޔޮ ކޮށްފައިވާކަމަށެވެ. މީގެ ކުރިން ޕެޓްރޯލް ލީޓަރެއް އެސްޓީއޯއިން ވިއްކަމުން އައީ 10.13 ރުފިޔާ އަށެވެ. މި ބަދަލާއި އެކު ޕެޓްރޯލް ލީޓަރެއް ވިއްކާނީ 9.60 ރުފިޔާއަށް ކަމަށް އެެސްޓިއޯއިން ބުނެއެވެ.\nއެސްޓިއޯއިން ވަނީ ޑީސަލް ލީޓަރަކުން 0.50 ރުފިޔާ ހެޔޮކޮށްފައެވެ. މީގެ ކުރިން އެސްޓީއޯއިން ޑީސެލް ލީޓަރެއް ވިއްކަމުން އައީ 10.89 އަށޭވެ. ނަމަވެސްމި ބަދަލާއެކު އެސްޓީއޯއިން ޑީސަލް ލީޓަރެއް ވިއްކާނީ 10.39 ރުފިޔާ އަށެވެ.\nއެސްޓީއޯއިން ބުނީ ޑީސަލް އަދި ޕެޓްރޯލް ވިއްކާ އަގު ހެޔޮކޮށްފައިވަނީ ދުނިޔޭގެ ބާޒާރުގައި ތެލުގެ އަގަށް އައި ހެޔޮ ބަދަލާއި ގުޅިގެން ކަމަށެވެ. މިއީ މިދިޔަ އަހަރުގެ މެއި މަހުން ފެށިގެން އެސްޓީއޯ އިން ވިއްކާ ޑީސަލާއި ޕެޓްރޯލްގެ އަގު އެކުންފުނިން ވިދިވިދިގެން ހެޔޮކުރި ހަތަރު ވަނަ ފަހަރެވެ.


Covid-19: 86 meehaku Hospital gai,3meehaku ICU gai\n86 މީހަކު ހޮސްޕިޓަލްގައި، ތިން މީހަކު އައިސީޔޫގައި\nކޮވިޑް-19 ޖެހުނު މީހުންގެ ތެރެއިން 86 މީހަކަށް ފަރުވާ ދެމުންދަނީ ހޮސްޕިޓަލްގައި ކަމަށާ އޭގެ ތެރެއިން ތިން މީހަކަށް އައިސީޔޫގައި ފަރުވާ ދެމުންދާ ކަމަށް އެޗްއީއޯސީން ބުނެފި އެވެ. އޮގަސްޓް މަހުގައި ހޮސްޕިޓަލްގައި އެޑްމިޓްކޮށްގެން ފަރުވާ ދެމުންދާ މީހުންގެ އަދަދު ބޮޑު ތަނުން އިތުރުވީ ނަމަވެސް އޭގެ ފަހުން އެ އަދަދު ވަނީ ވަރަށް ބޮޑަށް ދަށައް ގޮސްފައެވެ.\nއޭގެ ފަހުން އޮކްޓޫބަރު މަހުން ފެށިގެން ހޮސްޕިޓަލްގައި އެޑްމިޓްކޮށްގެން ފަރުވާ ދެމުންދާ މީހުންގެ އަދަދު ދަނީ އިތުރުވަމުންނެވެ.\nމި ވަގުތު ހޮސްޕިޓަލްގައި ފަރުވާ ދެމުން ދަނީ 86 މީހަކަށެވެ. އެއީ ހުޅުމާލެ މެޑިކަލް ފެސިލިޓީގައި ފަރުވާ ދެމުންދާ 81 މީހަކާއި ދަރުމަވަންތަ ހޮސްޕިޓަލްގައި ފަރުވާ ދެމުންދާ ތިން މީހަކާއި ގަމުގައި ހުންނަ މެޑިކަލް ފެސިލިޓީގައި އެޑްމިޓްކޮށްގެން ފަރުވާ ދެމުންދާ ދެ މީހެކެވެ.\nއޭގެ ތެރެއިން ދަރުމަވަންތަ ހޮސްޕިޓަލްގައި ފަރުވާ ދެމުންދާ ތިން މީހުންނަށް ފަރުވާ ދެމުން ދަނީ އައިސީޔޫގައެވެ. މެޑިކަލް ފެސިލިޓީގައި ފަރުވާ ދެމުންދާ 81 މީހުން ތިބީ ވޯޑްގައެވެ.\nކޮވިޑްގައި ރާއްޖެއިން 46 މީހަކު ވަނީ މަރުވެފައެވެ. އޭގެ ތެރެއިން 8 މީހަކު މަރުވީ މި މަހުއެވެ. އޮގަސްޓް މަހު 12 މީހަކު މަރުވިއެވެ. މިއަދުގެ މިހާތަނަށް ރާއްޖެއިން 12,608 މީހަކަށް ވަނީ ކޮވިޑް ޖެހިފައެވެ. އޭގެ ތެރެއިން 11،599 މީހުން ވަނީ ރަނގަޅުވެފައެވެ. މިވަގުތު ބަލިން ރަނގަޅުނުވެ ތިބީ 956 މީހުންނެވެ.